text:
እቲ ብኵላዊት ቤተ ክርስቲያን በቢ ክልተ ዓመት ዝካየድ ዓለም ሓቆፍ መዓልቲ መንእሰያት ምኽንያት እቲ ናይ 2019 ዓ.ም. ኣብ ፓናማ ክካየድ ቅዱስ ኣቦና ር.ሊ.ጳ. ፍራንቸስኮ ከምዝወሰኑ ቅድም ክብል ተሓቢሩ ከምዝነበረ ክዝከር እንከሎ ዝካየደሉ ዕለት ድማ ካብ ዕለት 22 ክሳብ ዕለት 27 ጥሪ ምዃኑ ናይ ፓናማ ሊቀ ጳጳሳት ብፁዕ ኣቡነ ኾሰ ሞኒንጎ ኡያኦ መዴታ ዕለት 20 ጥሪ 2017 ዓ.ም. ኣብ ሰበኻኦም ኣብ ዝሃብዎ ጋዜጣዊ መግለጺ ከምዝሓበሩ ናይ ፓናማ ብፁዓን ጳጳሳት ቤት ምኽሪ መግለጺ ክምልከት እንከሎ እቲ መግለጺ ኣስዒቡ ብፁዕነቶም እቲ ናይ 2019 ዓ.ም. ዓለም ሓቆፍ መዓልቲ መንእሰያት ኣብ ፓናማ ንኽካይድ ቅዱስ ኣቦና ር.ሊ.ጳ. ፍራንቸስኮ ብምውሳኖም ዝተሰምዖም ሓጐስ ገለጾምን ኣመስጊኖምን ኣብ ወርሒ ጥሪ ንኽካየድ ዝተወሰነሉ ምኽንያት ድማ ናይ ፓናማ ናይ ኣየር ጠባይ ግምት ብምሃብ እዩ ከምዝበሉ ኣፍሊጡ።
ኣብ ፓናማ እትርከብ ካቶሊካዊት ቤተ ክርስቲያን ነቶም ናይ 2019 ዓ.ም. ዓለም ሓቆፍ መንእሰያት ተሳተፍቲ ንምእንጋድ ዓቢይ ሃረርታ ዘለዋን ኣእዳዋ ዘርጊሓ ከምእትቕበሎምን ገሊጾም እቲ ዝካየደሉ እዋን ኣብ ገለ ገለ ሃገራት ናይ ዕረፍቲ እዋን ከምዘይኰነ ዝፍለጥ ኰይኑ እዚ ግና ንብዙሓት ክሳተፉን ብቅድስቲ ድንግል ማርያምን ብተኸታሊ ቅዱስ ጲጥሮስ ኣቢሎም ምስ ኢየሱስ ንኽራኸቡ ድላይ ንዘለዎም መንእሰያት ከምዘየሰናኽል እምነት ኣሎኒ ቢሎም ናይ ፓናማ መንእሰያት ናይቲ ኣብ ሃገሮም ንኽካይድ ናይ ዝተወሰነ ዓለም ሓቆፍ መዓልቲ መንእሰያ ቀንደይና ተዋሳእቲ ኰይኖም ክርከቡን ድማ ኣተሓሳሲቦም ንመላእ መንእሰያት ዓለም ፓናማ ቤተ ክርስቲያናውነት ዘስምዕ ናይ ሓባር ናይ እምነት ተመክሮ ንምክፋል ልባታ ከፊታን ኣእዳዋ ዘርጊሓን ብእምነት ክትቅበሎም ስንድውቲ እያ ከምዝበሉ ናይ ፓናማ ብፁዓ ጳጳሳት ቤት ምኽሪ መግለጺ ኣፍሊጡ።


c: text/html

text:
ዕለት 8 መስከረም 2017 ዓ.ም. ቅዱስነቶም ካብቲ ኣብ ኮሎምቢያ ርእሰ ከተማ ዝርከብ ካታም እተሰምየ ወተሃደራዊ መዕርፎ ነፈርቲ ልክዕ ብናይታ ሃገር ሰዓት ኣቆጻጽራ ሰዓት 07.20 (ብናይ ሮማ ሰዓት አቆጻጽራ ድሕሪ ፍርቂ መዓልቲ ልክዕ ሰዓት 02.20 ምዃኑ እዩ) ናብ ቪላቪሰንሲዮ ነቒሎም ሰዓት 07.35 ኣብ ከተማ ቪላቪሰንሲዮ ኣብ ዝርከብ ልዊስ ጎመዝ ኒኞ ኣፒኣይ መዕርፎ ነፈርቲ በጺሖም፡
ካብ ዕለት 3 ሓምለ 2004 ዓ.ም. ናብ ርእሰ ሰበኻ ክብ ዝበለት ብሊቀ ጵጳስና ብፁዕ ኣቡነ ኦስካር ኡርቢና ኦርተጋ እትምራሕ ምዃና ናብ ዝንገረላ ሰበኻ ቅዱስ ኣቦና ልክዕ ሰዓት 09.00 ናይ ሰበኻ ኣሩኣካ ጳጳስ ንዝነበሩ ኣብ 1989 ዓ.ም. ብናይታ ሃገር ዕጡቓት ሓይሊ ዝተቐትሉ ነገልጋሊ እግዚኣብሔር ኸሱስ ኤሚሊዮ ኻራሚሎ ሞንሳልቨን ንሰበኻ ካህን ኣብ 1948 ዓ.ም. መንጐ ኣቃብያንን ሰጓምያንን ኣብ ዝተኻየደ ሕድሕዳዊ ግጭት ናይ ደም ሰማዕትነት ዝተቐበሉ ኣገልጋሊ እግዚኣብሔር ኣባ ፐድሮ ማሪያ ራሚረዝ ራሞስን ብፅዕና ንምእዋጅ መስዋዕተ ቅዳሴ ናብ ዘዕርግሉ ኣደባባይ በጺሖምን ነቶም ኣብቲ ስፍራ ንዝተረኽቡ ምእመናን እናተዘዋወሩ ሰላምታኦም ኣቕሪቦም።
ልክዕ ሰዓት 09.30 በታ ናይ ላቲን ስርዓት ዝክረ በዓለ ልደታ ለማርያም ዝበዓለሉ ዕለት ናይ ምእዋጅ ብፅዕና መስዋዕተ ቅዳሴ ኣዕሪጎም፥
ብላቲን ስርዓት ናይ ዕለቱ ምንባብ ካብ ነቢይ ሚክያስ ምዕ. 5፡ 1-4
ወንጌል ማቴዎስ ምዕ. 1፡ 1-16,18-23
ኣሞርኵይዞም ኣብ ዕርቂ ኣማእኪሎም ኣብ ዘስምዕዎ ስብከት፥ ዕርቂ ረቒቕ ወይ ከኣ ዘይጭበጥ ኣይኰነን ቢሎም፡ ነቲ ኮሎምቢያ ዘሕለፈቶ ቅድሚ 10 ኣዋርሕ ብስምምዕ ሰላም መዕለቢ ዝረኸበ ናይ 50 ዓመት ኵናት ሓድሕድ ምልስ ቢሎም ብምዝካር። ዕርቂ ብእግዚኣብሔር ኣብ እግዚኣብሔር ምስ ሕዝብን ፍጥረትን ኩሉ የድሊ።
ቅዱስነቶም ኣብቲ ልዕሊ 400 ሺሕ ምእመናን ኣብ ዝተረኽብሉ ብባህላውን ብ112 ደቀባት ኅብረ ቀለማዊ ብዝዀነ ድሙቕ ኣቀባብላ ኣብ ዝተገብረሎም ኣደባባይ ስብከቶም ብምቕጻል፥ እቶም ናይ ዓመጸ ኣደዳ ዝዀኑ ኵሎም ዓወት ኣብ ስዕረት ፈተና ሕነ ምፍዳይ እዩ፡ ነዚ ፈተና ምስ ዝስዕሩ ድማ ኣብ ናይ ዕርቂ ከይዲ ዝእመኑን ዘእምኑን ተዋሳእቲ ይዀኑ። ብዙሓት ኣብ ጐዳና ዕርቂ ቀዳማይ ስጉሚቲ ዘንቀሉ ብዘይ ትዕቢት ናይቲ ካልእ ስጉምቲ ቅድም ይንቀል ዘይበሉ ኣለዉ፡ ንጭቡጥ ህላዌ ተስፋ ናይ ሓደ ሰብ ጽቡቕ ድላይ ተግባር እዅል እዩ ቢሎም ናይ ቅዱስ ዮሓንስ ጳውሎስ ዳግማዊ ኣሰር እናማዕደዉ ድማ ናይ ሓባር ናብርራ ኣብ ሕድሕዳዊ ምክብባርን ምቅብባልን ዝቖመ ምዃኑ ኣዘኻኺሮም፡ ዕርቂ ጭቡጥን ጽኑዕን ዝኸውንን ብናይ ኵሉ ኣበርክቶ እዩ። ስለዚህ ዕርቂ ብዘይ ናይ ኵሉ ቅኑዕ ጻዕሪ ወትሩ ትሩፍ እዩ ዝኸውን ኢሎም።
ንዕርቂ ሕራይ ምባል ናትና ይኹን … ምስ ተፈጥሮ እውን ዕርቂ፥ ዕጋበት ንዘይፈልጥ ንናይ ምውናን ድላይናን ህርፋንን ካብ ቍጽጽር ወጻኢ ገይርና፡ ዓመጽ በቲ ብሓጢኣት ዝኣደፈ ልቢ ሰብ ውሻጠ ኣውን ስለ ዘሎ ኣብ መሬት ድዩ ኣብ ልዕሊ ሃብቲ ማያትን ናይ ከባቢ ተፈጥሮ ኣየርን ኣብ ህያዋን ፍጥረታትን ከይተረፈ ማህሰይቲ ኣውርዲና። ማርያም ብምኽንያት በዛ ዕለት እነብዕላ በዓለ ልደታ ብብርሃን ልብና ትተንክፍ፡ ነቲ ከም ዝበልካዮ ይኹነለይ ብዝብል መልሲ ማርያም ንእግዚኣሔር ስዒብና መንፈሰይ ንእግዚኣብሔር ተዕብዮ ዝብል ናይ ምድናቕ ጸሎት ብእግዚኣብሔር ከነዝይም ትደግፈና።
ኣብ ናይ ዕለቱ ናይ ኢየሱስ ወለዶ ዝገልጽ ምንባብ ወንጌል ኣሞርኵይዞም ስብከቶም ብምቕጻል፥ ኢየሱስ ናብታ ንእሽተይ ጭራፍ ናይቲ ምሉእ ታሪኽ ናብ ዝዀነ ሰብኣዊ ታሪኽ ብምእታው ብዘይ ሕሉፍ ተዋሳእነት ታርኽና ንምድጋፍ መንፈሳውነት ጥራሕ ብዝብል ፈተና ከይተሰነፈ ካብቲ እንነብሮ ጭቡጥ ታሪኽ ከይፈለየ ንምንባርናን ህላዌናን ተንከፎ፡ ቀጺሎም ከምቲ ንናይ መላእ ሃገራት ላቲን ኣመሪካን ካሪቢያንን ብፁዓን ጳጳሳት ጉባኤ ወሳኒ ኣካል ተቐቢሎም ዝበልዎ ተክለ ሰብነት ደቀንስትዮ ዝምልከት ሓሳብ ምልስ ቢሎም ብምዝካር፡ ኣብ ብሉይ ኪዳን ደቀንስትዮ ኣብቲ ናይ ስልጣን ኣርከን ቦታ ከምዘይነበራ እዩ ዝግለጽ፡ ኣብ ሓድሽ ኪዳን ግና ዓቢይ ታሪኽ ክፍጽማ ንርእይ ቢሎም፡ ደቀንስትዮ ኣብ ቤተ ክርስቲያንን ሕብረተሰብን ስድራ ቤትን ልዑል ስፍራ ዘለወን እየን ዝብል ልዑል ተከለ ሰብነት ደቀንስትዮ ተንቲኖም ምስ ኣብቅዑ፡ ብፅዕና ናይ ምእዋጅ ስነ ሥርዓት መሪሖም፥ ኢየሱስ ወትሩ ክሳብ ፍጻሜ ዓለም ምሳና እዩ። እዚ ኢየሱሳዊ ቃል ኪዳን’ዚ ድማ ኣብ ኩሉ ዓለም ክውን እዩ። ኣብ ኮሎምቢያ ድማ በዞም ክልተ ሰማዕታት ኣቢሉ ይምስከር ኣሎ።
... ኣብ ጉዕዞና ፍትሒ ንምርግጋጽ ሕነ ምፍዳይ ነወግድ፡ ኣብ ጉዕዞና ብርሃን ክኣትው ንፍቀድ፡ ንሓቂ ንሰናይ ንሓደ ናይ ታሪኽ ክፍሊ ዘይኰነስ ንምልኣተ ታሪኽ ሕራይ ንበል። ምቕርሓም ኣስናንን ትዕቢትን እምቢ ቢልና ንናይ ሓጢኣትና ታሪኽን ዓመጽን ግርጭትን ኩሉ ብወንጌል ክልወጥ ንፍቀድ እንክብሉ ዝለገስዎ ስብከት ከምዘጠቓለሉ ልእኽቲ ጋዜጠይና ራዲዮ ቫቲካን ጃዳ ኣኵይሊኖ ሓቢረን።
ቅዱስነቶም ድሕሪ ፍጻሜ መስዋዕተ ቅዳሴ ካብቲ ብምዕልቕላቕ ማይ ኣዚዩ ዝተጠቕዔ ካብቢ ንዝመጹ ምእመናን ቀሪቦም ሰላም ቢሎምን ሓገዝ እውን ብምዕልቕላቕ ማይ ብዝተጎድኣ ሰበኻ ጳጳስ ኣቢሎም ነቲ ዝተጎድአ ሕዝቢ ከምዝለገሱ ኣኵይሊኒ የመልክታ።
ቅዱስ ኣቦና ሰዓት 11.30 ዘዕረገዎ መስዋዕተ ቅዳሴ ፈጺሞም ሰዓት 11.50 ናብ ማሎካ ደል ኾሮፖ እተሰምየ መእንገዲ ስፍራ ብምዃድ ምሳሕ ተቛዲሶም ዕረፍቲ ገይሮም ልክዕ ድሕሪ ቐትሪ ሰዓት 03.30 ናብቲ ዓቢይ መደብ ስነ ስርዓት ዕርቂ ንምስታፍ ናብቲ ኣብ ቪላቪሰንሲዮ ዝርከብ ልዕሊ 6ሺሕ ተጋባእያን ዝሕዝ ናይ ጉባኤ ኣዳራሽ በጺሖም ነቶም ኣብቲ ኣዳራሽ ዝተረኽቡ ናይቲ ኣብ ኮሎምቢያ ናይ ዝተኻየደ ኵናት ሕድሕድ ጉዳኣትን ኣደዳ ዝዀኑን ዜጋታትን ኣባላት ሓይሊ ምክልኻልን ነበር ኣባላት ዕጡቓት ሃይልን ቀሪቦም ሰላም ቢሎም ናብቲ ናይቲ ኣዳራሽ መድረኽ ምስ ደየቡ፡ ካብ ናይ ቪላቪንሰንሲዮ ሰበኻ ሊቀ ጳጳስ ብፁዕ ኣቡነ ኦስካር ኡርቢና ኦርተጋ ናይ እንቋን ደሓን መጻእኩም መልእኽቲ ምስ ቀረበሎም ስዒቡ ናይ ዕርቂ መንፈሳዊ ስነ ስርዓት መዝሙረ ዳዊት ምዕራፍ 85 ተነቢቡን ሰላም ዘቃልሑ መዛሙራት ቀሪቡን ስዒቡ ኣርባትዕተ ናይቲ ኵናት ሓድሕድ ኣደዳ ዝዀኑ ዜጋታት ቃለ ምስክርነት ቀሪቡን ነፍሲ ወከፎም ድማ ኣብ ትሕቲ ኣብቲ ኣብ መድረኽ ዝቖመ መስቀል እግሪ ሽምዓ ኣንቢሮም ምስ ኣብቅዑ ሰላምታ ናይ ምልውዋጥ ስነ ስርዓት ተፈጺሙ።
ቅጺሎም ቅዱስ ኣቦና ፍቑራት ኣሕዋትን ኣሓትን ብዝብል ኣብቲ ዕለት 2 ግንቦት 2002 ዓ.ም. ኣብ ቦኻያ ኣብ እትርከብ ቤተ ክርስቲያን ብዝተፈጸመ መጥቃዕቲ ኣብ ልዕሊ ውሽጢ እታ ቤተ ክርስቲያን ዝተዓቖቡን መጉዳእት ወሪዱን ኣብታ ቤተ ክርስቲያን ውሽጢ ዝነበረ ናይ ስቑል ኢየሱስ ናይቲ መጥቓዒቲ ኣደዳ ኰይኑ ሎሚ ስንኩል መስቀል ዘቦኻያ ተባሂሉ ዝጽዋዕ ኣብቲ መድረኽ ክቐውም ኣብ ዝተገብረ ምስሊ ስቑል ኢየሱ ዙሪያ ስቓይን ምድንፋቕን ተስፋን ዘድምዔ ናይ ጸሎት ስነ ስርዓት ኣማእኪሉ ዝተኻየደ ናይ ዕርቂ ናይ ጸሎት ስነ ስነርዓት መሪሖም ዘስምዕዎ ቃል፥ እቶም ኣብቲ ናይ ጸሎት ስነ ስርዓት ዝሳተፉ ዝነበሩ ኣካሎም ዝሰንከለ ናይቲ ኵናት ሕድሕድ በሰላ ኣብ ኣካሎም ዝረአይ ነበር ኣባላት ዕጡቓት ሓይልን ናይ መግስቲ ወትሃደራትን ንጹሓን ዜጋታትን፥ ኵሉ ኣብ ዝዀነ ይኹን ሰብ ዝፍጸም ዓመጽ ናይ ሰብኣዊ ኣካል ቁስሊ እዩ። … ፍቕሪ ካብ ሞትን ዓመጽን እዚዩ በዓል ሓይልን ሓያልን ምዃኑ ዝገልጽ ቃል ንዅሎም ኣረኪቦም፡ እቲ በቲ ኣብ ቦኻያ ዝተፈጸመ መጥቓዕቲ ምኽንያት መጉዳእቲ ዝወረዶ ስቑል ኢየሱስ ናይቲ ኵናት ሕድሕድ ስቓይን ሞትን ሕልቂትን ፍሉይ ትእምርቲ እዩ ኢሎም።
እቶም ናይቲ ኵናት ኣዕቤን ምስክርነት ዝሃብዎ ዜጋታት ዝበልዎ ቃል ምልስ ቢሎም ብምሕሳብ፥ ብርግጽ ዓመጽ ዓመጽ እዩ ዝወልድ ብምሕረት ግና እቲ ናይ ጽልእ ሰንሰለት ይብተኽ፡ ናይ መፈጸምታ ቃል ጽልእ ዘይኰነስ ዓወት እዩ ቢሎም ነቶም ምስክርነት ዝሃቡ ኣመስጊኖም፥ ብፍላይ ድማ እታ ኣካላ ዝሰንከለት ሉዝ ዳርይ ንቕዱስነቶም እትጥቀመላ ምርኩስ ከም ገጸ በረከት ዘቕረበትሎም እናጠመቱ፥ መንፈሳዊ ጉዕዞኺ እዚዩ ፍጡንን ጽኑዕን እዩ። ስለምንታይ ንኻልኦት ስለ እትሓስብን እትድግፍን። ናይ ልቢ ቁስሊ ካብቲ ናይ ኣካል መቕሰልቲ ጥልቅን ከተሕውዮ ኣዚዩ ከቢድን እዩ፡ ፍቕሪ ግና ናጻ የውጽእን ይሓንጽን ይጽግንን፡ ነቲ ዓመጽን እዚ ዅሉ ቑስልን መጉዳእትን ምኽንያት ንዝነበረ እውን ተስፋ ኣሎ። ኢየሱስ ንጥዑያት ዘይኰነስ ንህሙማን እዩ መጺኡ። ይኹን ደኣ እምበር ነቲ ዝነበረ ሓቂ ምቕባል ወሳኒ እዩ። ሓቂ ምቕባል ዓቢይ ብድሆ እዩ። ሓቂ ናብ ሕነ ምፍዳይ ዘይኰነስ ናብ ዕርቂ እዩ ዝመረሕ። ብርግጽ እቶም ዓመጽን ክፋእን ዝፈጸሙ ዘርእይዎ ምልዋጥን ጣዕሳን ምቕባሉ ከቢድ እዩ። እዚ ንዅላትና እቲ ቀዳማይ ስጉምቲ ካባና ይኹን፡ ዝብል ዕላማ መሰረት ገይርና ነቶም ንመላእ ሕብረተሰብን ንመላእ ሃገርን ሰብኣውን ስቓይን መከራን ዘውረዱ ሰባት ኣብ ይቕረ ምብሃሃል ቀዳማይ ስጉምቲ ካብኦም ክነቅል ከምዝኽእል ምእማን ብርግጽ ዓቢይ ብድሆ እዩ። ኣብ ምሕረት ምቕዳም የድሊ። ቀዳማይ ስጉምቲ ካባይ ንበል ከምዝሉሉ ጂሶቲ ኣፍሊጦም።
ቅዱስ ኣቦና ነቲ ብደም ንጹሓን ዝጨቀወ መሬት ቅዱስ መሬት ቢሎም፡ እግዚኣብሔር ምሳኹም ሓቢረ ስለ ምስቓይኩምን ስንክልናኹም ክነብዕ ጸጋኡ ይሃበኒ፡ ኣነ እውን ምሕረት እሓትት ኵላትና ብሓባር ምሕረት ንሕተትት ንሓድ ሕድና ንመሓሓር በዚ መገዲ’ዚ ኣቢልና ብተስፋ ንቕድሚት ንበል ዝብል ሓሳብ ዝተንተንሉ ቃሎም ኣጠቓሊሎም፡ ኮሎምቢያ ናይ ሕዝበ እግዚኣብሔር ልብኺ ንእግዚኣብሔር ኣርህዊ፡ ክትዕረቒ ንዕርቂ ገዛእ ርእስኺ ፍቑድ ግበሪ፡ ንዕርቂ እነኹ በሊ፡ ሓቅን ፍትሕን ኣይትፍርሒ ቢሎም ምሕረት ምሃብን ምሕረት ምቕባልን ኣይትፍርሑ፡ ነቲ ተጻባእነት ካብ መንጐኹም ዘምሕው ንምቅርራብን ከም ኣሕዋት ንኽትራኸቡን ዘብቅዓኩም ዕርቂ ኣይትቃወሙ። ኣቑሳል ዝፍወሰሉ ሰዓቱ ሕጂ እዩ መራኸቢ ድልድል እነቑመሉ ምፍልላይ እነጽብበሉ እዋኑ በጺሑ እዩ። ሕነ ምፍዳይ እንቃወምሉ ጽልእን ተጻባኦነትን እነጥፍኣሉ ኣብ ፍትሕን ሓቅን ሓቀይና ኣብ ሕውነት ዝቖመ ናይ ምርኻብ ባህሊ እነቑመሉ ንሰላማዊ ናይ ሓባር ናብራ ገዛእ ርእስና እነርህወሉ ኣዋን እዩ። ከምቲ ጐይታ ዝደልዮ ብውህደትን ሕውነትን ክንነብር የኽእለና። ጽልእን ምምራርን ቅሬታን ኣብ ዘለሉ ቦታ ፍቕርን ምሕረትን ምንባርብር መታን ክንክእል ሓነጽቲ ሰላም ግበረና ንበሎ ዝብል ጸሎት ከምዘቕረቡ ሉእኽ ጋዚጠይና ራዲዮ ቫቲካን ጂሶቲ ኣፍሊጦም።
ቅዱስ ኣቦና ልክዕ ሰዓት ሓሙሽተን ኣርብዓን ደቓይቕ ብናይ ኮሎምቢያ ሰዓት ኣቆጻጽራ ናብቲ ኣብ ቪላቪንሰንሲዮ ዝርከብ መዕርፎ ነፈርቲ ተፋኒዮም ሰዓት ሽዱሽተን ኣርብዓን ሓሙሽተን ደቓይቕ ቦጎታ ኣብ ዝርከብ ካታም ወተሃደራዊ መዕርፎ ነፈርቲ በጺሖም ናብታ ከተማ ናብ ዝርከብ ናይ ቅድስቲ መንበር ሓዋያዊ ልኡኽ ሕንጻ ልክዕ ሰዓት ሸውዓተን ርብዕን በጺሖም ኣብቲ ከባቢ ድማ ናይቲ ኣብ ኮሎምቢያ ዝተኻየደ ኵናት ሕድሕድ ዝተፈላለየ መጉዳእቲ ዝወረዶም ዜጋታት ኣቀባብላ ተገይርሎም ንኹሎም ሰላምታኦም ኣቕሪቦም ተፋንዮምን ኣብቲ ሓዋርያዊ ወኪል ሕንጻ ድራር ተቛዲሶም ናይ ዕለት 8 መስከረም 2017 ዓ.ም. መርሓ ግብሮም ዛዘሙ።
ቅዱስ ኣቦና ዕለት 9 መስከረም 2017 ዓ.ም. ሰዓት 08፡10 ካብ ካታም ወተሃደራዊ መዕርፎ ነፈርቲ ነቒሎም ሰዓት 09፡30 ኣብታ ዘለዓለማዊት ጽድያዊት ከተማ ተባሂላ እትጽዋዕ ከተማ መደሊን ኣብ ዘሎ ኤንሪከ ኦላያ ሄረራ መዕርፎ ነፈርቲ በጺሖም ብናይ ሰበኻ መደሊን ሊቀ ጳጳስ ብዑዕ ኣቡነ ሪካርዶ ቶቦንን ብናይታ ከተማ ኣመሓዳርን ከንቲባን ኣቀባብላ ተገይርሎም መስዋዕተ ቅዳሴ ነኸዕርጉ ኣብቲ መዕርፎ ነፈርቲ ኣብ ዝርከብ ናብ ዝተዳለወ ተንቀሳቃሲ መንበረ ታቦት ዝርከብሉ ስፍራ በጺሖም በሸሓት ዝቑጸር ሕዝቢ ዝተሳተፈሉ ብብፁዓን ጳጳሳትን ካህናትን ተዓጂቦም መስዋዕተ ቅዳሴ ኣዕሪጎም ስብከት ከምዝለገሱን ልክዕ ፍርቂ መዓልቲ ድሕሪፍ ፍጻሜ መስዋዕተ ቅዳሴ ናብ ናይ መደሊን ቤት ትምህርቲ ዘርኣ ክህነት ነቒሎም ልክዕ ፍርቂ መዓልትን ፈረቓን ዝቐረበሎም ናይ ምሳሕ መኣዲ ተቛዲሶም ምስ ኣብቕዑን ምስ ተመሃሮ ዘርአ ክህነት ንመዘከርታ ናይ ሓባር ስዕሊ ከምተሳእሉ ናይ ቅድስቲ መንበር ዜናን ክፍሊ ማሕተምን መግለጺ ኣፍሊጡ፡
ካብኡ ተሰናቢቶም ልክዕ ሰዓት 02፡45 ደቓይቕ ናቲ ኣብታ ከተማ ዝርከብ ብሰበኻ መደሊን ዝመሓደር ቅዱስ ዮሴፍ ናብ እተሰምየ ብምኽንያት ሕድሕድ ውግእ ብዘይ ወለዲ ዝተረፉ ዝእለይሉ መዕቆቢ ዘኽታማት በጺሖም ምስቲ ናይቲ መዕቆቢ ቤት ኣመሓደርትን ዘኽታማት ሕጻናትን ተራኺቦም ከምዘስምዑን፡ ልክዕ ሰዓት 03፡45 ኣብ ቤት ትያትር ማካረና በጺሖም ሰዓት 04.00 (ኣብ ሮማ ሰዓት 11.30 ናይ ለይቲ ምዃኑ እዩ) ምስ ካህናትን ገዳማውያንን ደናግልን ተመሃሮ ዘርአ ክህነትን ናይታ ቀዳማዊት ኮሎምቢያዊት ቅድስቲ እናቴ ላውራ ቅዱስ ትሩፋት ኣብ ኣብ ዝተነብረሉ መድረኽ ናይ መደሊን ሰበኻ ሊቀ ጳጳስ ተሓባባሪ ናይታ ሰበኻ ቤት ጽሕፈ ሓልዮ ጸዋዕታ ሓላፊ ብፁዕ ኣቡነ ኤልኪን ፈርናንዶ ኣልቫረስ ቦተሮ ናይ እንቋዕ ደሓን መጻእኩል ቃልን ናይ ሓደ ካህንን ሓንቲ ድንግልን ናይ ሓደ ተመሃራይ ዘርአ ክህነት ቃል ምስክርነት ምስ ተሰምዔ ካብ ወንጌል ዮሓንስ ምዕ. 15 ካብ ፍቕዲ 1-11 ዝተወስደ ምንባብ ኣሞርኵይዞም ቃል ኣስሚዖም ብሓባር ኣቡነ ዘበሰማያት ጸሎት ደጊሞም ሓዋርያዊ ቡራኬ ሂቦም ተፋንዮም ልክዕ ሰዓት 05፡30 ካብ ኾሰ ኮርዶባ መዕርፎ ነፈርቲ ነቒሎም ቦጋታ ኣብ ዝርከብ ካታም ወተሃደራዊ መዕርፎ ነፈርቲ ልክዕ ሰዓት 06፡25 በጺሖም ናብ ዘዕርፍሉ ሕንጻ ናይ ቅድስቲ መንበር ሐዋርያዊ ልኡኽ ከምዝበጽሑ ናይ ቅድስቲ መንበር ዜናን ክፍሊ ማሕተምን መግለጺ የመልክት፡
እዚ ከምዚ ኢሉ እንከሎ ሰንበት ብናይ ኮሎምቢያ ሰዓት ኣቆጻጽራ ልክዕ ሰዓት 08፡30 ካብቲ ኣብ ቦጎታ ዝርከብ ካታም ወተሃደራው መዕርፎ ነፈርቲ ናብ ካርታጀና መዕርፎ ነፈርቲ ራፋኤለ ኑኘዝ ዘካታጀና ሰዓት 10፡00 ክበጽሑን ሰዓት 10፡15 ኣብ ኣደባባይ ቅዱስ ፍራቸስኮ ኣብታ ከተማ ንግዳም ሓደር ዜጋታት መእለይ ሕንጻ ዝቖመሉ ስፍራ ቀዳማይ ናይ መሰረት እምኒ ባሪኾም ከንብሩን ልክዕ ፍርቂ መዓልቲ ጸኦት መልኣከ እዚኣብሔር ኣዕሪጎም ናይ ዕለቱ ኣስተንትኖ ለጊሶም ኣብ ካርታጀና ዝርክበ ቤተ መቕደስ ቅዱስ ፒየትሮ ክላቨር ክበጽሑ እዮም፡
ሰዓት ሓደ ኣብ ቅዱስ ዶሚንጎ ዘካርታጀና
ኣብ ዝርከብ ቤተ ማእድ ምሳሕ ተቛዲሶም ናብቲ መስዋዕተ ቅዳሴ ዘዕርግሉ ስፍራ ብሄሊኮፕተር ካብ ካርተጀና ባሕሪ ሓይሊ መዕፍሮ ሄሊኮፕተር ክነቕሉ እዮም። ልክዕ ሰዓት 04.30 ብዙሕ ሕዝቢ ዝሳተፈ መስዋዕተ ቅዳሴ ኣዕሪጎም ስብከት ለጊሶም ምስ ኣብቅዑ ናብታ ካብ ሃገረ ኮሎምቢያ ዝሳናበትሉ ናብ ሃገረቫቲካን ዝነቕሉሉ መዕፍሮ ነፈርቲ ራፋኤለ ኑኘዝ ምስ በጽሑ ካብኡ ወግዓዉ ስነ ስርዓት ስንብታ ካብ ናይ ሃገረ ኮሎምቢያ ርእሰ ብሔርን በዓልቲ ቤቶም ኣብቲ መዕርፎ ነፈርቲ ሓጺር ርክብ ተገይሩ ወጎዓዊ ስንብታ ምስ ተገብረሎም ሰዓት 07፡30 ናብ ሃገረ ኢጣሊያ ከተማ ሮማ ክነቕሉን ሰኑይ ዕለት 11 መስከረም 2017 ዓ.ም. ብናይ ኢጣሊያ ሰዓት ኣቆጻጽራ ፍርቂ መዓልቲን 40 ደቓይቕን ሮማ ኣብ ዝርከብ ቻምፒኖ መዕርፎ ነፈርቲ ክበጽሑ ንጽበይ።

robotstxt: allowed

filter: keep


text:
Menu
ዘኤርትራ ኦርቶዶክስ ተዋሕዶ መድሃኔ ኣለም ቤ/ክ ማኀበረ ማርያም እስራኤል
ስብከት
ስብከት.
ቤተ ክርስቲያና
በስመ ኣብ ወወልድ ወመንፈስ ቅዱስ ኣሃዱ ኣምላክ ኣሜን።
ቤተ ክርስቲያና እወ ቤት ሕይወት መርዓት ክርስቶስ። ቤተ ክርስቲያን ማለት ናይ ክርስቶስ ገዛ፣ ክርስቲያን ተኣኪቦም ጉባኤ ማሕበር ዘካይዱላ ማለት እዩ። ሕዝበ እግዚኣብሔር (ክርስቲያን) ቃል ወንጌል ዝመሃሩላን ተኣኪቦም ናይ ሕብረት ጸሎት ንፈጣሪ ዘዕሩጉላን ኣማናዊ ናይ ዘልኣለም ሕይወት ዝህብ መግቢ ክቡር ስግኡን ደሙን መስዋእቲ ዝዓርገላ ኣብ ከውሒ ዝተሰረተት ዋጋ ዝተኸፍላ ርእሳ ኢየሱስ ክርስቶስ ዝኾነት ኣማናዊት ቤት እያ።
እስከ ህላዌ ቤተክርቲያን ቅድመ ታሪኽ ኣብ መጽሓፍ ንርአ፣- ቤተክርስቲያን ክትርአ ከላ ብምስጢር ኣምላኽ ኣብ ሰለስተ ከፊልካ ትርአ። እታ ቐዳመይቲ፣ ሰብ ቅድሚ ምፍጣሩ ዝነበረት ኣብ ዓለመ መላእኽቲ ዝነበረት ሓድነት እያ። እታ ካልአይቲ ድማ ካብ ኣቤል ክሳዕ ዘካርያስ ካህን ዝነበረት እያ። እታ ሳልሰይትን መወዳእታን ድማ ብደም ክርስቶስ ዝተመስረተት ኣማናዊት ሓድነት ሕዝበ ክርስቲያን ናይ ምሕረት ዓውዲ (ኣውደምሕረት) እያ።
እምብኣርከስ እዛ ምንጪ ጸጋን ጽድቅን ዝኾነት ቤተ ክርስቲያን ኣመጻጽኣኣን ስማን ንርአ፣ ኣብ ዘመነ ብሉይ እግዚኣብሔር ምስ ሰብ ዘለዎ ርክብ ዝግለጸሉ ዝተፈላለየ ኣስማት ነበረ ንኣብነት ከኣ ኣብ ዘዳግም ተገሊጹ ከም ዘሎ በዓላት እግዚኣብሔር ንምኽባር ዝእከቡ ዝነበሩ ሕዝቢ እስራኤል ”ከሃል” ወይ ኤክለስያ ይበሃሉ ነበሩ። ንብሉይ ኪዳን ናብ ጽርኢ ዝተርጎሙ70(ሰብዓ) ሊቃውንቲ እዮም። ከሃል ንዝብል ቃል እብራይስጢ ኤክለስያ ኢሎም ተርጊሞሞ ኣለዉ። እዚ ቃል እዚ ኣብ ብሉይ ኪዳን ልዕሊ 90 ግዜ ተጻሒፉ ከምዘሎ ኣብ ዛንታ ቤተ ክርስቲያን ተገሊጹ ከምዘሎ የረድእ። ዋና ትርጉሙ ድማ ኣብ ዘመነ ኦሪት ንዝነበረ ጉባኤ ሑሩያት ሕዝቢ እግዚኣብሔር ንዝኾኑ እስራኤላውያን ማለት እዩ። ኣብ ሓዲሽ ውን “ጽውዓት-ሑሩያት” ይብል (ማቴ 22፥14)።
ቤተ ክርስቲያን ማለት እምበኣር ኣብ ዘመነ ሓዲሽ ኪዳን ንሰማያዊ ክብሪ ዝተጸውዑ ዝተሓርዩ ምእመናን ሕዝበ ክርስቲያን ዝእከብሉ ቤት እዩ። መሰረት እዛ ቤተ ክርስቲያን ከኣ ጎይታናን ኣምላኽናን መድሓኒናን ኢየሱስ ክርስቶስ ምዃኑ ባዕሉ ኣብ ቅዱስ ወንጌሉ ገሊጽዎ ኣሎ። “ንቅዱስ ጴጥሮስ ሓደራ ጉስነት(ኖላውነት) ኣብ ዝሃቦ’ውን ከምዚ ይብል፣ “ንስኻ ከውሒ ኢኻ ንቤተ ክርስትያነይ ኣብዛ ከውሒ ክሃንጻ እየ ደጌታት ሲኦል ድማ ኣይከናውጽዋን እዮም” ብናይ ሓደራ ቃል ዝመስረታ ባዕሉ ሙዃኑ ገሊጽዎ ንረኢ (ማቴ 16፦18)። ካብ’ዚ ጥቕሲ እንርድኦ እንተሃለወ መስራቲኣ ኢየሱስ ክርስቶስ ምዃኑ ጥራሕ ዘይኮነስ ደጌታት ሲኦል ክሕይልዋ ከምዘይክእሉን እዩ ዘረደኣና።
ሓንትን ቅንዕትን ኣምናዊትን ቤት ስለ ዝኾነት ካብ’ቲ ናይ ጥንቲ ጸላኢ ዝኾነ ዲያብሎስን ሉኡኻቱን ዝኾኑ ዝተፈላለዩ፣ ሓይልታት ክስዕሩዋ ዘይክእሉ ምኽንያቱ ርእሳ ክርስቶስ ስለዝኾነ። ክርስቶስ ሓንሳእ ንሓዋሩን ንሞት ከም ዝሰዓረ ንሳ’ውን ሓንሳእ ንሓዋሩን ብደም ክርስቶስ ተሓጺባ ዝተሃንጸት ኣማንዊት ቤት እያ። ብዙሓት እኳ ብስማ እንተ ሸቀጣን ንከሕቅቓኣ ኣውታረን እንተገተራ ናብ ሓዊ ከም ዝቐረበ ጅማት ሓሪረን ተኾምቲረን እየን ዝወድቃ። “ዝናብ ዘነመ፣ ወሓይዝ ወሓዘ፣ ንፋሳት ነፈሱ፣ ነቲ ቤት ደፍእዎ ኣብ ከውሒ ስለዝተመስረተ ድማ ኣይወደቐን” (ማቴ 7፥25)። እቲ ኣብ’ዚ ከውሒ እዚ ንቤተ ክርስትያነይ ክምስርታ እየ ዝበለ ክርስቶስ መሰረታ ስለዝኾነ።
ዝናም ዝተባህሉ፦ ዲያብሎስ ጭፍረኡን ኣጋንንትን እዮም።
ወሓዚ ዘተባህሉ፦ ኣረማውያን ከሓድያን መምለኽቲ ጣኦት ዝኾኑ ነገስታት ከም በዓል ዲዮልቅልጥያኖን ብርክያል ዲድያኖስ ዝኣመሰሉ ኢዮም።
ንፋሳት ዝተባህሉ፦ መናፍቃን መሊካውያንን ብስም ጎይታ ዝሽቅጡ ካብ ሸያጥ መምህሩ ይሁዳ ጀሚሮም እኒ ኣርዮስ፣ ንስጥሮስ፣ ልዮን ክሳብ ናይ ዘመና ተዃሉ መንጠልቲ ኣባጊዕ እዮም።
መሰረታ ኢየሱስ ክርስቶስ ሙዃኑ ዘራጋግጽ ጥቕሲ እስኪ ንመልከት፣ “ንርእስኩምን ነታ ብገዛእ ደሙ ዘጥረያ ናይ ጎይታ ቤተ ክርስቲያን ክትጓስዩ መንፈስ ቅዱስ ኤጵስቆጶሳት ገይሩ ኣብኣ ሸመኩም፣ ኩሉ መጓሰ ሓልዉ” (ግብ 20፥28)። በዚ ሓዋርያ ቅዱስ ጳውሎስ ገሊጽዎ ዘሎ ጥቅሲ ንርድኦ እንተ ሃልዩ፣ ቤተ ክርስቲያን ዝብል ቃል “ጉባኤ ምእመናን” ደኣምበር እቲ ህንጻ ጥራይ ከምዘይኮነ ክንርዳእ ንኽእል። ስለምንታይ ደኣ ነዛ ሓዋርያት ሓደራ ተቐቢሎም ብዕርፈ መስቐል ዝሓረስዋን ሓንትን ሓዋርያዊትን ኣጽናፋዊትን ቤት ዝኾነት፣ እሞኸኣ ሕጊ ቡሉይን ሕጊ ሓድሽ ኪዳንን ስርዓት ወንጌልን እትምህርን ኣብ ከርሳ ዝጸረትን መግቢ ሕይወት ንምእመናና እንዳ መገበት እትጓዓዝ ኣጽናፋዊት ሕጂ ውን ሓደራ ሓዋርያት ዝተቐበሉ ጨው ዓለም ብዝተሰምዩ ካህናታ ኣዒንቲ እግዚኣብሔር፣ መዓልታዊ ሰማእትነት ብምጉዓዝ ካብ ጽንፊ ክሳብ ጽንፊ እትነብር ዘላ ሓንትን ኣማናዊትን ብደም ክርስቶስ ዝተሓጽበት ኦርቶዶክስ ተዋህዶ ቤተክርስትያን ኣላትና (ማቴ 5፥13-16)።
ቤተክርስቲያን ሓንትን ኣማናዊት ጉባኤ ምእመናን ምዃና ቅዱስ ጳውሎስ ከረድእ እንከሎ ከምዚ ይብል፣ “ሓደ ጎይታ ሓንቲ ጥምቀት ሓንቲ እምነትን ይብል” (ኤፌ4፥5)። ሓንቲ ዝተባህለትሉ ድማ ክርስቶስ ዝርእሳ ብክርስቶስ እትኣምን ብክቡር ስግኡን ደሙን መዓልታዊ ኣንዳ ተቀደሰትን ተሓጽበትን እትነብር ሓንቲ ቤተ ክርስቲያን ኦርቶዶክስ ምዃና የረደእ፣ ኦርቶዶክስ ዝብል ቃል ናይ ሓቂ ቤት ማለት’ዩ። ሓዋርያዊት ዘበላ ውን ኣብ ዓለም ከም ትዝርጋሕ ጸኒዓ ከም እትነብር ዝገበርዋ ሓዋርያት ስለ ዝኾኑ ኢያ። “ኣብታ ቤት ኣምላኽ ማለት ኣብታ ናይ ሓቂ ዓንድን መሰረትን ዝኾነት ቤተ ክርስቲያን ሕያው ኣምላኽ ከመይ ጌርና ከም እንነብር ክትፈልጥ ጺሒፈልካ ኣለኹ” (1ይ ጢሞ3፥15)።
ኣጽናፋዊት ዝተባህለትሉ ድማ ኣብ ኣርባዕቲኡ ማእዝናት ዓለም ተዘርጊሓ ስለ እትረክብ እዩ። ቅድስቲ ቤተ ክርስቲያን እንዳ ተባህለት እትጽዋዕ ውን ቅዱስ ምስጢረ መለኮት (ክቡር ስግኡን፣ ደሙን ናይ ጎይታ) ስለ ዝፍጸመሉን ዝስዋኣሉን ባዕሉ ጎይታ ብስግኡን ደሙን ስለ ዝቕደሳን ዝሓጸባን፣ 150 ቅዱሳን ኣቦታት ዝረከብዎ ጉባኤ ቆስጥንጥንያ ወንኣምን በኣሐቲ ቅድስት ቤተ ክርስቲያን ክብሉ ብውሳኔ ስለ ዝሰመይዋን እያ።
እዛ ቤት እዚኣ ኣማናዊት ቤት ዝብል እኳ ኣብ ዘመነ ብሉይ ገና ክርስቶስ ቅድሚ ምውላዱ ዝነበረት ብኢድ ሰሎሙን ዝተሃንጸት ካብ ድንኳን ናብ ግሩም ህንጻ ምስተቐየረት “ነዛ ቦታ እዚኣ ቤት መስዋእቲ ንክትከውን ሓርየያን መሪጸያን ኣለኹ ፣ ኣብ’ዛ ቦታ እዚኣ ንዝጽለ ጸሎት ኣዒንተይ ክኽፈታ ኣእዛነይ’ውን ጽን ክብላ እየን። ስመይ ድማ ንዘለኣለም ኣብኣ ክኸውን ኣዒንተይን ልበይ ከኣ ኩሉ ግዜ ኣብኣ ክኾና ሓርየያን ቀዲሰያን ኣለኹ በለ(2ይ ዜና 7፦11-16) ። ነዛ ደም እንስሳታት ዝስዉኡላ ዝነበረት መቕደስ ብሉይ ክሳዕ ክንድዚ ብመጋረጃ ተሸፊና እትግልገል ዝነበረት ቤት ኣነ ከኣ ኩሉ ጊዜ ክሕላዋን ክሓልየላን ኢየ ዚበላ ቤት (1ይ ነገሰት 9፣1-4)። እዚኣ ከኣ ናይዛ ህዝብን ኣህዛብን እስራኤል ዘስጋን እስራኤል ዘነፍስን ብደም ክርስቶስ ሓደ ዝኾኑላ ናይ ቤተክርስትያ ምሳሌ ኮይኑ የገልግል ነበረ እምበር በዚ መስዋእቲ እዚ በዚ መቕደስ እዚ ሕድገት ሓጢኣት ፍጹም ድሕነት ክርከብ ኣይከኣለን (ሮሜ 9፥24-27፣ እብራ 8፣8፣ እብ 10፣1-5) ነታ ከም ጽላሎት እትሓልፍ ክንድዚ ካብ ኣኽበራ ነዚ ኣብ ከውሒ ክሃንጻ ኢየ ብምባል ገንሸል ፋሲካ ብምዃን ብገዛእ ደሙ ዝዓደጋ ድኣ ክንደይ ዘይኽብራን ዘይሕልዋን። እታ ቀዳመይቲ ከም ጽላሎት ካብ ሓለፈት ነዛ ኣማናዊትን ሓንትን ኦርቶድክሳዊትን ክንደይ ዘይሕልዋን ዘየኽብራን። እወ እዛ ሓዋርያት ዝሓረስዋን ሰማእታት ብደሞም ዝነደቕዋን ጻድቃን ተጋደልቲ በዕጽምቶም ዝኸለልዋ ክርስቶስ ዝርእሳ ኣማናዊት ቤተክርስቲያን ማሕደረ መለኮት። እሞኸድኣ ኦሪት ዝግራታ ወንጌል ዝፍርኣ ዝኾነት ቤት ህላዌኣ መሰረታ እዚ ካብ ኮነ ከምቲ ዋናኣ ክርስቶስ ህያው ዝኾነ ሕያዊትን ኣማናዊትን ኢያ።
ሕጂውን ንፋሳት ዝተሰምዩ ሰይጣውንቲ ዝሓደርዎም መናፍቓን ክርስትያን ዘለስም ዝኾኑ ብትዕቢቶም ነዛ ቤት ክደፍእዋን ከነኣእስዋን ንእምኒ ኣይንሰግድን እናበሉ ዘይተርድኦም ኮይኑ እምበር እቲ ንዩሁዳ ንማሕነቕቲ ዝደበርዮ ንኣርዮስ ኣምዕቱ በጽቢጹ ንደገ ዘውጽአ ንንስጥሮስ መልሓሱ ዝተልተለ እንታይ ኢዩ ነይሩ እንተተባህለ ነታ ብደም ክርስቶስ ዝተሓጽበት ቤት ክኸፋፍሉን ከንኣእሱን ናይ ብድዐ ቓል ሕሱም ስለዝውጽኡ’ዶ ኣይኮነን። እዞም ናይ ሎሚ ከብዶም ዝኣምላኾም ደኣ እምበር ሓሳብ ጎይታ ዓለም ክርስቶስ ዘይብሎም መናፍቓን ብስም ኢየሱስ ዝሽቅጡ እዚ ጽዋእ ናይ ኣቦታቶም ኣርዮስን መቕደንዮስን ኣብ ርእሶም በላዒ ኮይኑ ክፈስስ ምዃኑ ምርድእ ይግብኦም (ሮሜ፣16፣17-18)።
ብስም ኢየሱስ እናበሉ ዝሽቅጡ ቅድም እቲ ኢየሱስ ዝመሃሮ ቃል ምስትውዓል ምተገብኦም ነይሩ፣ ምስጋድ ኣብ ቤተክርስቲያን ኣይግባእን ዝብሉስ ሓይለ ቃል ትምህርቱ ከስተውዕሉ ነይርዎም። “ከመይ ኣምላኽ መንፈስ ኢዩ።እቶም ዝሰግድሉ ድማ ብመንፈስን ብሓቅን ክሰግድሉ ይግባእ”( ዮሓ 4፣22-24)። እምበኣር ንሕና ኦርቶደክሳውያን እንሰግደላን ንኣምላኽና እንምብርከኸላን ብመንፈስ፣ መንፈሳዊ መስዋእት ብምዕራግ መንፈሳዊ ኣገልግሎት እንፍጽመላን ህዝበ ክርስቲያን ናይ ህይወት መግቢ ስጋን ደምን ናይ ክርስቶስ ዝቕደሰሉ ታቦት ሕጊ ኣብ ከርሳ ዝጾረት መስቀል ክርስቶስ ዝዓምዳ ኦሪትን ወንጌልን ዝብርሃናን፣ ልባሳታን ዝኾነት ቤትና ቤተ ክርስቲያን ኢያ።
ቤተክርስቲያና ክስርቶስ ዝመረጻ ቤት፣፡ እግዚኣብሄር ውን እኮ ክመርጽ ከሎ፣- ካብ ሃገራት ንእስራኤል፣ ካብ ከተማታት ንኢዮርሳሌም፣ ካብ ኣዕዋፍ ንርግቢት፣ ካብ እንስሳ ንበጊዕ፣ ካብ ኣእዋም ንኣውሊዕ፣ ካብ ኣዝርእቲ ንስርናይ፣ካብ ኣታኽልቲ ንወይኒ፣ ካብ ኣንስቲ ንቅድስቲ ድንግል ማርያም፣ እዩ መሪጹን ሓርዩን።።እዛ ቤት እዚኣ እያ እምበኣር ኣማናዊት ቤትና – ቤተክርስትያና።
“ኣብ ቀራና ጎደናታት እሞ ደው ኢልኩም ተመልከቱ እቲ ጥንታዊ መገድታት እቲ ጽቡቕ ጎደና ኣየናይ ምዃኑ ሕተቱ እሞ ብእኡ ተመላለሱ ሽዑ ንነፍስኹም ዕረፍቲ ክትረኽቡ ኢኹም” በሎም (ኤርም 6፣16)።
እሞ ንሕና ህዝበ ክርስቲያን ናብ ዕረፍቲ ክትረኽቡላ ዝተባህለት ቤት ንምምጻእ እሞ ዕረፍቲ ስጋን ነፍስን ክንረክብ። እምበኣር ሓቀኛታት ሰገድቲ ኮይና ክንርከብ የድሊ። ብመንፈስ ናብታ ብመንፈስ ዝተመልአት ቤት መጺእና ንስገድ። እዛ ቤት እዚኣ እኳ እያ በቲ እትገብሮን እትህቦን ኣማናዊ መንፈሳዊ ኣገልግሎት መንፈሳዊት ቤት ተባሂላ እትስመ። እወ ኣማናዊት ቤት ቤትና ኦርቶዶክሳዊት “ቤተክርስትያና ኢያ።
እምበኣር ክቡራን ህዝበ እግዚኣሔር ብክርስቶስ ክርስቲያን ዝተሰመኹም ክርስቲያን በዚ ኣብ ላዕሊ ተገሊጹ ዘሎ ሓጺር ጽሑፍ ቤተክርስቲያና ተረዲእና ቤትና ቤተክርስቲያና ከነለሊ ይግባእ።
ወስብሃት ለእግዚኣብሄር
ወለወላዲቱ ድንግል
ወለመስቀሉ ክቡር
ኣሜን
ምንጪ-ጽርሃጽዮን 2011/2003 ት/ሰ/ቅ/ድ/ማርያም-ቤተክርስቲያን መድሃኔኣለም ኣብ ቅድስት ሃገር እስራኤል
Share this:
TwitterFacebook12
Related
ዜና
መጋቢት ፰- ዕረፍቱ ለማትያስ ሓዋርያ
In “ነገረ ቅዱሳን”
ነገረ ቅዱሳን
In “ነገረ ቅዱሳን”
March 11, 2013Leave a reply
« Previous
Next »
Leave a Reply
Your email address will not be published. Required fields are marked *
Name *
Email *
Website
Comment
Notify me of new comments via email.
Recent Posts
፳፮/26 ሓምለ ዕረፍቱ ለኣቡነ ሰላማ ከሳቴ ብርሃን/26th july the death of st.Aba Selama Kesatiebrhan August 2, 2014
፳፭/25 ዕረፍቱ ለሓዋርያ ይሁዳ July 2, 2014
፲፯/17 ዕለተ ዝክሩ ለኣባገሪማ/ 17th June The Commemoration Day of Aba Gerima June 24, 2014
፳፭/25 ግንቦት ዕረፍታ ለቅድስት ሰሎሜ June 2, 2014
ዕርገት እግዚእነ ወመድኃኒነ ኢየሱስ ክርስቶ (ቀዳማይ ክፋል) May 28, 2014
ዓውደ ኣዋርኅ
MARCH 2013
M T W T F S S
« Feb Apr »
1 2 3
4 5 6 7 8 9 10
11 12 13 14 15 16 17
18 19 20 21 22 23 24
25 26 27 28 29 30 31
Archives
August 2014
July 2014
June 2014
May 2014
April 2014
March 2014
February 2014
January 2014
December 2013
November 2013
October 2013
September 2013
August 2013
July 2013
June 2013
May 2013
April 2013
March 2013
February 2013
January 2013
Categories
ስብከት
ትምህርቲ ሃይማኖት
ነገረ ማርያም
ነገረ ቅዱሳን
ነገረ ክርስቶስ
ኪነ-ጥበብ
Uncategorized
View Full Site
Blog at WordPress.com.
Now Available! Download WordPress for Android


text:
ኣብ ዞባ ደቡብ ብ28 ሚያዝያ 2017 ኣርባዕተ ሰባት ብመንግስቲ ኤርትራ ከም ዝተረሸኑ ሬድዮ መድረኽ ሓቢራ። እቶም ኣብ ቅድሚ ህዝቢ ዝተረሸኑ ማዓሾ ገረህላሰ፡ ኢብራሂም መንሱር፡ ያቆብ ኣረጋውን ተስፋልደት ገብረክርስቶስን ዝተባህሉ እዮም። እቲ ምንጪ ከም ዝገለጾ እዞም ዜጋታት ዝተኸስሉ “ኣብ ከባቢ ሰንዓፈ ሰባት ዘሳግሩ ዝነበሩ እዮም” ዝብል ኮይኑ፡ እንተኾነ ኣብ ቅድሚ ሕጊ ቀሪቦም ነብሶም ናይ ምክልኻል ዕድል ከም ዘይረኸቡ እቲ ሓበሬታ ጠቒሱ። ብኣንጻሩ መንግስቲ ህግደፍ ባዕሉ ከሳሲ፡ ዓቃብ ሕግን ዳኛን ኮይኑ ዝወሰዶ ምዃኑ እቲ ካብ መድረኽ ዝተረኽበ ሓበሬታ የረድእ።
ብኻልእ ወገን ድማ ኣብ ጋሽ ባርካ ዒላ ዓብደላ ኣብ ዝተባህለ ፍሉይ ከባቢ ኣብ ሕድሕድ ግጭት 3 ዕጡቓት ከም ዝተቐትሉ ቤት ጽሕፈት ዜና ስሙር ደሞክራስያዊ ግንባር ኤርትራ ሓቢሩ። እቲ ናብዚ ሞት ዘብጸሓ ምኽንያት ኣብ መንጎ ናይቲ መንግስቲ ኣባላት ስለያ ዶብን ህዝባዊ ሰራዊት ዝበሃሉ ሰብ ብረትን ዝተፈጥረ ምስሓሓብ እዩ። ኣብቲ ንኣስታት ሓደ ሰዓት ዝኸውን ሕድሕድ ተኹሲ ዝተኻየደሉ፡ እቶም ኣባላት ስለያ ዶብ፡ ዓብዱ ሽፋ ብዝበሃል ካብ እትምራሕ ጋንታ ህዝባዊ ሰራዊት ሰባት ክኣስሩ ምስ ፈተኑን እታ ጋንታ ህዝባዊ ሰራዊት ኣይነእስርን ብዝብል ምስተኸላኸለት እዩ። ድሕሪ እቲ ኩነታት እቶም ኣባላት ጋንታ ህዝባዊ ሰራዊት ተበታቲኖም ካብ ሃገር ከም ዝወጹ ኣብቲ ዜና ተመልኪቱ።
እዚ ኩነታት ስርዓት ህግደፍ ብዝፈጥሮ ምፍልላያት ኣብ ውሽጢ እሙናተይ ዝብሎም እውን ምብትታንን ምድኻምን ይፍጠር ከም ዘሎ እዩ።


text:
ንባባት፡ ሮሜ 5:1-8 ፥ ፪ጴጥ 3፡1-15፥ ግ.ሓ. 15፡6-21፥ ዮሓ 4:5-42። ምስባክ፡“ እግዚአብሔርሰ ግሃደ ይመጽእ ወአምላክነሂ ኢያረምም፥ እሳት ይነድድ ቅድሜሁ” ‘እግዚአብሔር ግልጺ ኮይኑ ክመጽእ እዩ፥ አምላኽና ክመጽእ እዩ ሱቕ እውን አይብልን እዩ፥ ሓዊ አብ ቅድሚኡ ይቃጸል’ መዝ.50፡3።
አብ ናይ ሎሚ ሰንበት መዝሙር “ብዙኃት ብስመይ አነ ክርስቶስ እየ እናበሉ ክመጹኹም እዮም እሞ ከየስሕቱኹም ተጠንቀቑ ተሰናዲኹም ጽንሑ። እቲ ክሳብ መወዳእታ ተዓጊሱ ዝጸንሕ ንሱ ኪድኅን እዩ። ወዲ ሰብ ኪመጽእ እንከሎ ሓይሊ ሰማያትን ምድርን ኵሉ ክካወስ እዩ። ሽዑ ኃጢአተኛታት ምድሪ ኩሎም ኪበኽዩ እዮም፥ ሻቡ እግዚአብሔር ብትእዛዙን ብቓሉን ብአእላፋት መላእኽቱን ተዓጂቡ ብቃንዳ መለኸት ካብ ሰማይ ናብ ምድሪ ክወርድ እዩ። ንሱ ዋና ሰንበት ገባር ሕይወት አቦ እዩ እሞ በታ ስዓት እቲአ ካብ ሞት ኃጢአት ይምሓረና” ይብል።
ሰንበት ዘደብረ ዘይት ንዳግማይ ምጽአት ክርስቶስ ክንሰናዶ ከም ዘሎና የዘኻኽረና። አብ እምነትና ክልተ ምጽአት ክርስቶስ ከም ዘሎ ንአምን። ፩ይ ኢየሱስ ክርስቶስ ሥጋና ለቢሱ ካብ ድንግል ማርያም ቅድሚ ምውላዱ ዝነበረ ጊዜ። ፪ይ ክርስቶስ ድሕሪ ሞቱ ብግርማ መለኮት ክመጽእ ምዃኑ እሞ ንኹሉ ብዳግም ክፈርዶ እዩ። ሎሚ ክንሓበሉ ተደልዩ ዘሎ ዳግማይ ምጽአት ክርስቶስ እዩ። አብ ሕይወትና ሓንቲ መዓልቲ አብ ቅድሚ መንበር አምላኽ አብዚ ሕይወት ዘሕለፍናዮ ግብሪ ክንሕተተሉ ምዃና ፈሊጥና ስንቂ ሰማይ ክነሰናዱ ከም ዝግብአና ክንሓስብ አሎና። ክልተ ፍርዲ ይጽበየና አሎ። ፩ያ ምስ ሞትና ብግብርና ንመንግስተ ሰማይ ወይ ንግሃነም እሳት ክንፍረድ ኢና። ፪ይ አብ ዳግማይ ምጽአት ዓለም ዳግም ምስ ምሉእ ዓለም ክንፍረድ ኢና። እቲ ቀንዲ እቲ መጀመርያ ፍርዲ እዩ ክንሓስበሉ ዘሎና ምኽንያቱ አብዚ ሕይወት ሓቀኛን ቅኑዕን ሕይወት እንተ መራሕና ዝጽበየና ፍርዲ ናይ ክብርን ሞገስን እዩ ክኸውን፥ ግን አመት መገዲ አምላኽ ስሒትና እንነብር እንተ ኾና ፍርድና ኩነንየ እዩ ዝስዕቦ።
ናይ ሎሚ ሰንበት መዝሙር እምብአር ነዚ አብ ግምት አእቲና ክንጥንቀቐሉን ክንሓስበሉን ዘሎና ነገራት ይነግረና። ኢየሱስ ዘታልሉ ብስመይ ከመጽኡኹም እዮም እሞ ከየስሕትኹም ተጠንቀቁ ኩሉ ጊዜ ተሰናዲኹም ጽንሑ ይብለና። አብ ሕይወት ትዕግስትን ምስትውዓልን ከም ዘድሊ ክነግረና ኢሉ ኸአ ክሳብ መወዳእታ ተዓጊሱ ዝጸንሐ ክድሕን እዩ ይብለና። ንዳግማይ ምጽአት ዝሕብሩ ምልክታት ክርአዩ እዮም እሞ ክነስተውዕል ይነግረና። ድሕሪ ሞት ንስሓ የለን ሎሚ እዩ እቲ ስንቂ ሰማይ እንእክበሉ አብ ሰማይ ጸብጻብ ጥራሕ ኢና እንህብ እግባይ ዘይብሉ ፍርዲ ክአ ክንውሃብ ኢና። ሎሚ አብ ሕልናና አቲና ክዕረ ዝግብኦ ንዓሪ አብ ሓቅን ጽድቅን ንመለስ አምላኽ ይነግር አሎ ሰማዕቲ ንኹን አፍደገ ሰማይ ከይዕጸወና።
ናይ ሎሚ ንባባትና አብ ማይ ዘተኮሩ እዮም። እዚ ኸአ ምስ ጥምቀት ዘለዎም ርክብ ይገልጽ። ማይ ምንጪ ሕይወት እዩ ከምኡ ናይ ጥፍአት ክኸውን ይኽእል እዩ። አብ ቅ. መጽሓፍ እንተ ተመልከትና ማይ አይኂ ንኖኅ ምኽንያት ድሕነቱ ኮይንዎ ነቶም ሰብ ሰዶምን ጎሞራን ግን ናይ ጥፍአቶም። እስራኤላውያን ንባሕሪ ኤሪትራ ክሰግሩ እንከለዉ ማይ ናይ ድሕነቶም፥ ንግብጻውያን ግን ናይ ጥፍአቶም ምኽንያት ኮይኑ።
አብ ዘፅ 17፡3-7 ዘሎ እንተ አንበብና እግዚአብሔር ንደቂ እስራኤል ማይ ሕይወት ካብ ከውሒ ከም ዝሃቦም ንርኢ። ካብ ባርነት ግብጽን አብ መጨረሻ ኸአ ባሕሪ ክሳገሩ ከለዉ ካብ ኢድ ፈርዖን አድኂንዎም፥ አብ በረኻን አጻምእን ይጉዓዙ ስለ ዝነበሩ ብጽምኢ ክሞቱ ጀሚሮም። በዚ አብ ልዕሊ አምላኽን ሙሴን ከጉሮምርሙ ጀሚሮም። ሙሴ ከም ቀደሙ አብ አምላኽ ሓገዝ ሓቲቱ። በታ ካብ ግብጺ ክወጽኡ ንቀይሕ ባሕሪ ዝሰንጠቐላ በትሩ ንከውኂ ምስ ወቕዖ ማይ ወጺኡ በዚ ኸአ አምላኽ ምስኦም ከምዘሎ አመኑ ካብ ጽምኦም ከአ ድኃኑ። ሙሴ አብዚ አምሳል ኢየሱስ ይርአ። ሙሴን ኢየሱስን ንህዝቢ ማይ ሕይወት ከም ዝሃቡ ንርኢ።
እዚ አብ ዘፅአት እንርእዮ ምስ ናይ ሎሚ ወንጌል ይመሳሰል። አምላኽ ብማይ ገሩ ከመይ ገሩ ሰማይዊ ሕይወት አብ ኩልና አመንቲ ከም ዘመሓልፈልና ንርኢ። ኢየሱስ ነዛ ስማ ዘይትጥቀስ ሳምራዊት ሰበይቲ ዘይነጽፍ ማይ ሕይወት ከም ዝህባ የተስፍዋ ከምኡ ንሱ መን ምኻኑ ይገልጸላ። እዚ ኢየሱስ ነዛ ሳምራዊት ሰበይቲ አብ ዔላ ምርካቡ ብአጋጣሚ ዝኾነ አይ ኮነንን ምኽንያቱ ዔላታት ምንጪ ማይ እዮም ግን መራኸቢ እውን እዮም። ሰባት አብ ሩባ ዝተፈላለየ ነገራት ክገብሩ ይኸዱ ሩባታት መራኸቢ እዮም።
ቅድሚ አብ ዝርዝር አስተንትኖና ምእታውና ክንግንዘቦ ዘሎና እዛ አብ ወንጌል ዮሓንስ እትጥቀስ ሳምራዊት ሰበይቲ ንሰለስተ ግፉዓት ወይ ጭቁናት ሰባት ብዝያዳ ኢየሱስን ወንጌልን ዘተኩሩሎም እትውክል ክትከውን ትኽእል፡
1. ደቂንስትዮ፥
2. ዝሩጋት (ብሓፈሻ አብ ዝርጋን ዓለም ዝነብሩ)፥
3. ኩሎም ጓኖት ሰባት ዘይንጹሓት፥ ዘይአመንቲ፥ ወጻእተኛታት።
ኢየሱስ ከም ሓደ ሰብ ክሕገዝ ዝደሊ፥ ደኺሙ፥ ጠምዩ፥ ጸሚኡ፥ ዘሎ ኮይኑ እዩ ቀሪቡ። በዚ ኸአ ክሳብ ክንደይ ንአና ከም ዝመሰለ ክንርኢ ንኽእል፥ ብዘይካ ኃጢአት ብኹሉ ንአና መሲሉ (ዕብ 4፡15)።
እቲ ታሪኽ ኢየሱስ ደኺሙ ጸሚኡ ጠምዩ አብ ዔላ እናአዕረፈ እንከሎ ሓንቲ ሰበይቲ ቀትሪ ምድሪ ማይ ክትቀድሕ ዝመጽአት ማይ ኮታ አስትይኒ ብምባል እዩ ዝጅምር። አብዚ እቲ ዝቐለለ ነገር ክትገብሮ ዝነበራ ሱቕ ክትብል እዩ ምኽንያቱ ሳምራውያንን እስራኤላውያንን አይቃረቡን እዮም ነሮም። ከምኡ ሰብአይ ምስ ዝኾነት ሰበይቲ ክዛረብ ባህሎም አይፍቀድን ነሩ። እንተ ኾነ ኢየሱስ ነታ ሰበይቲ ይዛረባ። ጸሚኡ ነሩ ግን መቕድሒ ካብቲ ዔላ አይ ነበሮን ስለዚ ማይ ክተስትዮ ሓቲትዋ። ናይ እዋኑ ባህልን ስርዓትን እኳ አየፍቅደሉ ኢየሱስ ልዕሊ ዝኾነ ባህልን ዓንቃፊ ዝኾነ ስርዓታትን ልዕሊ ዝኾነ ሰባት ከይብሉኒ ዝብሃል አጉል ባህልን ዘይቅኑዕ ስርዓትን ሓሊፉ አብቲ ቀንዲ ጸቡቕን ክፉእን ዝፈላሊ ነገራት አትዩ። ብርግጽ ጸሚኡ ነሩ እንተ ኾነ እቲ ቀንዲ ጽምኢ ዝነበሮ እምነትን ድሕነትን ናይ እታ ሰበይት እዩ ነሩ። አብዚ እንርእዮ ኢየሱስ እዩ ነታ ሰበይቲ ዝጽበያ እዚ ኸአ አምላኽ ኩሉ ጊዜ ክረኽበና ክመልሰና ከም ዝጽበየና አብቲ ዘሎናዮ ሕይወት ይመጽአና። ሽዑ ይዛረበናን ክንገብሮ ዝግብአና ይነግረና። እዛ ሰበይቲ ቀጥሪ ምድሪ እያ አብ ዔላ ወሪዳ ብልምዲ አብ ዔላ ዝውረድ ንግሆ ወይ አጋ ምሸት ውልውል ምስ በለ እዩ እዛ ሰበይቲ ግን ቀትሪ ሰብ ከይርእያ ተሓቢአ እያ ወሪዳ፥ አብ ገለ ባህልታት ቀትሪ ፀሓይ በርቲዐ እንከላ ዝወርዱ ሰይጣውንቲ እዮም ሰባት ከይውቅዑ ቀትሪ አይ ወርዱን እዮም። እዛ ሰበይቲ ግን ሕይወታ ካብ ሰብ ፈልዩ ምስ አጋንንቲ ከም እትሕወስ ገርዋ አብዚ ጊዜ እዩ ኢየሱስ ከድሕና አብ ዘላቶ ሕይወት መጺእዋ።
ኢየሱስ ሎሚ እውን አብ ንነፍሲ ወከፍና አብ ዘዘሎናዮ ሕይወት መጺኡ ክዛረበና ክሓተና ምሳና አሎ። ዝቕየር ሕይወት እንተ አሎና ሎሚ እዩ እዋኑ ክንቅይሮ። ማይ አስተየኒ/ይኒ እናበለ ዕላሉ ይጅምረልና አሎ። ንጽምአት ኢየሱስ ክነርዊ ዝደልዮ ንግበረሉ። ውሽጣዊ ኩነታት ሕይወትና ዝርኢ ኢየሱስ እምብአር ካብቲ ዘሎናዮ ክንቅይር አብኡ ክንምለስ ይቀርበና አሎ ንስምዓዮ ነዕልሎ ሽዑ ሕይወትና ክቕየር እዩ።
ጎይታይ ኸይጸምእ እሞ ኽቐድሕ ድማ ናብዚ ኸይመጽእሲ ካብቲ ማይ እቲ ሃበኒ።
እታ ሰበይቲ ከም ኢየሱስ ንሳእውን እውን ጽምአት ነርዋ። ብኡ ምኽንያት እያ ማይ ክትቀድሕ አብ ዔላ ወሪዳ። እንተ ኾነ ጽምአ ልዕሊ ማይ እዩ ነሩ እዚ ኸአ እዩ ኢየሱስ ዝርአዮ። ካብቲ ዘላቶ ዓዘቕቲ ስቓይን ሕማቕ ሕይወትን ወጺአ ቅሳነት ክትረክብ የድልያ ነሩ። ክትምሓርን ካብቲ ዘሕፍር ሕይወት እትነብሮ ዝነበረት ክትወጽእ፥ እቲ ብልባ ሓምሽተ ጊዜ ደልያ ክትረኽቦ ዘይከአለት ፍቕሪ፥ ሓደ አብኡ እትአምኖን እትቐበሎን፥ መስሕ መድሕን የድልያ ነሩ። አካላዊ ጽምኢ መዓልቲ መዓልቲ ናብ ዔላ ዘውርዳ ነርዋ፥ እቲ ቀንዲ ግን መንፈሳዊ ጽምኢ ውሽጣዊ ጽምኢ ካብ ሓደ ሰብአይ ናብ ካልእ ሰብአይ ዝወስድ ግን ዘየርዊ ነርዋ። ንኢየሱስ ክትረኽቦ እንከላ አብ ሻድሻይ ሰብአይ እያ በጺሓ ነራ ግን ጌና ሰብአይ የብለይን ኢላቶ እዚ ኸአ ናብ ሻብዓይ ገጻ ትሓስብ ከም ዘላ ዘመልክት እዩ።
አብ ቅዱስ መጽሓፍ ቍጽሪ ሽድሽተ ዘይምሉእ ቍጽሪ እዩ፥ ሸውዓተ እዩ ምሉእ ቍጽሪ ኢየሱስ ከም ሻብዓይ ሰብአይ አብ ሕይወታ ኮይኑ እዩ ዝቐርባ፥ ሽዑ ኩሉ ጸገማ ተካፍሎ እሞ እቲ ዝደለየቶ ውሽጣዊ ጽምኢ ከምእትረዊ ገርዋ። አብዚ ቅዱስ እዋን ጾም እዚ ዓይነት ተመክሮ ክህልወና እዩ ዝድለ ዘሎ። ሰብ መጀመርያ ክገብሮ ዘለዎ ሰባት ዝገበርዎ ዓንቃፊ መደላድል ከፍርስ አለዎ። ኢየሱስ ነቲ ብግዚኡ ዝነበረ ሰብ ዝሰርሖ ባህልን ስርዓትን ጥሒሱ ነዛ ብኩሉ ንጽግቲ ሰበይቲ ረኺብዋ ንሕና እውን ከምኡ ክንገብር የድሊ። ባህልን ስርዓትን ካብ አምላኽ ክፈልየና የብሉን።
ኢየሱስ አብ ዕላሎም ዘለዋ ጽምአት ገሊጽላ። ዕላሎም ካብ ማይ አስትይኒ እናዓመቖ ናብ ሕይወት ዝህብ ማይ ሰጊሩ። ሕያው ማይ ዝብል ካብቲ ዝዛሪ ማይ ዝመጽእ እምበር ዕቋር ማይ ካብ ዔላ ዝመጽእ አይ ኮነን ዘስምዕ። ትርጉም ናይ እዚ ዝዛረቡሉ ዘለዉ ማይ ናይ ዘለዓለማዊ ሕይወት እዩ ዘስምዕ። እታ ሰበይቲ አብ ኢየሱስ ዘልአ አፍልጦ እውን እናዓበየ ካብ ማንም አይሁዳዊ ናብ ነብዩ ናብ መስሕን መኃኒን ከይዱ ።
ጽምአት አምላኽ እውን ነርዋ እዩ። ኢየሱስ ልዕሊ ዝኾነ ካልእ አይሁዳዊ ከም ዝኾነ ምስ ፈለጠት ሕቶ አቕሪባትሉ። ቀንዲ ትሕዝቶ ሕቶአ አምላኽ አበይ እረኽቦ እዩ ነሩ። አብዚ ጊዜ ሳምራውያን ካብ አይሁድ ተፈልዮም አብ ኢየሩሳሌም ክንዲ ስርዓት አምላኾ ዝገብሩ አብ ትሕቲ እምባ እዮም ዝገብሩ ነሮም። አይሁድ ግን አብ ኢየሩሳሌም ጥራሕ እዩ መስዋዕቲ ክዓርግ ዝግብኦ ይብሉ ነሮም። እዚ ኾይኑ እቲ ድሕሪ ምጽአት ክርስቶስ ግን ቦታ ዘይ ኮነ ወሳኒ እምነትናን ልብናን እዩ።
እዛ ሳምራዊት ሰበይቲ ሕይወታ ካብ አምላኽን ሕጉን ስለ ዝርሓቐ ብርቱዕ ጽምኢ ነርዋ። በዚ እያ ኸአ ካልአይ ጊዜ አብዚ ዔላ ከይወርድ ካብቲ እትብሎ ዘሎኻ ኩሉ ጊዜ ዘርዊ ማይ ሃበኒ እናበለት ዝሓተት። ኢየሱስ እቲ ዘድልያ ዘይውዳእ ማዕከን ማይ ዘለዓለማዊ ሕይወት ክህባ ስለ ዝኽእል ክትቀርቦን ዝብላ ክትአምንን ነጊርዋ፥ ጽምአታ ናይ ብሓቂ ርክብ ምስ ሰብን አምላኽን እዩ ነሩ። ንጽምአታ መልሲ ዝህብ ስለ ዝረኸበት ከም ዝፈለጣን ከም ዝግደሰላ ከምትርኢ ገርዋ። ንሱ ወላእኳ ውሽጣ ክፈልጣ ዘቕስን አይኹን አነጺሩ ብቅንዕና ነጊርዋ። አብ ሕይወት ሰባት ቀንዲ ዘድሊ ልቢ አበይ ከም ዘሎ እዩ እምበር ጆግራፊካዊ ቦታ አይኮነን፥ ሓቀኛ አምልኾ አብ ሓቅን ብመንፈስን ዝፍጸም ጥራሕ ምዃኑ እግሂዱ ነጊርዋ።
ነታ ዘይቅሱን ሕይወት እትነብር ዝነበረት ንመጀመርያ ጊዜ አብ ሕይወታ ዝርድአ ሰብ ረኺባ፥ በዚ ሓጎሳ ክትቆጻጸር ስለ ዘይክአለት ዘገርም ዕትሮአ ሓዲጋ ጽምአ ረሲዓ ንደቂ ዓዳ ክተካፍል እንጎየየት ንዓዲ ተመሊሳ። አብ ወንጌል ብሓቂ ዝአመኑ ሰባት ቀዳመይቲ ዝገብርዋ አብ ስብከተ ወንጌል እዮም ዝወፍሩ። ንኢየሱስ ብሓቂ ዝረኸበ ሕይወት ቀጺሉ ዝገብሮ ንኻልኦት አብ ኢየሱስ ከም ዝመጽኡ ምግባር እዩ እዛ ሰበይቲ ንደቂ ዓዳ አብ ኢየሱስ ክትዕድም እናጎየየት ከይዳ።
አብቲ ዓዲ ብዙሓት ዝጸምኡ ነሮም ንሳ ግን ትፈልጥ አይነበረትን። እቲ ዝገርም እዚኦም እቶም ዝጸልእዋን ዝጸርፍዋን ዘዋርድዋን ዝነበሩ፥ ገሊኦም አሰብኡታ ዝነበሩ ምስአ ርክብ ዝነበሮምን እዮም። ዝሓለፈ ብዘየገድስ እናጎየት ከይዳ እቲ ቅቡእ አምላኽ መጺኡ ከምዘሎ ነጊራ። ገለ ካብኦም ሰሚዖማ ዝበለቶ ከረጋግጹ አብቲ ዔላ መጺኦም። ዝመጽኡ ግን ንሳቶም እውን ጽምአት ነርዎም፥ ንአምላኽ ክፈልጡ ሃንቀው ይብሉ ነሮም። ሕያው ማይ ክህቦም አብኡ መጽኡ ሽዑ ጽምኦም ክረዊ ጀሚሩ። በይሁድ ዝዋረዱ ዝንዓቑን ዝነበሩ መስሕ አብ መንግኦም አብ ዔልኦም መጺኡ ክሰምዑ ናይ ብሓቂ ዝገርም እዩ። ጽምኦም ካብቲ ዘይምእማኖም ይዓቢ ነሩ እዩ። አብ መጨረሻ ኸአ ባዕላትና ሰሚዕና ደአ እዚ ሰብ እዚ ብሓቂ ክርስቶስ ምድኅን ዓለም ምዃኑ ፈሊጥና እምበር ብዘረባኺ አይኮናን እንአምን ዘሎና ኢሎማ።
አብ ጉዕዞ እምነት ክልተ ነገር አሎ ክንፈልጦ ዘሎና፡ ፩ያ ንአምን ምኽንያቱ ሓደ ሰብ ብዛዕባ ኢየሱስ ስለ ዝነገረና፥ ፪ይ ንአምን ምኽንያቱ ባዕልና አብ ሕይወትና ንኢየሱስ ስለ ዝረኸብናዮ። አብዚ እዋን ጾም ቤተ ክርስትያን ንኹልና አመንቲ አብ ሕይወትና ባዕልና ንኢየሱስ ክንረኽቦ ምስኡ ናይ ባዕልና ተመክሮ ክህልወና ትደልየና።
አብዛ እንነብራ ዘሎና ዓለም ኩልና ዝተፈላለየ ጽምአት አሎና፥ እቲ ቀንዲ ግን ጽምአት አምላኽ እዩ። ከምዛ ሳምራዊት ሰበይቲ አምላኽ አበይድአ አሎ? አበይ ክረኽቦ እኽእል ዝብል አብ ናይ ብዙሓት ሕልና አሎ። ክንረኽቦ እንተ ኾና ከምዛ ሳምራዊት ሰበይቲ አብ ናይ ገዛእ ርእስና ሕይወት ክንርኢ አሎና፥ አብ ሓዲስ ሕይወት አብቲ ኢየሱስ ዝዛረበሉ ዘሎ ሕይወት ጸጋ ክንአቱ እንታይ ክንገብር ከም ዘሎና ክንፈልጥ ድለትና ወሳኒ እዩ።
አብ እንታይ እዩ ዘሎ ጽምእና? አብ ጥምቀትና ጸጋ እምነትን ዘለዓለማዊ ሕይወትን ተቐቢልና ግን ነዚ ዝተቐበልናዮ ክነብሮ ኢልና እንታይ ስጉምቲ ወሲድና። ንንዋታዊ ነገራት፥ ንምቾት፥ ንስልጣን ንክብሪ ድዩ ዘሎ ጽምእና? ከመይ እንተ ገበርና እዩ እቲ ኢየሱስ ዝገልጸልና ንጽምእና ዘርውዮ። ብርግጽ ኢየሱስ ምንጪ እቲ ማይ እዩ፥ አብኡ እንተ ኸድና ሓገዝ፥ ምልአት፥ ተሓድሶ እቲ እንደልዮ ክንረክብ ኢና።
አብዚ ጊዜ ጾም ፵ ንዑናይ አብቲ ዔላ ንውረድ እሞ ንኢየሱስ ንርከቦ፥ ሽዑ ማይ ሕይወት ዘይነጽፍ ካብ ውሽጡ ስለ ዝፍልፍል ነቲ ብርቱዕ ጽምእና ከርውየልና እዩ። ነፍሰይ ንአኻ ንሕያው አምላኽ ትናፍቕ አላ (መዝ 42፡2) እናበልና አብቲ ሕያው አምላኽ ንመለስ። ጸሚእካ እንከሎኻ አብ ማይ ሕይወት ዘይምስታይ ሞት እዩ ዘስዕብ ብመንፈስ ብፍምኢ ፍቕሪ አምላኽ ከይንመወት አብዚ ቅዱስ ጾም አብቲ ምንቺ ማይ ሕይወት ዝኾነ ኢየሱስ መድሕና ንመለስ።
ብጸግኡ ይሓግዘና።
ኣባ ንጉሠ ፍሥሓ


text:
ብመሰረት ወግዓዊ ጸብጻባት ዓለም፣ ኤርትራ ሳላ ማዕድናዊ ሃብታ ኣብ ዓለም ሓንቲ ካብተን 3 ዝቐልጠፈ ቁጠባዊ ዕብየት ዘመዝግባ ሃገራት ዓለም ኪትከውን ምተገበአ። ጸብጻብ መጽሄት ኤኮኖሚክ ኢንተሊጀንስ ዩኒት ከምዝሓበሮ፣ ኣብ ልዕሊቲ ዝጸንሓ ናይ ነቭሰን ውዕል ወርቅን ዚንክን ነሓስን ኣብ ቢሻ ፣ምስ ኣውስትራልያዊ ኩባንያ ዕደና ሳውዝ ቦልደር ፕሮጀክት ፖታሽ ኮሉሊ ፣ ምስ ናይ ቻይና ስፌኮ ድማ ከባቢ ሚእቲ ሚልዮን ዝግመት ፕሮጀችት ከምኡ እውን ኣብዚ ቅንያት እዚ ምስ ኣንድያሞ ኣሶሰሽን ዝተባህለ ኮርፖረሽን ኣብ ከባቢ ሃይኮታ ዕደና ይጅመር ኣሎ።
ብኣውርኡ በዚ ማዕድናዊ ሃብቲ ንዝርከብ ርእሰማል ተደጊፋ ኤርትራ ንቐጠርን ጋናን ስዒባ 17% ቁጠባዊ ዕብየት እንዳመዝገበት 3 ይቲ ዝሃብተመት ሃገር ኮይና ክትወጽእ ኢዩ ዝግባእ። እዚ ኣሃዛት ዚ ካብ ዓለማዊ መዛግብቲ ዝተረኸበ ኮይኑ፣ ብወገን መንግስቲ ኤርትራ ብዛዕባ’ዚ ማዕድናዊ እቶት ይኹን ካልእ ዝርዝራቱ ወግዓዊ መግለጺ ስለዘይረኸብና ኣብዚ ጸብጻብዚ ከነቕርቦ ኣይከኣልናን።
ብደረጃ ክለሰ ሓሳብ ከም ወርቂ፣ነሓስ፣ፖታሽ ዝኣመሰሉ ባህርያዊ ጸጋታት ቁጠባ ሃገር – ስለዚ ድማ ሰብኣውን ሃገራውን ምዕባለታት ዘሰስኑ ትዕድልቲ ‘’ምርቕቲ ‘’ ሃገርዮም።ብኣንጻሩ ተኾይኖም ድማ ጸጋታት መርገም ሃገር ተባሂሎም ይፍለጡ። ኣንጎላ ከም ኣብነት እንተወሰድና፣ እታ ሃገር ሓንቲ ካብተን ኣብ ዓለም ዝለዓለ ባህርያዊ ጸጋታት ዘለዋ ሃገራት ዓለምያ።ከም ኤርትራ ጸጋታታ ኣብዚ ቀረባ እዋን’ያ ዳህሲሳቶ።ኣንጎላ ኣብ ዓመት ካብ ሽያጥ ነዳዲ ጥራይ 6 ቢልዮን ዶላር ኣታዊ ትረክብ።ይኹን ግን ኣብ ዓመት 40,000 ህጻናት ኣንጎላ ብጥምየት ይሞቱ።ብኣንጻሩ ቢልዮናት ዶላራት
ናይታ ሃገር መዓልታዊ ናብ ባንክታት ዓለም ይገሹ።እቲ ን 33 ዓመት ብቐጻሊን ብዘይምርጫን ነታ ሃገር ዘመሓደረ ፕረዚደንትን ደቀመዛመርቱን ካብ 2007 ክሳብ 2010 ኣብዘሎ 4 ዓመታት ጥራይ 32 ቢልዮን ዶላር ኣጠፋፊኦምዮም።ስለዚዩ ድማ ማዕድን ሃገር ብንጽህና እንተዘይተማሓዲሩ መርገም ሃገርዩ ዝበሃል። እዚ ኣበሃህላዚ ትማሊ ዝተፈልሰፈ መጎት ኣይኮነን።ኣብ 1776 ውሩይ ናይ ስነቑጠባ ፍላስፋ ኣዳም ስሚዝ ‘’ ካብ ኩሎም ዕንወታት እቶም ብሰንኪ ወርቅን ብሩርን ዝስዕቡ ዕንወትዮም እቶም መኣዓከ- ሞት’’ ክብል ቅድሚ 300 ዓመታት ነዚ ሓደገኛ ተርእዮ ኣጠንቒቑሉ ኔሩ።ኣብ ልቢ’ዚ ዓንቀጽ ዝለዓል ዝዓበየ ሕቶ እምበኣር እዚ ሕንቅልሕንቅሊተዩ። ኤርትራ ከመይላ እያ ዝሃብተመት ሃገር: ዝደኸየ ህዝቢ ኮይና ዘላ።
ኣብ ወግዓዊ ኢንተርኔት ኔቭሰን ዘለዉ ዝርዝራት ከምዘረጋግጽዎ፡ ክሳብ ሕጂ ኤርትራ ካብ ሽያጥ ወርቂ ከባቢ 1 ቢልዮንን 500 ሚልዮንን ዶላር ኣታዊ ረኺባ ኣላ።ኣብዚ ቀረባ እዋን ዝጀመረ ብቢልዮናት ዝትመን ትህዝቶ ከምዘለዎ ዝንገር ናይ ፖታሽ ኣታዊ ትንቢት ተወሲኹ ኤርትራ ብናይ ቤልጁም ትካላት መለክዒ: ንጋናን ሲራልዮንን ቀዲማ ዝለዓለ ኣታዊ ዘለዋ ሃገር ትኸውን ኣላ። ብመሰረት ገምጋም ግሎባል ሞኒተርን ዩኒት ፡ ኤርትራ እትርከበን ‘’ምድብ ላዕለዋይ ማእከላይ ኣታዊ’’ 17% ዕብየት ሃገራዊ እቶት ዘመዝግባ ሃገራት እየን።እዚ ማለት ብቀሊል ኣገላልጻ ኤርትራ እትረኽቦ እቶት ብፍትሒ እንተዝማቓራሕ ነብሲወከፍ ዜጋኣ ዝተሕተ 14,854 ናቕፋ ወርሓዊ ኣታዊ – ዝለዓለ ድማ 160,035 ናቕፋ ወርሓዊ ኣታዊ ብጽሒት ክህልዎ ምተገበአ። ብቑጠባዊ ኣተሮጋግማ ድማ ነብሲወከፍ ዜጋ፣ ብዉሑዱ ሓሓደ ገዛ ክልተ መኪና ጌሩ ደረጃ መነባብርኡ፣ ህይወቱ፣ ተስፋ ደቁ፣ ትምህርቱ ብኡኡ መጠን ኪዓቢ ምተገበአ።
ሓንቲ ሃገር ቀንዲ መለክዒ ገስጋሳ፣ ህዝባ ኢዩ። ገስጋስ ተመዝግብ እንተሃልያ ድማ፣ሕሰምን ድኽነትን ህዝቢ ኪሕግሐግ ወይ ብዉሑዱ ኪውሕድ ፣ናይ ጥዕና ኣገልግሎት ብቑዕን እኹልን ኪኸውን፣ ደረጅኡ ልዑል ብዝሑ ምሉእ መደበራት ፍልጠት ክትከል፣ ኮታ መንግስቲ ነቲ ብማዕድናዊ ሃብቲ ዝረኽቦ እቶት ናብ ደረጃ መነባብሮ ህዝቢ ዝቕይር ፖሊሲ ኣሰንዩ ከተግብርን ውጽኢት ክጭብጥንዩ ዝግባእ። ብኣንጻሩ ኣብ ኤርትራ ድሕሪ ቢሻ፣ ኩዕታ እምባደርሆ፣ ድባርዋን ኮሎሊን ሕሰም ክበዝሕ፣ ስደት ኵውስኽ ፣መነባብሮ ኪኸብድ; ተስፋ ኪጽልምትዩ ተራእዩ። ህዝቢ ኤርትራ ክኣልእ ይትረፍ እታ ብጎረሩኡ እትሓልፍ እትስተ ማይ የብሉን።
ኤርትራ ገና ኣብ ጉዕዞ ድኽነት ንድህሪት ትኸይድ ኣላ። ምኽንያቱ ካብ ቢሻ ዝተረኸበ ገንዘብ መንእሰያት ብፍልጠትን ክእለትን ዝኹስኩስ ዩኒቨርስታት ኣይተሃንጸሉን፣ህዝቢ ጥዕናን ሓጎስን ዝመልኦ ህይወት ዝህቦ ሆስፒታላትን ናይ ጥዕና ኣገልግሎታትን ኣይተወፍረሉን፣በንጻሩ እቶም ተሃኒጾም ሃገር ክሃንጹ ዝግባእ ተመህሮ ካብታ ተስፋ ዝሰኣኑላ ሃገር በሽሓት ንስደት ኣምሪሖም፣እቶም ፍልጠቶም ነቲ ዝፈትውዎ ህዝቦም ኬበርክቱ ዘይከኣሉ ሞያውያን ልዕሊ 110 ዶክተራትን ናይ ሕክምና ክኢላታትን ንሱዳን ኡጋንዳ ነፊጾም። ሰራዊት ምክልኻል ብስድራቤቶምን ብነብሶምን ስለዘይቀሰኑ ፋሕፋሕ ኢሎም። ሰራሕተኛታት መንግስቲ እኹል ደሞዝን ብቑዕ ዜስርሕ ትካላትን ስለዘይረኸቡ ኣብ ሰንፈላል ከምዝነብሩ ኮይኖም። ገንዘብ ቢሻ መሃንድሳትን ሞያውያንን ኣብ ክንዲ ዘፍሪ: ናይ ጎደቦ ሰራዊት ድምሐት ዝቕልብ ማሺነሪ ኮይኑ ።ብሓጺሩ ካብ ቢሻ ዝተረኸበ ገንዘብ ንምዕባለን ብልጽግናን ዘይኮነ ንውድቀትን ልምሰትን ተዋፊሩ።
እቲ ካልእ መርገም ማዕድን፣ ምንጪ ብልሽውና ሙኻኑዩ።ቻይና ሰበስልጣን ብምብልሻውን ብምብዕላግን እተፈልጠት ሃገርያ።ቻይና ናይ ኣፍሪቃ ወፍርታት ክትብሕቶ ዝኸኣለት ብዘይካቲ ኣብ ሰብኣዊ መሰላትን ምሕደራን ቅድመ ኩነት ዘይገብር ክፉት ፖሊሲኣ: ኣብ ዝኣተወቶ ሃገር ሰበስልጣን ሰፍ ብዘይብል ብልሽውና ትቖጻጸር ብሙዃናዩ።ኣብ ኤርትራ ንጽባሕ ዝዳሎ ዘሎ ጉጅለ ካብ ናይ ቢሻ ኣታዊታት ብብልሽውና ዝተቖማጠዐ ሙኻኑ ክግመት ዝከኣልዩ።
ብልሽውና ግን ስርቂ ገንዘብ ጥራይ ኣይኮነን።ፖለቲካዊ ብልሽውና እቲ ዝኸፍአ ዓይነት ብልሽውናዩ።ስልጣን ምብሓት ፣ንህዝቢ ኤርትራ ዝኣመሰለ ሕፉር ሕዝቢ ምንዓቕ፣ ፣ሕብረተሰብ ብሃይማኖት ኣውራጃ ምጉጅጃል፣ንገለ ምቕራብ ንገለ ምርሓቕ ፣ብዓቢኡ ኩሎም ዓይነታት ብልሽውና ምትብባዕ ርእሲ ኩሎም ብልሽውናታትዩ።
ብዙሓት ናይ ቑጠባ ተመራመርቲ ኤርትራ ዘይከም ብራዚልን ቦትስዋናን ኣብ ማዕድናዊ ውዕል ዝተኸተለቶ ግጉይ ስትራተጂ እታ ሃገር ክትረኽቦ ዝግበኣ ኣታዊ ትረክብ የላን ዝብል ርእይቶ ኣለዎም።ኣብ ወጻኢ ተላኢኹ ክብሪ ዝውሰኾ ማዕድናዊ ጸጋ ( ኤክስፖርት ፎብ ቫልዩስ) ነታ ሃገር ምሉእ ምቑጽጻር ዝህብ ስለዝይኮነ ናይ ኣታዊ ምምዝባል የስዕብ ኣሎ ዝብሉ ክኢላታት ነታ 80% ናይ ጠቕላላ ሰደዳ ካብ ማዕድናዊ ሃብቲ ክንሱ ብኣንጻርዚ 2% ናይ ጠቕላላ እቶታት ጥራይ ካብ ማዕድናዊ ሃብቲ እትረክብ ዛምቢያን ግጉይን ዘይተጸንዐን ማዕድናዊ ፖሊሲኣ ከም ኣብነት የቕርቡ።
ንምጥቕላል ጸጋታት ብዘይ ምሕደራ መርገምዮም።ጋግ ውሑዳት ሃብታማትን ዝበዝሑ ድኻታትን ይፈጥሩ።ምውሳን (ማርጂናላይዜሽን) ገለ ህዝብታት ምስዓቦም ስለዘይተርፍ ድማ ብሕሰም ዝደሃኽ ህዝቢ፣ ድኹም ስርዓተ ቁጠባ፣ ብረታዊ ግጭት፣ ባህላዊ ብከላ፣ ኣከባብያዊ ዕንወት የኸትሉ። 8 ካብተን ዝለዓለ ነዳዲ ዘለውን ሃገራት ማለት ናይጀርያ፣ ኣልጀርያ፣ ኣንጎላ ፣ግብጺ ፣ሊብያ ፣ሱዳን ፣ኮንጎ ፣ኤካውቶርያል ጊኒ ኣብ ኣፍሪቃ ይርከባ።ኩለን ዘን ሃገራት ብመለክዒ ኣህጉራዊ ግሉጽነት ዝለዓለ ብልሽውና፣ ርግኣት ዘይብለን፣ ብዲክታተራት ዝመሓደራ ሃገራት የን። ስለዚ ድማ ካብ ጸጋታተን ህዝበን ኣይተጠቀመን ንባዕለን ድማ እነሆ ውዱቓት ሃገራት ኮይነን።
ንምምኽናይ ብዙሓት ጸጋታት ማዕድን ዝተዓደለት ሃገር ብብልሽውና ክትጥቃዕ ግድንዩ ዝብል ምጉት የልዕሉዮም። እዚ ግን ነቲ ክትበልዖ ዝደለኻ ኣባጉንባሕ ንምጽብባቕ ዝበሃል ጉልባብ ካብ ሙኻን ዝሓልፍ ሓቅነት የብሉን።ናይ ማዕድን ብልሽውና ብኣንጻሩ ገበንዩ ብፍላይ ኣብ ኤርትራሞ ነብሲ ወከፍ ዝኳዓት ማዕድን ዝወጽእ የዕጽምቲ ስዉእ ኣለዎ።
ኖርወይ ካብተን 10 ዝለዓለ ነዳዲ ዘፍርያ ሃገራት ዓለም ኮይና ኣብ ዓለም ዝተሓተ ብልሽውና ዝረኣያ ሃገር እያ ።ምኽንያቱ ብቑዕ ናይ ህዝቢ ብህዝቢ መንግስቲ ስለዘለዋ።
ኤርትራ ኣብ ምጅማር ጸጋታት ኣብ ጸድፊ ዕንወት ተንጠልጢላ ኣላ።ህዝቢ ኤርትራ ኣጸቢቑ ከምዘረጋግጾ ድኽነት ንበይኑ ኣይቀትልንዩ።ሃብታም ጸጋታት ምስ ውዱቕ ምሕደራ ተደሚሩ ዘምጽኦ ድኽነት ግን ኣዚዩ መሪርዩ። ክልተ ዜግነት ዘለዋ ናይ ዘለዎምን ናይ ዘይብሎምን ሃገር እንዳሰሓገ ዝቐትል በተኽ ድኽነት ስለዘስዕብ።


text:
ሃገርና ካብ ሕርሻ ዝመርሖ ቁጠባ ናብ ኢንዳስትሪ ዝመርሖ ቁጠባ ንምስግጋር እትገብሮ ዘላ ዘይተሓለለ ፃዕሪ ውፅኢት እናመዝገበ ይመፅእ ከምዘሎ ኣብ ባይታ ዝረአ ሓቂ እዩ። መንግስቲ ብዋናነት ቅልጡፍ ልምዓት ኢንዱስትሪ ሃገርና ንምርግጋፅ ብዝሃቦ ፍሉይ ትኹረትን ብብርኪ ፌደራልን ክልልን ብመሰረት ዝገብሮ ደጋፋይ መፅናዕትን ኣብ መወዳእታ 2008 ዓ/ም ኣብ ብሄራዊ ክልላዊ መንግስቲ ትግራይ ብኣዋጅ ቑፅሪ 277/2008 ዓ/ም ኤጀንሲ ልምዓት ኣናእሽተይን ማእኸለዎትን ማኑፋክቸሪንግ ኢንዱስትሪ ተባሂሉ ተጣይሹ እዩ። ብመሰረት እዚ ኣብ ከተማ መቐለ እውን ካብ ጥሪ 2009 ዓ/ም ጀሚሩ ዓርሱ ክኢሉ ከም ቤት ፅሕፈት ተጣይሹ ኣሎ።
ቤት ፅሕፈት ልምዓት ኣናእሽተይን ማእኸለዎትን ማኑፋክቸሪንግ ኢንዱስትሪ ከተማ መቐለ ድሕሪ ምጥያሹ ኣብ ዝሓለፉ ሰለስተ ኣዋርሕ ክሰርሖም ዝሓዞም ዓበይቲ ተግባራት ነይሮም እዮም። ካብቶም ተግባራት ሓደ ዕላማ ምጥያሽ እቲ ቤት ፅሕፈት ንኹሎም ሰብ ዋናን መዳርግቲ ኣካላትን ከምኡ እውን ንኣመራርሓን ፈፀምቲ ኣካላትን ምልላይ፣ ስራሕቲ ምዕባይ ግንዛበ ብምስራሕ ንቐፀልቲ ተግባራት ዝሕግዝ መሰረት ምንፃፍ ምእንታን ክካኣል ኣብ ምንቅስቓስ እዩ ዝርከብ። ካብዚ ሓሊፉ ኣብ ስራሕቲ ማኑፋክቸሪንግ ዝተጠርነፉ ውልቀ ሰብሃፍቲ መፅናዕቲ እናካየደ መፂኡ እዩ። ብመሰረት እቲ ዝተገበረ መፅናዕቲ ኣብ ዝተፈላለየ ስራሕቲ ማኑፋክቸሪንግ “ክንድዚ ካፒታል ክነመዝግብ፣ ዕድል ስራሕ ክንፈጥርን ኣብ ምዕባለ ኢንዱስትሪ ከተማና ብፅሒትና ክነበርክትን ኢና” ኢሎም መሬት ኣስፊሖም ሓፂሮም ንዝሓለፉ 10 ዓመታት ናብ ተግባር ስራሕ ከይኣተዉ ዝፀንሑ 168 ውልቀ ሰብ ሃፍቲ ክርከቡ ክኢሎም እዮም።
ኣብቲ መፅናዕቲ ዝተረኸበ ፀገም ንምፍታሕ ቤት ፅሕፈት ኣናእሽተይን ማእኸሎትን ማኑፋክቸሪንግ ኢንዱስትሪ ከተማ መቐለ ምስ መዳርግቲ ኣካላት ኣንፈት ኣነፂሮም እዮም። ብመሰረት እቲ ዝተነፀረ ኣንፈት እቶም ሰብ ሃፍቲ ብመሰረት ክሰርሕዎ ዝወሰድዎ ፍቓድ ካብ ወርሒ ጥሪ 2008 ክሳብ ወርሒ ለካቲት 2009 ዓ/ም ዝተረፍዎም ስራሕቲ ዛዚሞም ናብ ተግባር ስራሕ ክኣትዉ ናይ ሓደ ዓመት ግዜ ገደብ ተዋሂብዎም እዩ። ብመሰረት ዝተውሃበ ግዜ ገደብ ልዕሊ 90 ምኢታዊ ዝኾኑ ሰብ ሃፍቲ ዝነብርዎም ክፍተታት ኣሪሞም ህንፀት ትካሎምን ተኸላ ማሽናትን እናካየዱ ይርከቡ። እዚ ድማ ምስ መዳርግቲ ኣካላት ተዋዲድካ ብምስራሕ ዝተረኸበ ውፅኢት ከም ዝኾነ ንምርዳእ ኣየፀግምን።
እቲ ካልእ ጉዳይ፣ ብምኽንያት ኣብ ከተማ መቐለ ዘሎ ቅልጡፍ ምዕባለ ኢንዱስትሪ ኣብዚ ሒዝናዮ ዘለና ዓመት ፍሰት ማኑፋክቸሪንግ እናወሰኸ ይመፅእ ምህላው ግልፂ እዩ። ስለዝኾነ ድማ ዝተሓተ 20 ሚልዮን ብር ዝለዓለ 400 ሚልዮን ብር ካፒታል ዘመዝገቡ 200 ሓደሽቲ ሰብ ሃፍቲ ኣብ ዝተፈላለዩ “ፕሮጀክትታት” ኢንቨስትመንት ንክነጥፉ ፍቓድ ክወሃቦም ብምሕታት ኣብ ከይዲ ይርከቡ። ካብዚኣቶም እቶም 100 ካብ ክልልና ዝተረኸቡ ኮይኖም እቶም 100 ሰብ ሃፍቲ ድማ ካብ ካልኦት ከባቢታት ሃገርናን ዓዲ ወፃእን ዝመፁ ከምዝኾኑ ክኢላ ምጥንኻር ዓቕሚ ሓደ ማእኸላትን ተተካኢ ሓላፊ ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዱስትሪ ከተማ መቐለ ኣይተ ረዘነ ኣለምሰገድ ይገልፁ።
ብድምር ኣብዚ ሕዚ እዋን ብዘይካ እቶም ሓደሽቲ ሰብ ሃፍቲ ኣብ ትሕቲ ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዱስትሪ ከተማ መቐለ ዝመሓደር መንደር ኢንዱስትሪ ዓይደር ልዕሊ 150 ዝበፅሑ መፍረይቲ ትካላት ኣለው። ካብዚኣቶም ኣብ 2008 ዓ/ም ልዕሊ ኣርባዕተ ሚልዮን ብር ካፒታል ዘመዝገቡ 98 ሓደሽቲ ሰብ ሃፍቲ ናብ ማእኸለዎት ማኑፋክቸሪንግ ኢንዱስትሪ ክሰጋገሩ ከም ዝኸኣሉ ኣይተ ረዘነ የረድኡ። እዚ ከምዚ እናሃለወ እቲ ቤት ፅሕፈት ካብ ዝጣየሽ ኣብ ዘለዉ ሰለስተ ኣዋርሕ ዝሐሸ ጅማሮ ዘርኣየት ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዱስትሪ ክፍለ ከተማ ዓይደር እያ።
ክፍለ ከተማ ዓይደር ኣብዚ ሕዚ እዋን ናይ ባዕላ ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዱስትሪ ኣብ ጥሪ 2009 ዓ/ም ድሕሪ ምጥያሽ ኣብ ኣናእሽተይን ማእኸለዎትን ኢንዱስትሪ ዝተዋፈሩ መፍረይቲ ፈሊኻ ንምውፃእ መፅናዕቲ ኣካይዳ እያ። ብመሰረት እቲ ዝተኻየደ መፅናዕቲ 134 ኣብ ኣናእሽተይ፣ 70 ኣብ ማእኸለዎት ኢንተርፕራይዝ፤ 204 ድማ ኣብ ኣናእሽተይን ማእኸለዎትን መንቀሳቐስቲ ክርከቡ ብምኽኣሎም እታ ቤት ፅሕፈት ነዚኣቶም ዓቂባ ግቡእ ደገፍን ክትትልን ብምግባር ካልኦት 26 ተወሰኽቲ ሓደሽቲ ኣናእሽተይን ማእኸለዎትን ማኑፋክቸሪንግ ክተፍርይ ትልሚ ሒዛ ዝነበረት እንትትኸውን ብመሰረት እዚ ድማ 12 ሓደሽቲ ኣናእሽተይን ማእኸለዎትን ማኑፋክቸሪንግ ኢንዱስትሪ ኣጣይሻ እያ።
ካብዚ ብተወሳኺ እታ ቤት ፅሕፈት ኣብታ ክፍለ ከተማ ምስ ዝርከባ ክልተ ዞባታት ኢንዱስትሪ ማለት እውን መሰቦን ሓሚዳይን ከም ፅቡቕ ፀጋ ብምጥቃም ኣብ 2009 ዓ/ም ን107 ወገናት ብቐዋሚ፣ ን42 ድማ ብጊዝያዊ ዕድል ስራሕ ንምፍጣር ትልሚ ሒዛ ን928 ወገናት ብቐዋሚ፣ ን40 ወገናት እውን ብጊዝያዊ ክትፍፅም ክኢላ እያ። እዚ ልዕሊ ትልሚ ክፍፀም ዝኸኣለሉ ምኽንያት ኣብቲ ከባቢ ዝርከባ መፍረይቲ ትካላት ብዘምፅአኦ ለውጢ ምዕባለ ኣፍራይነት እዩ። ምስ እዚ ጎድና ጎድኒ ን434 ኣናእሽተይን ማእኸለዎትን መፍረይቲ ሞያዊ ስልጠና ክወሃብ ዝተትሓዘ ትልሚ ግና 169 ጥራሕ ተፈፂሙ። ምኽንያት ምትሓት እዚ ፍፃመ ኣብ ኣተሓሕዛ ትልሚ ዝነበረ ሓላፍ ዘላፍ፣ ክፍተት ምልዕዓልን ምፍጣር ግንዛበ መናእሰይን ዝኣመሰሉ ከምዝኾኑ ሓላፊ ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዳስትሪ ክፍለ ከተማ ዓይደር ኣይተ ገብረእግዚኣብሄር ኣባዲ ገሊፆምልና ኣለዉ።
መንእሰይ ኣብርሀት ግርማይ ኣብ ክፍለ ከተማ ዓይደር ጣብያ ሰርፀ ነባሪት እያ። ካብ 2004 ክሳብ 2006 ዓ/ም ኣብ ምፍራይ ብሎኬት ብማሕበር ተወዲባ ብዘዋህለለቶ 50 ሽሕ ብር ካፒታል ንብሕታ ክትሰርሕ ድልየት ሓዲሩዋ። እዚ ንምግባር ናብቲ ክፍለ ከተማ ብዘቕረበቶ ብቑዕ ትልሚ ውልቀ መስርሒ ቦታ ተዋሂብዋ ብሓንቲ መፍረዪት ብሎኬት ማሽን ኣብ 2007 ዓ/ም ስራሕ ጀሚራ። ፈለማ እቲ ስራሕ እንትትጅምር መዓልታዊ ካብ 80 ዘይበዝሕ ብሎኬት ዓቕሚ ምፍራይ እዩ ነይርዋ። ነዚ ስርሓ ኣጠናኺራ ክትቕፅለሉ ብዝነበራ ትልምን ህርፈት ስራሕን ዝሓሸ ውፅኢት እናመዝገበት ስለዝመፀት በቢዓመቱ ብልፅቲ ብምዃን ካብ ዝተፈላለዩ ኣካላት ሽልማት እናረኸበት መፂኣ እያ። ኣብነት ኣብ 2008 ዓ/ም ካብ ቤት ፅሕፈት ጉዳይ መናእሰይን ስፖርትን ዞባ መቐለ ‘ምስክር ወረቐት’፣ ካብ ክፍለ ከተማ ዓይደር ድማ ዋንጫ ክትሽለም ክኢላ።
ብሉፅ ስራሕ መንእሰይ ኣበርሀት ዝረኣየ ቤት ፅሕፈት ደኣንት ክፍለ ከተማ ዓይደር 200 ሽሕ ብር ልቓሕ ንክትረክብ ምስ ትካል ዕቋርን ልቃሕን ደደቢት ኣተኣሳሲርዋ። በቲ ዝረኸበቶ ልቓሕ ገንዘብ ድማ ኣርባዕተ መፍረይቲ ብሎኬት ማሽናት ዓዲጋ ናብ ሓሙሽተ ክዓብያ ብምግባራ ካብ ዝነበራ 80 መዓልታዊ ዓቐሚ ምፍራይ ብሎኬት ኣብዚ ሕዚ እዋን 500 ብሎኬት ብመዓልቲ እናፍረየት ናብ ዓማዊላ እናቕረበት ትርከብ። ነዚ ስራሕ ዘሳልጡ ትሽዓተ ወገናት ዕድል ስራሕ ዝፈጠረት እትትኸውን እዚኣቶም ድማ ካብ 500 ክሳብ 700 ብር ሰሙናዊ ክፍሊት እናተኸፈሎም ዝሰርሑ እዮም። በዚ ኣቢላ በቢእዋኑ ዘዋህለለቶ ገንዘብ ኣብዚ ሕዚ እዋን 130 ሽሕ ብር ዝኣክል ልቓሕ መሊሳ ልዕሊ 350 ሽሕ ብር ዝግመት ሃፍተ ገነት ወኒና ትርከብ። ኣብቲ ስራሕ ብእትረኽቦ ኣታዊ ድማ “ቲ ኦ ቲ” በቢወርሑ ልዕሊ 800 ብር፣ ዓመታዊ ግብሪ ድማ ልዕሊ 20 ሽሕ ብር ናብ ካዝና መንግስቲ ኣታዊ እናገበረት ከም ልምዓታዊ ነጋዲት ኣብ ቁጠባዊ ዕብየት ዓርሳን ከተማኣን ብፅሒታ እናበርከተት ትርከብ። ንቐፃሊ ድማ ብእተዋህልሎ መጠን ገንዘብን ብልቓሕን ኣቢላ መፍረዪ ‘ቴራዞ’ (ንፃፍ ምድሪ ቤት) ክትኸፍት ሓቦ ሰኒቓ ንቕድሚት ትኸይድ ከም ዘላ እታ መንእሰይ ኣውጊዓትና እያ።
እቲ እወንታዊ ምንቅስቓስ ከምዘለዎ ይኹን እንበር ኣብ ቤት ፅሕፈት ኣናእሽተይን ማእኸለዎትን ማኑፋክቸሪንግ ኢንዱስትሪ ክፍለ ከተማ ዓይደር ዝረኣዩ ክፍተታት ኣለው እዮም። ንሰብ ሃፍቲ ዝኸውን እኹል መስርሒ ቦታ ዘይምድላው፣ ምስ መዳርግቲ ኣካላት ተሰጣጢምካን ተናቢብካን ዘይምኻድ እኹል ስልጠና ዘይምሃብን ክፍተታት ተጠቀስቲ እዮም። እቶም ፀገማት ክፍጠሩ ዝኸኣልሉ ቀንዲ ምኽንያት እውን እቲ ቤት ፅሕፈት ሓዱሽ ምስ ምዃኑ ተኣሳሲሩ ሓይሊ ሰብ ክማለአሉ ብዘይምኽኣሉ እዩ። ከምኡ ድማ፣ ሰብ ሃፍቲ ኣብ ማኑፋክቸሪንግ ንክነጥፉ ቦታ ንምድላው እቲ ብሕርሻ መነባብርኡ ዝመርሕ ሓረስታይ ከባቢና ብዘይጎሳቐለሉን ቀፃሊ ህይወቱን ህይወት ስድራ ቤቱን ብዘይመዛበለሉ መንገዲ እኹል ካሕሳን መተካእታ መሬትን ሂብካ ምችው ሃዋህው ዝፍጠረሉ ኩነታት ተዳልዩ ዘይምፅናሑ ከም ፀገም ዝርኣይ እዩ። ኣብ ስጡም ርክብ መዳርግቲ ኣካላት ዘሎ ኩነታት እንትንርኢ ድማ ኣብቶም መዳርግቲ ኣካላት እኹል ግንዛበን ንፁር ኣንፈትን ዕላማን ማኑፋክቸሪንግ ኢንዱስትሪ ዘይምህላውን ውፉይ ኮይንካ ዘይምስራሕን ከምዝኾኑ ኣይተ ገብረእግዚኣብሄር ሓቢሮምልና እዮም።
ብሓፈሻ ክፍለ ከተማ ዓይደር ኣብ ምጥጣዕን ምጥንኻርን ኣናእሽተይን ማእኸሎትን ማኑፋክቸሪንግ ኢንዱስትሪ እትፍፅሞ ዘላ ተግባር ንቕድሚት ፅቡቕ ተስፋ ዘስንቕ እዩ። በቲ ሒዛቶ ተላዒላ ዘላ ትልምን ብብርኪ ክልል ዝወፀ መምርሕን እናጠዓዓመት ኣብ ምዕባይ ዓቕሚ ግንዛበ፣ ምልዕዓል መናእሰይ፣ ኣብ ምድላው መስርሒ ቦታን ምዕዳልን ካልኦት ዕማማትን ሰጢማ ነቲ ኣብ ዕብየት ማኑፋክቸሪንግ ተሓንፂፁ ዘሎ ግዘ ዘይህብ መደብ ናብ ዝድለ ብርኪ ክበፅሕ ክትገብር ትፅቢት ይግበር። እዚ እንትኸውን ንካልኦት ክፍላተ ከተማታት ኣብነት ክኸውን ዝኽእል ስራሕ ይስራሕ። ብሓቂ እውን ላዕለዎት ኣመራርሓ ከተማ መቐለ፣ ክፍለ ከተማታትን መዳርግቲ ኣካላትን ነዚ ዓብይን ተደላይን ኣንፈት ንምዕዋት ተዋዲዶም ክሰርሑ ይግባእ።


text:
ኩባንያ ሓራትን ምኒስትሪ ሞጎዓዝያን መራኸቢታትን ኤርትራ ብጥሪ 12 2017 ናብ መንግስቲ ሱዳን ዘቕረቦ ፍቓድ ናይ ህዝቢ ሞጓዓዝያ ከምእተነጸገ ተሓቢሩ።
እቲ ብሚንስትሪ መጓዕዝያን መራኸቢታትን ኤርትራ ዝቐረበ ፍቓድ ናይ ሓባር ስራሕ ካብ ኤርትራ ናብ ካብ ውሽጢ ሱዳን ናይ ምጉዕዓዝ መስርሕ ኮይኑ፤ መንግስቲ ሱዳን መልሲ ምሃብ ኣብዩ ድሕሪ ምጽናሕ ብዕለት 5 መጋቢት ናይ ኣብያ መልሲ ከምዝሃበ ተገሊጹ።
ብኣንጻር እዚ መንግስቲ ሱዳን ካብ ዕለት 17 መጋቢት ጀሚሩ ምስ ኢትዮጽያ ናጻ ናይ ህዝቢ ኣገልግሎት ከም ዝጀመረን ተፈሊጡ። እዚ ኣብ መንጎ ኢትዮጲያን ሱዳንን ዝተገበረ ስምምዕ ካብ ሱዳን ማለት ካርቱም ኣዲስ ኣበባ ብናይ ኢትዮብያ ኩባንያ መጋዓዝያ ሰላም ዝካየድ ኮይኑ መንግስቲ ሱዳን ናይ መንግስቲ ኤርትራ ሕቶ ኣውዲቕ ናብ መንግስቲ ኢትዮጲያ ዝወገነሉ ምኽንያት ንጹር ኣይኮነን።
ብአዚ ናይ መንግስቲ ሱዳን መልሰ ተግባራት ዝተቖጠዐ ብቐሊሉ ክትል ክትል ዝብሎ ፕረዚደንት ኤርትራ፤ ኩለን ኣብ ግርማይካን ኣዲባርን ቃሩራን ተሰነይን ብነጻ ዝሰርሓ ዝነበራ ናይ ሱዳናውያን ሎሪ ዝዓይነተን ናይ ጽእነት መካይን ብቕጽበት ማዓልታዊ ግብሪ ርግጫን ኺኸፍላ ለምዝኣዘዘ ተሓቢሩ።
ኣምሳዩ ናይዚ ሓድሽ መምርሒ 18 ዝኾና መካይን ሎሪ ኣብ ግርማይካ ተኣሲረን ከም ዘለዋ ዝሓበሩ ምንጫት ሬድዮ መድረክ ፣ርክባት ሱዳን ኤርትራን ከምቲ ዝድለ ከም ዘየለን ብፍላይ ኣብ ለካቲትን መጋቢትን ኣብ ከባቢ ኣርባዓተ ዓሸርን ባረንቱን ብጉዳይ ጸጥታ ሓንቲ ጋል ኣንስተይቲ ትርከቦም 7 ሱዳናውያን ተኣሲሮም ከም ዘለዉ ተፈሊጡ።ብወገን መንግስቲ ሱዳን እውን ብተመሳሳሊ ኣብ ሱዳን ዝነበሩ ኣባላት ጸጥታ ኤርትራ ኣብዚ ቅንያት ክኣስርዎም ጀሚሮም ምህላዎም ተሓቢሩ።


text:
ቤት ጽሕፈት ጉዳያት ደቂ ኣንስትዮ ሰዲህኤ መጻኢ መደባታ ሰሪዓThursday, 09 November 2017 13:06 Written by ቤት ጽሕፈት ዜና ሰዲህኤ
ኣባላት ቤት ጽሕፈት ጉዳያት ደቂ ኣንስትዮ ሰልፊ ዲሞክራሲ ህዝቢ ኤርትራ ካብ ኣመሪካ፡ ካናዳ፡ ኣውስትራልያን ኤውሮጳን ዝተሳተፈኦ ኣኼባ ብ4 ሕዳር 2017 ኣካይደን። ኣብዚ ኣኼባአን ህልዊ ኩነታት ኤርትራ ዳህሲሰን ብፍላይ ከኣ፡ ነቲ ኣብ ኣስመራ ብምኽንያት እቲ ኣብ ቤት ትምህርቲ ኣልእስላምያ ብህግደፍ ዝተፈጸመ ግህሰት ሰብኣዊ መሰል ዝተላዕለ ነቲ ተግባር ዝኹንን ሰላማዊ ሰልፊ ብዝምልከት ኣብ ጐድኒ እቶም ግዳያት ደው ከም ዝብላ ኣረጋጊጸን። ከምኡ እውን ኩሉ ኤርትራዊ ዜጋ ኣብዚ ዝካየድ ዘሎ ሓርነታዊ ቃልሲ ብዘይ ኣፈላላይ ብሓባር ክለዓልን ንሃገራዊ ረብሓ ልዕሊ ኩሉ ክሰርዕን ኣዘኻኺረን፡ ካብኣተን ዝድለ ኩሉ ከበርክታ ድልዋት ምህላወን እውን ኣረጋጊጸን።
ምስዚ ብምትሕሓዝ ዓመታዊ መደብ ዕዮ ናይቲ ቤት ጽሕፈትን ምምሕያሽ ምምሕዳሩን ኣብ ዝምልከቱ ዛዕባታት ተመያይጠን። ነቲ ኣብ ውሽጢ ሓደ ዓመት ክስራሕ ዝግበኦ መደብ ዕዮን ኣተገባብራኡን ብዝምልከት ተመያይጠን መደባት ሰሪዐን። ኣብ ምክፍፋል መደብ ስራሕ ከኣ ወ/ሮ ኣስገደት ምሕረትኣብ፡ ወ/ሮ ኣልጋነሽ ያቆብን ወ/ሮ ኣልጋነሽ ይስሃቅን ኣባላት ምምሕዳር ቤት ጽሕፈት ደቂ ኣንስትዮ ኮይነን። ኣብዚ ኣኼባ ንምትእስሳር ደቂ ኣንስትዮ ሰልፊ ደሞክራሲ ህዝቢ ኤርትራ ብዝምልከት ብኣደ ወንበር ናይቲ ምትእስሳር ወ/ሮ ገርግሽ ነጋሽን ምክትላ ወ/ሮ ገነት ሃብተገርግስን ናይ ዝሓለፈ ስረሓት ገምጋም ቀሪቡ።
ኣብዚ ኣኼባ ንተመሃሮ ደቂ ኣንስትዮ ኣብ ሱዳን እትርከብ ቤት ትምህርቲ ወድ-ሸሪፈይ ዝምልከት ፕሮጀክት ኣውጺአን ብዝቐልጠፈ ግዜ ኣብ ግብሪ ዝውዕለሉ መጽናዕቲ ከካይዳ ተሰማሚዐን። ኣብ ርእሲ እዚ ቤት ጽሕፈት ደቂ ኣንስትዮ ሰዲህኤ ምስ ኩለን ኣብ ውድባትን ማሕበራትን ዘለዋን ብውልቀን ዝንቀሳቐሳን ደቂ ኣንስትዮን ሓቢርካ ንምስራሕን ቤት ጽሕፈት ደቂ ኣንስትዮ ሰዲህኤ ንክሕይልን ብዙሓት ከም ዝሳተፈኦ ንምኽኣልን ጻዕረን ከም ዘሐይላ ተሳተፍቲ ኣኼባ ኣረጋጊጸን።
تصريح صحفي بخصوص اندلاع الانتفاضة الشعبية بأسمراWednesday, 08 November 2017 22:42 Written by منقستئاب أسمروم
كعادته في وضع كل شيء تحت قبضته المباشرة سعى نظام أسمرا الدكتاتوري الي وضع يده علي مدرسة الضياء الإسلامية الخاصة والمعروفة تقليدياً بمدرسة الأستاذ/ بشير محمد نور. لكنه وجد مقاومةً صامدة من معلمي وطلبة المدرسة وأولياء الأمور. هذا وقد فرضت سلطات النظام علي المدرسة تعليمات وتوجيهات جديدة لم تعهدها من قبل، إنها فرضت عليها تغييراً شاملاً في النواحي التربوية والسلوكية يتعارض تماماً مع ما كانت عليه، حيث منع تدريس مادة الدين وأمر الإناث بترك التحجب أو تغطية الرأس وإباحة الاختلاط بين الجنسين، وتخويفاً للشعب قام النظام باعتقال مدير المدرسة وعدد من المعلمين.
في الحادي والثلاثين من اكتوبر 2017م نظم سكان حي أكريا حيث توجد المدرسة وعدد كبير من بقية أحياء العاصمة مسيرة احتجاج سلمية قابلها عساكر بالضرب بالذخيرة في الهواء لتفريق التظاهرة وتخويف منظميها.
من جهةٍ أخرى تقول الأنباء الواردة من هناك أن عدوى المقاومة الشعبية قد امتدت الي كلٍّ من كرن، أغردات وأفعبت.
ظل النظام باستمرار يتدخل في الشؤون الداخلية للطوائف الدينية ويستولي علي أوقاف وأموال المساجد والكنائس. وكم من رجل دين منتخب من طائفته أبدله بآخر وكم من أديرة وأوقاف صودرت وسجن القائمون عليها. كما أجبر رجال الدين علي العسكرة وأداء ما يسميه بالخدمة الوطنية.
حزب الشعب الديمقراطي الارتري يدين بشدة هذا الاعتداء الغاشم من عساكر النظام علي الشعب البريء الأعزل الذي استخدم الوسائل السلمية في التعبير عن رفضه لما وقع به من انتهاك لحقوقه الانسانية والديمقراطية. كما يطالب في ذات الوقت بالإفراج الفوري عن المعتقلين من معلمين وطلبة وأولياء أمور. كذلك يناشد الجيش والشعب بالداخل والخارج علي الوقوف بجانب المنتفضين علي القمع والقهر.
أيضاً يطلب الحزب من الاتحاد الافريقي وسائر المنابر والمنظمات الدولية أن تدين القمع والكبت الذي يمارسه النظام بحق المدارس التابعة للقطاع الخاص.
النصر للنضال السلمي للشعب
منقستئاب أسمروم
رئيس حزب الشعب الديمقراطي الارتري
31 اكتوبر 2016م
ሰላማዊ ሰልፊ ኣብ ደንሃኽ ነዘርላንድWednesday, 08 November 2017 20:52 Written by ቤት ጽሕፈት ዜና ሰዲህኤ
ነቲ ኣብ ዋና ከተማ ኤርትራ ኣስመራ ፍሉይ ቦታ ኣኽርያ ብ31 ጥቅምቲ 2017 ኣብ ቤት ትምህርቲ ኣልዲያእ ኣልእስላምያ ብጨካን ጉጅለ ህግደፍ ዝተፈጽመ በደልን ግህሰትን ንምቅዋም ዝተኻየደ ሰላማዊ ሰልፊ ንምድጋፍ ብ7 ሕዳር 2017 ኣብ ኔዘርላንድ ዝርከቡ ኤርትራውያን ኣስላምን ክርስትያንን ብሓባር ሰላማዊ ሰልፊ ኣካይዶም።
ኣብዚ ልዕሊ ሓሙሽተ ሚእቲ ኤርትራውያን ዝተሳተፍዎ ሰላማዊ ሰልፊ፡ ተሳተፍቲ ኣብ ቅድሚ ቤት ጽሕፈት ወጻኢ ጉዳያት ኔዘርላንድስ ዝተፈላለየ ጭረሖታት ኣቃሊሖም፡ ነቲ ሰልፊ ዘንጸባርቕ ጽሑፍ ኣቕሪቦም። ከም መልሲ ነቲ ዝቕረበ መዘክር ከኣ እቲ ጉዳይ ካብ ዝምልከቶም ኣካላት “ዓወት ንምነየልኩም” ዝብል ቅልጡፍ ናይ ደገፍ መልሲ ረኺቡ። ድሕሪ’ዚ እቲ ሰልፊ ናብ ኤምባሲ ኤርትራ ኣብቲ ሃገር ኣምሪሑ፡ ኣብ ቅድሚ እቲ ኤምባሲ ኮይኑ፡ “ውድቀት ንዲክታቶርያዊ ሰርዓት፥ ሕጊ ይንገስ፥ መሰል ሃይማኖት ይከበር፥ ሰራዊት ምክልኻል ኣብ ጎድኒ ውጹዕ ህዝብኻ ደው በል፡ ህዝብኻ ክጭፍጨፍ ሱቕ ኢልካ ኣይትተዓዘብ፡ እሱራት ይፈትሑ ብፍላይ ከኣ ኣቦና ሓጂ ሙሳን እቶም ኣብ ሰላማዊ ሰልፊ ዝተታሓዙን ይፈትሑ፥ ሓድነትና ይደልድል” ዝብሉ ጭረሖታት ኣስሚዑ። ቀጺሉ ከኣ እቲ ኤርትራዊ ሰልፊ ናብ ፓርላማ ኔዘርላንድስ ተጓዒዙ ነቲ ጭረሖታት ዳግማይ ኣቃሊሕዎ።
እዚ ሰላማዊ ሰልፊ እዚ ብሓቂ ንሓድነት ህዝቢ ኤርትራ ዝገልጽ፡ ኣመንቲ እስልምናን ክርስትናን ዝውከልን ናይ ሓባር ድምጾም ብሓባር ዘቃልሕሉን ነይሩ።
EPDP Chairman Meets with Party Members ElectronicallyTuesday, 07 November 2017 21:50 Written by EPDP Information Office
Mr. Menghesteab Asmerom, Chairman of the Eritrean People's Democratic Party (EPDP) on Sunday, 5 November, held a periodical briefing meeting electrically with the total membership of the party who are located in many parts of the globe. Explained and discussed at the meeting were latest developments that included a conference of Eritreans in Frankfurt; the outcome of regular meetings of the EPDP Central Council and the Executive Committee, and recent events that heated up the struggle against the repressive regime at home and abroad.
The Chairman stated that at the conference in Frankfurt, held between 20-22 October, the EPDP delegation had the opportunity of meeting and discussing with many compatriots the party's 4 June 2017 proposal for joint work in the Eritrean opposition. He strongly reminded party colleagues that working hard to promote the proposal is worth the toil because it is one of the practical steps towards joint action in the fragmented opposition camp.
Regarding the recent EPDP leadership meetings, the Chairman pointed out the key issues given high priority both at the Central Council and Executive Committee levels, and expressed full confidence in the committed involvement of party members at all levels in implementing the action plans with resounding success by effectively confronting possible challenges on the way. In particular, he urged EPDP members to actively engage with other compatriots in strengthening struggle against the lawless anti-people regime in Eritrea.
The rich discussion and question-and-answer session that followed the Chairman's presentation reflected the existing unity of purpose and resolve to further strengthen all working organs of the EPDP while redoubling the engagement with other Eritrean forces struggling for democratic change in the country. There were ample calls caution in every engagement with other forces by making good use of lessons learned.
At concluding the meeting, Mr. Menghesteab Asmerom reiterated his profound admiration for the steadfastness and sacrifices by party members in promoting drawn action plans and promised the continuation of such briefing meetings in the future. He also joined meeting members in paying tribute to Martyr Kiros Woldeab Fessehaye who passed way in Addis Ababa last month. The deceased colleague was one of the most committed and hard working party members in that part of the world.
ኣቦ መንበር ሰዲህኤ ናይ ኣባላት ሰልፊ ኣኼባ ኣካይዱMonday, 06 November 2017 20:40 Written by ቤት ጽሕፈት ዜና ሰዲህኤ
ኣቦ መንበር ሰልፊ ዲሞክራሲ ህዝቢ ኤርትራ ብጻይ መንግስተኣብ ኣስመሮም ብ5 ሕዳር 2017 ናይ ኣባላት ሰልፊ ኣኼባ ኣካይዱ። ኣብዚ ኣብ ኩሉ ኩርነዓት ዓለም ዝርከቡ ኣባላት ሰልፊ ዝተሳተፍዎ ኣኼባ፡ ብዛዕባ ዝተፈላለዩ እዋናዊ ጉዳያት ሰፊሕ መብርሂ ሂቡ። ካብቶም ዝያዳ ቆላሕታ ዝሃቦም ዛዕባታት፡ ተሳትፎ ልኡኽ ሰዲህኤ ኣብዚ ቀረባ እዋን ብመድረኽ ተጸዊዑ ኣብ ፍራንክፈርት ዝተኻየደ ኮንፈረንስ፡ ማእከላይ ባይቶ ሰዲህኤ ኣብ ዝሓለፈ ወርሒ ዘካየዶ 8ይ ምዱብ ኣኼባኡ ዘተኮረሎም ዛዕባታትን ዝወሰኖም ውሳነታትን፡ ከምኡ እውን ኣብዚ እዋንዚ ኣብ ኤርትራ ዝረአ ዘሎ ምዕባለታትን ኣንጻር ጉጅለ ህግደፍ ዝጐሃሃር ዘሎ ተቓውሞታትን ዝብሉ ይርከብዎም።
ኣቦ መንበር ኣብዚ መብርሂኡ፡ ኣብ ፍራንክፈርት ዝነበረና ተሳትፎ ነቲ ሰልፍና ኣቐዲሙ ዘውጸኦ ናይ ብሓባር ምስራሕ ናይ ዘተ እማመና ንምንጽብራቕን ምስ ዝተፈላለዩ ወገናት ምልውዋጥ ሓሳብን ዝሓገዘ ምንባሩ ጠቒሱ፡ ንመጻኢ እውን ነቲ “ምስ ኩሎም ኤርትራዊ ወገናት ተራኺብካ ብሓባር ዘስርሕ መዋጸኦ ምርካብ” ዝብል ርኢቶና ብዘንጸባርቕ ክንቅጽሎ ከም ዝግብኣና ጠቒሱ። ምስዚ ኣተሓሒዙ ድማ ማእከላይ ባይቶን ፈጻሚ ሽማግለን ሰዲህኤ ኣብ ዝሓለፈ ወርሒ ኣብ ዘካየድዎም ምዱባት ኣኼባታት ዘተኮርሎም ነጥብታት ጠቒሱ፡ ብዛዕባ ዘስፈርዎም ቀዳምነታት ሓቢሩ፡ ኣባላት ሰልፊ ሎሚ’ውን ከም ወትሩ ንኹሉ ዕንቅፋታትን ብደሆታትን ብጽንዓትን ተወፋይነትን እናሓለፉ ኣብ ምትግባር እቲ ዝተተለመ መደባት ሰልፊ ከም ዝተግሁ እምነቱ ዝለዓለ ምዃኑ ኣብሪሁ። ኣብዚ ንህልዊ ጥሕሰት መሰላትን ጸረ ህዝቢ ግህሰታትን ጉጅለ ህግደፍ ንምቅዋም ዝካየደ ዘሎ ምልዕዓላት ከኣ ኣባላት ሰዲህኤ ከከም ኩነታት ከባቢኦም ተሳትፈኦም ከሕይሉ ኣተባቢዑ።
ተሳተፍቲ ኣኼባ ድሕሪ ዝርዝር መብርሂ ኣቦ መንበር ብምስማዕ፡ ኣብቶም መብርሂ ዝተዋህበሎም ዛዕባታት ዝተፈላለዩ ሕቶታት ኣቕሪቦም ግቡእ መልሲ ተዋሂቦም። ኣብዚ ኣዝዩ ስኒት፡ ምርድዳእን ዘነኣድ ተሳትፎን ዝነበሮ ኣኼባ፡ ተሳተፍቲ ኣብዚ ንርከበሉ ዘለና ተሃዋሲ መድረኽ፡ ብመሰረት ኣቐዲሙ ዝወጸ ሓቢርካ ናይ ምስራሕ እማመና ምስ ዝኾነ ቅሩብ ኣካል እንገብሮ ርክብ ጥንቅቑን ካብ ዝሓለፍናዮ ተመኩሮታት ዝመሃርን ክኸውን ከም ዝግበኦ ኣንጸባሪቖም። ምስዚ ብምትሕሓዝ ድማ እቲ ቀንዲ ኣትኩሮና ኣብ ውሽጣዊ ጉዳያትና ክኸውን ርዱእ ኮይኑ፡ ምስ ካልኦት ከማና ደለይቲ ለውጢ ሓቢርካ ምስራሕ’ውን መተካእታ ዘይብሉ ዕማም ስለዝኾነ፡ እዞም ክልተ ዕማማት ተመላሊኦም ዝኸድሉ ኣገባብ ምኽታል ከም ዘድሊ ብዙሓት ተሳተፍቲ ብተገዳስነት ኣንጸባሪቐምዎ።
ኣብ መወዳእታ ኣቦ መንበር፡ ኣባላት ሰዲህኤ ኣብዚ ኣኼባ ኮነ ኣብ ኩሉ ዕለታዊ ሰልፋዊ ተግባራት ንዘርእይዎ ተሳትፎን ተውፋይነትን ንኢዱ፡ ኣብ መጻኢ እውን መሪሕነት ከምዚ ዓይነት መድረኻት እንዳፈጠረ ብዛዕባ ዝተፈላለዩ ምዕባለታትን መደባት ኣብያተ-ጽሕፈት ፈጻሚ ሽማግለን መብርህታት ክወሃብ ምዃኑ ሓቢሩ ኣኼባኡ ደምዲሙ። ኣብዚ ኣጋጣሚ ተሳተፍቲ ኣብዚ ቀረባ ግዜ ኣብ ኢትዮጵያ ኣዲስ ኣበባ ንዝተሰወአ ውፉይ ተቓላሳይ ነፍስሄር ኪሮስ ወልደኣብ ፍሰሃየ ዘኪሮም።
ኣኼባ ቤት ጽሕፈት ገንዘባዊ ጒዳያት ሰልፊ ዲምክራሲ ህዝቢ ኤርትራ።Sunday, 05 November 2017 12:32 Written by ቤት ጽሕፈት ዜና ሰዲህኤ
እዚ ብዕለት 4 ሕዳር 2017 ካብ ሰዓት 8.00 ምሸት ክሳብ 10.00 ምሸት ብናይ በርሊን ግዜ ዝተኻደ ኣኼባ ቤት ጽሕፈት ገንዘባዊ ጒዳያት ኣብዞም ዝስዕቡ ዛዕባታትን ሓበረታ ሰልፋዊ ጉዳያትን ተዛሪቡን ውሳኔ ንዘደልዮም ድማ ወሲኑን ኣሎ።
ብመጀምርያ ዓመታዊ ኣኼባ ማእከላይ ባይቶ ንገንዘብን ንብረት ዝምልከት ዝወስኖምን ንፈጻሚ ሽማገለ ዝሃቦ መምርሕን ብሓፈሻ ድሕሪ ምርኣይ: ብፍላይ ድማ ፈጻሚ ሽማገለ ነዚ ናይ ስራሕ ዓመት መደብ ዝመርሕ ዘቖሞ ምምሕዳር ቤት ጽሕፈት ገንዘባዊ ጒዳያት: ብኣቦ መንበር ቤት ጽሕፈት ገንዘባዊ ጉዳይ ንዘቕረበ ዓመታዊ ንድፊ ስራሕ ብፈጻሚ ሽማገለ ድሕሪ ምጽዳቕ፡ ናብ ምምሕዳር ቤት ጽሕፈት ገንዘባዊ ዝተማሓላለፈ ውሳኔ ዓመታዊ መደብ ስራሕን: ሓደ ብሓደ ብምርኣይ ነቲ 6 ዓናቕጽ ዝሓዘ ውጥንን ኣብ ግብሪ ኣወዓዕልኡ ድሕሪ ምዝታይ: ንናይ ነብሲ ወከፍ ክፍሊ ዕማም ርእዩ ንኣተጋብርኦም ዝምልከት ድማ መምርሒ ሰሪዑ። ብተወሳኺ ጠቕላላ ተቛጻጻሪ ሰልፊ ዕማማቱ ኣብ ምስላጥ ዝሕግዝ መስኖ ከጣጥሕን ኣብ ኩሉ ትካላት ሰልፊ ዝህልዎ ናይ ስራሕ ምውህሃድን ድሕሪ ምዝታይ: ካብ ቤት ጽሕፈት ገንዘባዊ ጉዳያት ዝሕተት ቐረባን ቅልጡፍን መስመር ኣሰራራሐ ንከማልእ ድልዊ ምህላዉን ከምዝጥቀምን ቤት ጽሕፈት ገንዘባዊ ምምሕዳር ተመልኪቱ።
ገንዘባዊ ቤት ጽሕፈት ሰዲህኤ ንሓድሽ ኣባል ቤት ጽሕፈት ገንዘባዊ ጉዳይ ሓው ጸሃየ መሓሪ ንናይ መጀመርያ ስርሑን ኣኼባኡ ኣብዚ ምምሕዳርን ኲሎም ዝጸንሑ ኣባላት ምምሕዳር ብኽብሪ ብምቕባል ንቕጻሊ ንናይ ሓባር ስራሕ ሰልፊ ዘለዎም ጽቡቕ ምንዮት ብሓጎስ ብምግላጽዮም ስርሖም ጀሚሮም ዘለው። ዞባ ሰሜን ኣመሪካ ብፍላይ ኣብ ኣተሓሕዛን ምምሕዳርን ገንዘብ ዝጸንሐ ሓላፍነትን ምሉእ ስነ ምግባርን ተኣማንነትን፡ ፍልጠታውን ስራሕ ንዝነብሮ ሓው ብርሃነ ኣድሓኖም ዘለዎ ዓቢ ኣድናቖት ብምዝካር: ናይ ምርኽኻብ ስራሕ ንሓድሽ ተወካሊ ገንዘባዊ ጉዳያት ቤት ጽሕፈት ዞባ ሰሜን ኣመሪካ ሓው ጸሃየ መሓሪ: ሓው ብርሃነ ኣድሓኖም ዝሃቦ ምኽርን ተሞክራዊ ትምህርትን ብምልላይ ኣባላት ቤት ጽሕፈት ገንዘባዊ ምምሕዳር ኣብ ሓው ብርሃነ ኣድሓኖም ዘለዎም ክብርን እምነትን ብሰፊሑ ኣልዒሎም ድሕሪ ምዝርራብ ምስጋንኦም ድማ ኣቕሪቦም።
ኣብ መወዳእታ ቤት ጽሕፈት ምምሕዳር ገንዘባዊ ጉዳያት ሰዲህኤ ኲነታት ሰልፍን ዞባታቱን ማለት ኤውሮጳ: ሰሜን ኣመሪካ ንካናዳ ዝሓወሰ: ኣፍሪቃ ብፍላይ ድማ (ሱዳንን ኢትዮጵያን) ኣውስትረልያን ማእከላይ ብምራቕን ዘሎ ምዕባለታትን ጸብጻባትን ርእዩ: ድሕሪ ክልተ ወርሒ ኣብ ዝገብሮ ኣኼባኡ ዝያዳ ናይ 6 ወርሒ ንጥፈታት ብምርኣይ ስርሑ ክግምግም ምዃኑውን ተመልኪቱ ኣሎ።
ሰላማዊ ሰልፊ ስቶክሆልም ብልዝብ መሕዝነት ተዛዚሙ።Friday, 03 November 2017 23:08 Written by ልኡኽ ሓርነት ኦርግ ካብ ሽወደን
እዚ ናይ ዕለት 3 ሕዳር 2017 ኣብ ሕምብርቲ ከተማ ሽወደን ስቶክሆልም ዝተኻየደ ሰላማዊ ሰልፊ ኤርትራውያን ብኣገባቡን ልዝበት ተኻፈልቱን ሓድነታዊ ባህሩን: ነቲ ኩሉ ቅድሚ ሕጂ ዝተገብረ ሰላማዊ ሰልፊ ኣንጻር ጒጅለ ህግደፍ ብዝለዓለ ደረጃ ዝዓበየ ክሳብ 1000 ዝጋማገም ህዝቢ ዝተኻፈሎ ኮይኑ ዕላምኡ ዝወቕዐዩ ነይሩ።
ኣብ ሓጺር ግዜ ዝተጸወዐን ዝተዳላወን እኳ ይኹን እምበር ብዚሒ ተኻፍልቲ ዘኹርዕ ኮይኑ ንኹሉ ማሕበራዊ ክፍልታት ሕብረሰብ ዝወከለ ምንባሩ እቲ ኻልእ መልክዑዩ። ደቀንስትዮ: ደቂ ተባዕትዮን ልዕሊ ኹሉ ከኣ እቶም ተስፋ መጻኢት ደሞክራስያዊት ሃገረ ኤርትራ ዝኾነ መንእሰያት ብብዝሒ ምስታፎም ጥራይ ዘይኮነ: ኣብ መደረኦም ካብ ዝተሰምዐ ዘሐብን ንሓድነት ህዝቢ ኤርትራ ዘንጸባረቐ ምንባሩዩ።
እዚ ሰላማዊ ሰልፊ ነቲ ህግደፍን መሓውራት ጸጥትኡን ብሰሉስ 31 ጥቅምቲ 2017 ህዝቢ ኣስመራ ብሓፈሻ: ህዝቢ ኣኽርያን ከባቢኡን ድማ ብፍላይ: ተቛውምኡ ንምግላጽ ኣብ ዝወጸሉ: ወተሃደራት ህግደፍ ጠያይቲ ብምዝናብ ንዝገብርዎ ግፍዒ ንምቁዋምዩ። እዚ ሰላማዊ ሰልፊ ነቲ ህግደፍ ክገብሮ ዝጸንሐ ምድርቋስ እምነታት ሃይማኖትን ምዝማት ንብረቶምውን ዘኪሩዩ። ብተወሳኺ መደርቲ ሰላማዊ ሰልፊ ነቲ ብዘይ ኣፈላለይ ንኽብርታትን ባህልን ማሕበራዊ ሂወት ህዝቢ ኤርትራ ድሂኹ፣ ንህዝቢ ፋሕ ብትን ከም ዝብል ዝገበሮ ዘሎ ጽዩፍ ተግባራቱ ብምጥቃስ: ብነድሪ ኲነነኦም ንህግደፍን መሓውራት ጸጥጥኡን ኣስሚዖም። ልዕሊ ኩሉ ድማ ንሓድነት ኣመንቲ ዝተፋላለያ ሃይማኖታትን ተቛወምቲ ደሞክራስያውያን ሓይልታትን ኣብ ሓደ መኣዲ ኣኪቡ ኣንጻር ምልካውነት ብሓባራዊ ኣካልን ርእይቶን ደው ዝበለ ህዝቢ ምርኣይ: ዕድመ ምልካውነት ኣብ ኤርትራ እናሓጸረ ይኸይድ ከምዘሎ ዘርኢ ፍጻመ ምንባርዩ።
እቲ መልእኽቲ ምሕዝነት ሰላማዊ ሰልፊ ንሰፊሕ ህዝብና ላዕላይ ቦታ ዝሃበ ኮይኑ ንጸበብኡ ኣብ መድረኽ ኣውጽኡ ንራህውኡ ብቐጻሊ ልዝብን ሓድነትን ኣንጻር ምልኪ ክቃለስ ድምጹ ዘቃለሐ ሰላማዊ ሰልፊ ምንባሩ ተኻፈልቲ ኣድናቐቶም ብምንባር ታሪኻዊ ፍጻመዩ ኢሎሞ ኣለው።
ልኡኽ ሓርነት ኦርግ ካብ ሽወደን።
ቤት ጽሕፈት ማሕበራዊ ጉዳያት ኣኼባ ኣካይዱFriday, 03 November 2017 15:11 Written by ቤት ጽሕፈት ዜና ሰዲህኤ
ምምሕዳር ቤት ጽሕፈት ማሕበራዊ ጉዳያት ሰልፊ ዲሞክራሲ ህዝቢ ኤርትራ (ሰ..ህ.ዲኤ.) ብ28 ጥቅምቲ 2017፣ ብኣብ ሻሙናይ ስሩዕ ኣኼባ ማእከላይ ባይቶ ሰ.ዲ.ህ.ኤ. ዝተመዘዘ ሓድሽ ሓላፊ ቤት ጽሕፈት ፍስሃየ ሓጎስ ተመሪሑ ኣኼባ ኣካይዱ።
ምምሕዳር ቤት ጽሕፈት ብኣብ ዝሓለፈ ዓመት ከገልግሉ ዝጸንሑ እሞ ዝቕጽሉ ዘለዉ ኣባላትን ሓደስቲ ዝተወሰኹን ዝቖመ ስለዝኾነ፡ ሕድሕድ ናይ ኣባላት ምልላይ ድሕሪ ምፍጻም ብዛዕባ ክካየድ ዝጸንሐ ዕማማትን ኩነታቱን ዝሕብር ዝርዝር ጸብጻብ ቀሪቡ።
ምምሕዳር ቤት ጽሕፈት ነቲ ብሓላፊኡ ተነዲፉ ዝቐረበ ኣብ ኣኼባ ፈጻሚ ሽማግለ ተኸሊሱ ዝጸደቐ ናይ ሓደ ዓመት ውጥን ዕማማት፡ ብዕቱብ ድሕሪ ምምይያጥን ምርድድዳእን ንነብስወከፍ ኣብ ትሕቲ ቤት ጽሕፈት ዝመሓደሩ ክፍልታት ሓለፍቲ ብምምዛዝ፡ ዝርዝር ናይ ትግባረ ዕማማት’ውን ሓንጺጹ።
ብጉዳይ ስደተኛታት ኤርትራ በብእዋኑ ዝጸሓፉ ዜናታት፡ ዝተሓትሙ መጻሕፍትን ብዝተፈላለዩ ኣህጉራዊ ሰብኣዊ ትካላት ዝቐረቡ ጸብጻባትን ምንባሮም ኣኼባ ተመያይጡሉ፡ እንተዀነ ግን ቁርጽራጽ ሓበሬታ ስለዝኾነ ኣከታቲሉ ብጥርኑፍ ዝቐረበ ሰነድ መወከሲ ስለዘየልቦ፡ ጉዳይ ስደተኛታት ከም ሓደ ክፍሊ ብምምዳብ፡ መጽናዕቲ ብምክያድ ዝስንድ ሓላፍን ተሓባበርትን መዚዙ።
ኣብ መደምደምታ ነቲ ኣብ መስርሕ ዝጸንሐን ዘሎን ትካላት ቤት ጽሕፈት፣ ብዝያዳ ክድልድልን ክሰፍሕን ኩሉ ዝድለ ንጥፈታትን ጻዕርታትን ከካይድ ምዃኑ ምምሕዳር ኣስሚሩ ኣኼብኡ ዛዚሙ።
ዕንወት ንምልኪ
ዓወት ንፍትሓውን ደሞክራስያውን ስርዓት
ስሩዕ ኣኼባ ጨንፈር ሰዲህኤ ሽወደንFriday, 03 November 2017 15:06 Written by ቤት ጽሕፈት ዜና ሰዲህኤ
ጨንፈር ቁ.2 ሰልፊ ዲሞክራሲ ህዝቢ ኤርትራ ሃገረ ሽወደን ብ28 ጥቅምቲ 2017 ምልኣት ኣባላት ኣብ ዝተረጋገጸሉ ስሩዕ ኣኼባኡ ከም ዘካየደ ካብቲ ቦታ ዝተላእከ ሓበሬታ ኣረጋጊጹ። ኣብዚ ብመራኸቢ ብዙሃን ዝተኻየደን ንሓያሎ ሰዓታት ዝቐጸለን ኣኼባ ጨንፈር ናይቲ ጨንፈር ኣቦ መንበር ድሕሪ ናይ እንኳዕ ደሓን መጻእኩም ቃል ዝተፈላለዩ እዋናውያን ፖለቲካውን ማሕበራውን ሓበሬታታት’ውን ናብ ተሳተፍቲ ኣቕሪቡ።
ኣብዚ ኣኼባ ከም ቀዳማይ ኣጀንዳ፡ ብዛዕባ ሃለዋትን ምዕባለን ጨንፈር፡ ምውሳኽ ኣባላት ጨንፈርን ፖለቲካውን ዲፕሎማስያውን ንጥፈታት ኣብ ዝምልከቱ ነጥብታት ብመሪሕነት ጨንፈር ዝቐረበ ሰፊሕ ጸብጻብ ኣብ ኣኼባ ብዝርዝር ቀሪቡ ተመያይጠምሉ። ብዘይካዚ ብኣቦ መንበር ሰልፊ ብዛዕባ እዋናዊ ኩነታት በመልክዕ ዘዋሪ መልእኽቲ ዝተመሓላለፈ ሓበሬታ ንተሳተፍቲ ኣኼባ ተነቢቡን ተመያይጠምሉን። ከምኡ ከኣ ንጽፉፍ ኣተሓሕዛ ገንዘብ ጨንፈር ዝምልከት ጸብጻብ ቀሪቡ።
ኣብ መወዳእታ ኣብቲ ኣጀንዳታት ዝቐረበ ነጥብታት ብሩህን ንጹርን ከም ዝኾነ ምስ ተነጸረ፡ ተሳተፍቲ ብመሪሕነት ሰዲህኤ ተተሊሙ ዝስረሓሉ ዘሎ፡ መደብ “ምሕዳስ ሰልፊ” ብምሉእ ልቦም ከም ዝድግፍዎን ክዝሰርሕሉ ቅሩባት ምዃኖምን ኣረጋጊጾም። እዚ ጨንፈር ካብቶም ኣኼባታቶም ብስሩዕ ዘካይዱ ጨናፍር ሓደ እዩ።
EPDP Press Statement On Popular Protest in AsmaraWednesday, 01 November 2017 20:14 Written by EPDP Information Office
News from Asmara had it over the week that the PFDJ regime as usual attempted to interfere in the internal affairs of Al-Diaa Al-Islamia School (commonly known as Ustaz Beshir Mohammed Nur private school) in Asmara and was resisted by the teaching staff, students and their parents. The regime interference included an attempt to impose new guidelines by changing existing school curriculum. It demanded that girls and boys of the school should attend same classes, that girls should not use head-covers and that no religious subjects should be given in Al-Diaa Al-Islamica the school. To further intimidate the general public, the regime arrested the school headmaster and some teachers for having opposed the regime impositions in the private school.
On Tuesday, 31 October 2017, residents of the Akhriya locality of Asmara and environs as well as compatriots in the Eritrean capital came out to peacefully demonstrate their grievances but were immediately confronted by a shooting spree of regime forces bent at terrorizing the people and silencing the popular resistance.
Reports of various sources indicated during the day that the popular resistance was expanding to the towns of Keren, Agordat and Afabet.
The divide and rule tactics of the PFDJ regime and its undue interferences in the affairs of religious institutions and their private properties in the country have been too numerous to list. (Only to cite an example or two), the regime dethroned the legitimate head of the Eritrean Orthodox Church and appointed its own "Patriarch"; interfered in the affairs of monasteries, seizedtheir properties, and even dared to force Eritrean clergy to join its military and "national" services.
The Eritrean People's Democratic Party (EPDP) strongly condemns the Eritrean regime's use of raw force against unarmed demonstrators trying to air out peacefully their grievances. The EPDP also demands the release of all incarcerated teachers, students and parents and calls upon all Eritreans inside the homeland and abroad as well as the Eritrean Defense Forces to stand on the side of their victimized people and reverberate theirr grievances and cries.
Likewise, the EPDP urges the African Union and the rest of the international community to vehemently condemn the recent actions of the Eritrean regime against all private schools in Eritrea.
Victory to Peaceful Popular Resistance!!
Menghesteab Asmerom,
EPDP Chairman,
31 October, 2017


text:
ነበርቲ ከተማ ከረን፡ ውሑስ ቀረብ ማይ፡ ኣብ መነባብሮ ርግኣት ከምዝፈጠረሎም – ንዝነበሮም ጸገም ብምጥቃስ ሓቢሮም።
ብመሰረት ዝተዋደደ ውሑስ ምንጪን ዝተዘርግሐ መስመራትን፡ ስሩዕ ኣገልግሎት ክረኽቡ ከምዝበቕዑ ብምሕባር፡ “ደጊም ደድሕሪ ቦጣት ምጒያይ ኣብቂዑ እዩ” ክብሉ ገሊጾም።
ግዝያዊ ሓላፊ ኣገልግሎት ቀረብ ማይ ከተማ ከረን፡ መንእሰይ ኣብርሀ ግርማጼን፡ እቲ ዝከፋፈል ዘሎ ማይ ካብ ሰለስተ ነቚጣታት – ማለት ካብ ጸባብ፡ ቀረብ ማይ ከተማ ከረን ‘ውሕስነት’ ረኺቡ ማእከላይ ዓንሰባን ጀበል ግሩድን ከም ዝምንጩን፡ ብሓይሊ ጸዓት ኤለክትሪክ ኣብ ቃጼታይን ሽፍሽፊትን ናብ ዘሎ ዓበይቲ ባስካታት ድሕሪ ምጭንጓዑ – ብስሕበት ናብ ህዝቢ ከም ዝባጻሕን ኣረዲኡ።
እቲ ዕደላ – 70 ሚእታዊት ብዝተዘርግሐ መስመራት፡ እቲ 30 ሚእታዊት ብቦጣት ከምዝካየድን መሰረታዊ ፍታሕ ንምርግጋጽ ይስራሓሉ ከምዘሎን ድማ ሓቢሩ።
ኣብ’ዚ ዓመት’ዚ፡ ኣብ ከባቢ ሽፍሽፊት፡ እንዳፍላ፡ በተርየት፡ ብሎኮ፡ ከባቢ ቤት- ትምህርቲ ዖናን ገዛ-ባንዳ ላዕላይን ልዕሊ 1230 ሓደስቲ መስመራት ከምእተዘርግሑ፡ ኣብ ርእሲ’ቶም ዝነበሩ 5210 ዓማዊል እውን 295 ዜጋታት ሓደስቲ ቈጸርቲ ከምእተዓደሉ ገሊጹ።
ማይ ብመስመር ንዘይበጽሖም ከባቢታት ንምብጻሕ፡ ትካሎም – ካብ ጸባብ ናብ ፎርቶ 11 ኪሎ-ሜትር ዝዝርጋሕ መስመር የዋድድ ከምዘሎ፡ ኣብ ኣገልግሎት ዝጸንሑ ጸበብቲ መስመራት ብገፋሕቲ ንምትካእ እውን ይስራሓሉ ምህላዉ መንእሰይ ኣብረሀ ኣረዲኡ።


text:
ዋና መምረፂ
ሓገዝቲ ሰነዳት
ሕትመታት
በዓል መዚ ልምዓት እቶት ክልል ትግራይ ኣብ ቅድመ ክፍሊት ግብርን ተወሳኺ እሴት ታክስን ኣመልኪቱ ንሓለፍትን ክኢላታት ፋይናንስን ኣብያተ ዕዮ ክልል ስልጠና ሂቡ።
- Details
- Hits: 2330
ቤት ፅሕፈት ልምዓት እቶት ክፍለ ከተማ ዓዲ ሓቂ ግብሪ ሰሙን መሰረት ብምግባር መድረኽ ዘተ ኣካይዱ።
ግብሪ ሰሙን 2009 በጀት ዓመት ኣብ ክልልና “ኣብ ምሕደራ ግብሪ ዝረኣዩ ዘይሕጋዊ ተግባራት ብሓባር ንከላኸል” ብዝብል መሪሕ ቃል ኣብ ዝኽበረሉ ዘሎ እዋን ብተመሳሳሊ ክፍለ ከተማ ዓዲ ሓቂ እውን ዝተፈላለዩ ክፋላት ማሕበረሰብ እቲ ክፍለ ከተማ ኣብ ዝተረኸብሉ መድረኸ ዘተ ኣካይዱ።
ኣብቲ መድረኽ ዘተ ዝተረኸባ መተሓባበሪት ምኽባር ሕጊ እቶትን ኢንተለጀንስን ቤት ፅሕፈት ልምዓት እቶት ዞባ መቐለ ወ/ሮ ዘምዘም ኣደም ኣብዚ ሐዚ እዋን እናተኸበረ ዘሎ ግብሪ ሰሙን ቀንዲ ዕላምኡ ኣብ ጉዳይ ቅብሊት ዝፍፀሙ ዘለዉ ዘይሕጋዊ ተግባራት መፍትሒ ንምቕማጥ “ቅብሊት ምሃብ ድርብ ኩርዓት ቅብሊት ዘይምሃብ ፀረ ልምዓት” ብዝብል ጭርሖ ተሓጊዙ እናተኻየደ ይርከብ። ስለዚ ኣብ ኣጠቓቕማ ቅብሊት መንግስቲ ካብ ተጠቀምቲ ግብሪ ንምእካብ ንነጋዶ ዝሃቦም ውክልና ወይ ከዓ ሓደራ ሓላፍነቶም ንክዋፅኡን ፍትሓውን ተመጣጣንን ግብሪ ንምእካብን ኩሉ ሕብረተሰብ ብንጥፈት ዝሳተፈሎም መድረኻት ኣገደስቲ ከም ዝኾኑ ሓቢረን።
ምስዚ ብተዛማዲ ናይ ከተማ ነባሪ ማሕበረሰብ ንግድን ዓዳግን ስለ ዝኾነ ቅብሊት ሓታቲ ተጠቃሚ ማሕበረሰብን ቅብሊት ብቅንዕና ዝህብ ነጋዳይን ብምፍጣር ጉዳይ ቅብሊት ጉዳይ ኩሉ ሕብረተሰብ እናኾነ እዩ። ከምኡ እውን ኣብ መሸጣን ክራይን ገዛ ዝረኣዩ ዘለዉ ዘይሕጋዊ ተግባራ መሰረታዊ መፍትሕታት ንምቕማጥ ኩሉ ሕብረተሰብ ብቅንዕናን ብእምነትን ዝሳተፈሎም መድረኻት ብምድላው ፍትሓዊ ሃፍቲ ክፍፍል ዘመዓራርን ኣብ ልምዓት ዝውዕልን ኣታዊ መሰረት ዝገበረ ተመጣጣኒ ምኽፋል ግብሪ ብተሳትፎ ሓፋሽ ህዝቢ እናተረጋገፀ ከም ዝኾነ ኣመሓዳሪ ክፍለ ከተማ ዓዲ ሓቂ ኣይተ ገ/መድሂን ኣረጋይ ገሊፆም።
ኣብ መወዳእታ ቅብሊት ኣብ ምቑራፅ ዘሎ ኩነታት ከመይ ከም ዝኾነ፣ ተወሳኺ እሴት ታክስን ሒሳብ መዝገብን ኣብ ምትሓዝ ከመይ’ዩ? ኣብ ኣወሃህባ ግልጋሎትን ፍትሓውነትን ምኽፋል ግብሪ ዘሎ ኣፈፃፅማን እንታይ ይምስል? ብግብሪ ኣቢልካ ሃፍቲ ክፍፍል ሕብረተሰብ ኣብ ምርግጋፅ እንታይ ክያዶታት ተኸይዶም? ዝበሉ ሕቶታትን ርኢቶታትን ካብ ተሳተፍቲ እቲ መድረኽ ዘተ ተላዒሎም ካብ መራሕቲ መድረኽን ተሳተፍቲ ኣካላትን ግቡእ መብራህርህን ርኢቶን ምስተውሃበ ኩሉ ተሳታፊ “ኣብ ምሕደራ ግብሪ ዝረኣዩ ዘይሕጋዊ ተግባራት ብሓባር ንከላኸል” ብዝብል ቃልኪዳን ብምእታው እቲ መድረኽ ዘተ ተዛዚሙ።
በዓል መዚ ልምዓት እቶት
- ንደረጃ ‘ለ’ ኸፈልቲ ግብሪ ናይ ግብሪ መኽፈሊ እዋን ካብ ሓምለ 01/2008 ክሳብ ጳጉሜን 05/2008 ምዃኑ፣
- ንደረጃ ‘ሀ’ ኸፈልቲ ግብሪ ናይ መኽፈሊ እዋን ድማ ካብ ሓምለ 01/2008 ክሳብ ጥቅምቲ 30/2009 ምዃኑ እንዳዘኻኸርና ግብሪ ብእዋኑ ብምኽፋል ሃገራዊ ግቡእና ንዋፃእ፡፡


text:
ነዛ ዓንቀጽ እዚኣ ብ%% ከተንብባ ትደሊዶ፧
ነዛ ዓንቀጽ እዚኣ ብ%% ከተንብባ ትደሊዶ፧
1 እቲ ቐልጢፉ ኪኸውን ዘለዎ፡ ንባሮቱ ምእንቲ ኼርእዮም ኢሉ፡ ኣምላኽ ንየሱስ ክርስቶስ ዝሃቦ ራእይ። ንሱ ኸኣ መልኣኹ ልኢኹ፡ ንባርያኡ ዮሃንስ ብምልክታት ኣርኣዮ፣
2 ንሱ ድማ ነቲ ኣምላኽ ዝሃቦ ቓልን ነቲ የሱስ ክርስቶስ ዝመስከሮ ምስክርን፡ ነቲ ዝረኣዮ ዘበለ ዅሉ እውን መስከረ።
3 እቲ ምዱብ እዋን ቀሪቡ እዩ እሞ፡ እቲ ንቓል እዚ ትንቢት እዚ ዓው ኢሉ ዜንብቦን እቶም ዚሰምዕዎን ነቲ ኣብኡ ተጻሒፉ ዘሎ እውን ዚሕልውዎን ሕጉሳት እዮም።
4 ካብ ዮሃንስ፡ ናብተን ኣብ እስያ ዘለዋ ሸውዓተ ጉባኤታት፦
ካብቲ “ዘሎን ዝነበረን ዚመጽእን፡” ካብቶም ኣብ ቅድሚ ዝፋኑ ዘለዉ ሸውዓተ መናፍስትን ጸጋን ሰላምን ይኹነልኩም።
5 ካብቲ “እሙን ምስክርን” “በዅሪ ምዉታትን” “ገዛኢ ነገስታት ምድርን” ዝዀነ የሱስ ክርስቶስ እውን ጸጋን ሰላምን ይኹነልኩም።
ንዕኡ ነቲ ዜፍቅረናን ካብ ሓጢኣትና ብደሙ ሓራ ዘውጽኣናን፡
6 መንግስቲ፡ ከምኡ ድማ ንኣምላኹን ንኣቦኡን ካህናት ዝገበረና፡ እወ፡ ንዕኡ ኽብርን ሓይልን ንዘለኣለም ይኹኖ። ኣሜን።
7 እንሆ፡ ብደበና ይመጽእ ኣሎ፡ ኵለን ኣዒንትን እቶም ዝወግእዎን ኪርእይዎ እዮም፣ ኵሎም ነገዳት ምድሪ ደረቶም እናወቕዑ ኼልቅሱ እዮም። እወ፡ ኣሜን።
8 እቲ “ዘሎን ዝነበረን ዚመጽእን ኵሉ ዚኽእል” የሆዋ ኣምላኽ፡ “ኣልፋን ኦሜጋን ኣነ እየ” ይብል።
9 ኣነ ዮሃንስ ሓውኩም፡ ኣብቲ ምስ የሱስ ብምሕባር ዚመጽእ ጸበባን መንግስትን ተጻዋርነትን ከኣ መኻፍልትኹም፡ ብዛዕባ ኣምላኽ ብምዝራበይን ብዛዕባ የሱስ ብምምስካረይን ኣብታ ጳጥሞስ እትብሃል ደሴት ነበርኩ።
10 ብመንፈስ ተመሲጠ፡ ኣብ መዓልቲ ጐይታ ዀንኩ፣ ከም ናይ መለኸት ዝበለ ብርቱዕ ድምጺ ብድሕረይ ሰማዕኩ፡
11 ከምዚ ዚብል፦ “ነዚ እትርእዮ፡ ኣብ ጥቕልልቲ መጽሓፍ ጽሒፍካ፡ ናብተን ኣብ ኤፌሶንን ስሚርናን ጴርጋሞስን ትያቲራን ሳርዴስን ፊላደልፍያን ሎዲቅያን ዘለዋ ሸውዓተ ጉባኤታት ስደዶ።”
12 ነቲ ዚዛረበኒ ዘሎ ድምጺ ኽርኢ ኸኣ ግልጽ በልኩ፣ ግልጽ ምስ በልኩ እውን፡ ሸውዓተ ቐወምቲ ቐንዴል ወርቂ ረኣኹ።
13 ኣብ ማእከል እተን ሸውዓተ ቐወምቲ ቐንዴል ከኣ፡ ክሳዕ ኣእጋሩ እተኸድነን ኣብ ኣፍ ልቡ ወርቃዊ ዕጣቕ እተዓጥቀን ወዲ ሰብ ዚመስል ረኣኹ።
14 ርእሱን ጸጕሩን ጻዕዳ ኸም ጸምርን ከም ውርጭን ነበረ፣ ኣዒንቱ እውን ከም ሃልሃልታ ሓዊ ነበራ፣
15 ኣእጋሩ ኣብ እቶን ከም ዝረሰነ እተዀልዐ ነሓሲ ይመስላ ነበራ፣ ድምጹ ኸኣ ከም ደሃይ ብዙሕ ማያት ነበረ።
16 ኣብ የማናይ ኢዱ ሸውዓተ ኸዋኽብቲ ነበሮ፣ ካብ ኣፉ ድማ ክልተ ዝኣፉ በሊሕ ነዊሕ ሰይፊ ይወጽእ ነበረ፣ ገጹ እውን ከምታ ብሓይሊ እተብርህ ጸሓይ ነበረ።
17 ምስ ረኣኽዎ ኸኣ፡ ከም ምዉት ኰይነ ኣብ ኣእጋሩ ወደቕኩ።
የማናይ ኢዱ ኣብ ልዕለይ ኣንቢሩ ኸኣ፡ ከምዚ በለ፦ “ኣይትፍራህ። ኣነ እቲ ቐዳማይን እቲ ዳሕራይን
18 እቲ ህያውን እየ፣ ሞይተ ድማ ነበርኩ፡ እንሆ ግና፡ ንዘለኣለመ ኣለም ህያው እየ፣ መፍትሕ ሞትን መቓብርን ከኣ ኣሎኒ።
19 እምበኣር፡ ነቲ ዝረኣኻዮን ነዚ ዘሎን ነቲ ድሕርዚ ዚኸውንን ጽሓፎ።
20 ናይቶም ኣብ የማናይ ኢደይ ዝረኣኻዮም ሸውዓተ ኸዋኽብትን ናይተን ሸውዓተ ቐወምቲ ቐንዴል ወርቅን ቅዱስ ምስጢር እዚ እዩ፦ እቶም ሸውዓተ ኸዋኽብቲ፡ መላእኽቲ እተን ሸውዓተ ጉባኤታት እዮም፣ እተን ሸውዓተ ቐወምቲ ቐንዴል ከኣ፡ ሸውዓተ ጉባኤታት እየን።
ልኣኽ
ልኣኽ
መጽሓፍ ቅዱስ—ትርጉም ሓዳስ ዓለም
ራእይ 1
ትግርኛ
መጽሓፍ ቅዱስ ኣብ ኢንተርነት ኣንብብ
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ብጉዳይ ናቕፋን ናይ ወጻኢ ባጤራን ዝተዓሸጋ ትካላት ልዕሊ ሓደ ሽሕ በጺሐን
Radio Erena: 27 December 2017
ብጉዳይ ናቕፋን ናይ ወጻኢ ባጤራን ብዝተሓሓዝ፣ ኣብ መላእ ኤርትራ በብእዋኑ ዝተዓሸጋ ናይ ብሕቲ ትካላት ልዕሊ ሓደ ሽሕ በጺሐን።
ምንጭታት ሬድዮ ኤረና ብዝሃብዎ ሓበሬታ መሰረት፣ ኣብ ፈለማ ኣብ ኣስመራ ኣስታት 300 ትካላት ተዓሽገን እኳ እንተነበራ፣ ድሕሪኡ ድማ ልዕሊ 78 ካልኦት ከምዝተወሰኻ ኣፍሊጦም።
እቲ ናይ ምዕሻግ ስጉምቲ ኣብ ካልኦት ከተማታት ኤርትራ'ውን ብሰፊሑ ከምዝቐጸለ ዝሓበሩ እቶም ምንጭታት፣ እተን ትካላት ብዛዕባ'ቲ ዝኣከብኦ ናቕፋ መብርሂ ክህባን ጉዳየን ከጻርያን ናይ ሸሞንተ ኣዋርሕ ግዜ ተዋሂቡወን ከምዘሎ ጠቒሶም።
ኣብ ትሕቲ'ዘን ትካላት ዝሰርሑ ዝነበሩ ኣሽሓት ኤርትርውያን ኣብዚ እዋን'ዚ ብዘይ ስራሕ ተሪፎም ከምዘለዉ ብምምልካት ድማ፣ መንግስቲ ኤርትራ፣ ንድኻታት ብዝያዳ ግዳይ ይግብሮም ከምዘሎ ኣተሓሳሲቦም።
መነባብሮ ህዝቢ ካብ ግዜ ናብ ግዜ ናብቲ ዝተሓተ ደረጅኡ እናወረደ ኣብ ዝመጽእ ዘሎ እዋን፣ መንግስቲ ኤርትራ ባጤራ ናቕፋ ንምቁጽጻር፣ ናይ ቁጠባ ሳይንስን ውሕሉል ኣገባብን ኣብ ክንዲ ዝኽተል፣ ትካላት ብኣልማማ ብጎነጽ ክዓጹ ምውሳኑ፣ ኣብ ልዕሊ ህዝቢ ተገዳስነት ከምዘይብሉ ዘጉልሕ'ዩ ክብሉ'ውን ኣመልኪቶም።
===========================


text:
መኪና እናዘወርካ ሞባይል ምዝራብ መወዳእትኡ ሓደጋ እዩ።
መኪና እናዘወርካ ሞባይል ምዝራብ መወዳእትኡ ሓደጋ እዩ።
ሓደ እዋን ቱዶር ኮባላስ ዝተባህለ ሮማንያዊ መንእሰይ ብቴሌፎን እናዕለለ መኪና ክዝውር እንከሎ ሓደጋ ኣጋጢሙዎ ተጋጭዩ ግን ድሒኑ።
ብድሕሪኡ ሞባይልካ በግባብ እንተዘይተጠቒምለካሉ ሓደገኛ ምዃኑ ብምእማን ካልኦት ከምኡ ንኸይገብሩ ዘበረታትዕ ሴፍ ድራይቭ (ብጥንቃቐ ምዝዋር) ዝብል ኣገባብን ንዕኡ ዘተግብር ኣፕን ምሂዙ።
እቲ ክትግበር ይኽእል እዩ ኢሉ ዝኣመነሉ፡ ብጥንቃቐ ምዝዋር ዝብል ተግባሪ ንጥፈት (ኣፕ) ዘወርቲ መኪና 10 ኪሎ ሜተር ዝኣክል ምስዘወሩ ሞባይሎም ናይ ምዕጻው ምልክት የርኢ።
ብድሕሪ እታ ኣፕ እትህቦም ምልክት ስልኮም ከየልዓሉ ንዝዘወሩ ሰባት ከኣ ነጥቢ ይምዝገበሎም።
ኣብቲ መተግበሪ ንጥፈት (ኣፕ) ብዝምዝገብ ነጥብታት ከኣ ኣብ ሱፐር ማርኬታት ንብረት ክዕድጉ እንከለዉ ናይ ዋጋ ምጉዳል ሓለፋ ይረኽቡ፤ እቶም ከምኡ ዘይገብሩ ግን ሓለፋ ኣይረኽቡን።
እዚ ቐሊል ኣሰራረሓ ኣብ ዓለም ዛጊት ኣማኢት ኣሻሓት ሰባት ተጠቀምትን ትካላት ኢንሹራንስ ዝርከቡዎም ኣስታት ሰላሳ መሻርኽቲ ንግድን ኣፍርዩ ኣሎ።
ኮባላስ ንመንእሰያት ደቆም ከምህሩ ንዝደልዩ ኣመሪካውያን ስድራ-ቤታት ብምዝርራብ " መንእሰያት ዘወርቲ መኪና" ዝብል ካልእ ተግባሪ ንጥፈታት (ኣፕ) እውን ኣዳልዮ ኣሎ።
እቶም ብጥንቃቐ ዝዝዉሩ ናእሽቱ መንእሰያት ከኣ ብዘዋህለሉዎ ነጥብታት ካብ ስድራ ቤቶም ሽልማት ይረኽቡ። ሮማንያ ካብተን ብሓደጋታት መኪና ስማ ብሕማቕ ዝጥቀሳ ከተማታት ኤውሮጳ ሓንቲ ኮይና ብዙሓት ኤውሮጳውያን ብሓደጋ መኪና ከምዝሞቱ ይሕበር።
ኣብ ሩማንያ ግን ዝበኣሰ እዩ።
ዓለማዊ ውድብ ጥዕና ከምዘመልክቶ በደረጃ ዓለም ዓመታዊ 1.25 ሚሊዮን ሰባት ብሓደጋ መኪና ህይወቶም ይስእኑ። ካብዚኦም እቶም ዝበዝሑ ግዳይ ሓደጋ ዝኾኑ እቶም እናዘወሩ ዝዛረቡ እዮም።
ካብዚ ብምብጋስ ከኣ ብዙሓት ትካላት ቴክኖሎጂ ነቲ ጸገም ንምፍታሕ ዝተፈላለየ ናይ ምርምርን ምህዞን ተበግሶታት ይወስዱ ኣለዉ።
ስማርት ሞባይል ምኽንያት ሓደጋ እኳ ይኾኑ እንተለዉ ብጥንቃቐ እትጥቀመሎም ኣገባብ ንምምዕባልን ንምትብባዕን ኣካያዲ ስራሕ ኣብ ኣመሪካ ዝመደበሩ ኩባንያ ባላክሪሻና ይዛረቡ።
እዚ ትካል እዚ እውን መራሕቲ መኪና ማዕረ ክንደይ ብስልክታቶም ከምዝርበሹ ዘርኢ ብጥንቃቐ ዘውር ዝብል መተግበሪ ንጥፈታት ኣፕ ሰሪሑ ኣሎ። በቲ ዝግበር ውድድር ከኣ መራሕቲ መኪና ምስ ስድራቤቶምን አዕሩኽቶምን ይወዳደሩ።
እቲ ቐንዲ ጸገም ሞባይል ብተደጋጋሚ እናደወሉ ንዘወርቲ ስለዝርብሹ እዩ። ይኹን እምበር እቶም ስልክታት ሓደጋ ትራፊክ ንምጉዳል እውን ክትጥቀመሎም ይከኣል እዩ።
እቲ ውጽኢት ኣዕጋቢ እንተኾይኑ ከኣ፡ እንግሊዝ እትርከበን ኣርባዕተ ትካላት ሃገራት ምክልኻል ሓደጋ ትራፊክ ከፍልጣ እየን።
ንኣብነት ተጽዕኖ ሞባይል ንምንካይ መልእኽታት ስልኪ ብድምጺ ዘቕርብ ሓደ መተግበሪ ንጥፈታት ኣፕ ተሰሪሑ ኣሎ። ሰባት እናዘወሩ ክምልሱ እንተደልዮም ብድምጺ ኪገብሩዎ ይኽእሉ እዮም። ንኣብነት እናዘወሩ፡ " ጸኒሐ ክድውል እየ፡ ይዝውር ኣለኹ።
መሰዕረፍኩ ከዛርበካ/ኪ እየ" ክብሉ ይኽእሉ።
እቲ መተግበሪ ንጥፈታት ኣፕ ኢመይላት፡ መርበብ ሓበሬታ ድሕረ-ገጻት ናብ ድምጺ ምቕያር ይከኣል'ዩ፤ እቲ ኣፕ ንዝኾነ ይኹን ቃንቃ ከንብብ ይኽእል እዩ፡ ግን ብዝተወሰነ ድምጺ ጥራሕ እዩ ክዛረብ ዝኽእል።
ሓደስቲ መካይን ንመልእኽትታት ብድምጺ ናይ ምምላስ ብልጫ እኳ እንተለወን መልሲ ክህባ ግን ኣይክእላን እየን። ስለዚ ብሞባይል ዝሰርሕ መተግበሪ ንጥፈታት ኣፕ ምጥቃም ኣገዳሲ ይኽውን። እዚ ኣፕ እዚ ከኣ ኣስታት 22 ሽሕ ተጠቀምቲ ኣለዉዎ።
ይኹን እምበር ሓደ ሕቶ ይለዓል ኣሎ። አእዳው ናጻ ብምኻኖም ጥራሕ ካብ ሓደጋ ክትድሕን ይከኣል ድዩ ዝብል ሕቶ ገና ኣይተመለሰን ዘሎ።


text:
እስራኤል፣ ብወግዒ ሕቶ ፖለቲካዊ ዑቕባ ዘየቕረቡ ስደተኛታት ኣብ ውሽጢ 90 መዓልታት ክወጹ ተጠንቅቕ
Radio Erena: 29 December 2017
መንግስቲ እስራኤል፣ ኣብታ ሃገር ዝርከቡ ስደተኛታት ኣብ ውሽጢ 90 መዓልታት ንኸተውጽኦም ትዳሎ ከምዘላ ማዕከን ዜና ሃረጽ ሓቢሩ።
እቲ ማዕከን ዜና፣ ብቀዳማይ ሚኒስተር በንያሚን ናታንያሁ ዝተኣዘዘን፣ ብሚኒስተር ውሽጣዊ ጉዳያት ኣርየ ደሪን ሚኒስተር ህዝባዊ ድሕነት ጊላድ ኤርዳን ዝተዋህበ መምርሕን'ዩ ብዝብል ኣብ ዘቕረቦ ሓበሬታ፣ እቶም ኣብዚ 90 መዓልታት ካብ እስራኤል ዘይወጹ ስደተኛታት ንዘየተወሰነ እዋን ኣብ ጽኑዕ ቤት ማእሰርቲ ክዳጎኑ ምዃኖም'ዩ ዘጠንቅቕ።
ነቶም ስደተኛታት ኣብ 90 መዓልታት ንምስጓግ ሚኒስትሪ ውሽጣዊ ጉዳያት ምድላዋቱ ወዲኡ እኳ እንተሎ፣ ሚኒስትሪታት ሃብቲ ሃገርን ህዝባዊ ድሕነትን ብጉዳይ ባጀት ክሰማምዑ ስለዘይክኣሉ፣ ካቢነ ሚኒስተራት ድምጾም ዝህብሉ ናይ ምስጓግ ዘመተ ንኻልእ እዋን ከምዝተሰጋገረ ተገሊጹ።
እዚ መንግስቲ እስራኤል፣ ዝዳለወሉ ዘሎ ኣሽሓት ስደተኛታት ናይ ምስጓግ መስርሕ ወይ ናይ ማእሰርቲ ውሳኔ፣ ነቶም ኣቐዲሞም ሕቶ ፖለቲካዊ ዑቕባ ዘቕረቡ'ሞ ግና ክሳብ እዚ እዋን'ዚ ዝኾነ ምላሽ ዘይተዋህቡ ንግዜኡ ከምዘይምልከቶም'ዩ ተሓቢሩ ዘሎ።
ኣብ እስራኤል ኣብዚ እዋን'ዚ ልዕሊ 27 ሽሕ ስደተኛታት እኳ እንተለዉ፣ ካብዚኣቶም ኣስታት 6 ሽሕ ጥራይዮም ብሕጋዊ መልክዕ ሕቶ ፖለቲካዊ ዑቕባ ዘቕረቡ።
ኣብ እስራኤል ንዝተወልዱ መብዛሕቶም ዜጋታት ኤርትራ ዝርከብዎም ኣስታት 5 ሽሕ ቆልዑን ወለዶምን ከምኡ ድማ ልዕሊ 60 ዓመት ዝዕድሚኦም ሽማግለታትን ከቢድ ናይ ጥዕና ጸገም ዘለዎም ስደተኛታት እዚ ሓድሽ መጠንቀቕታ ንግዜኡ ኣይክጸልዎምን'ዩ።
እስራኤል፣ መብዛሕቶም ዜጋታት ኤርትራ ንዝኾኑ ልዕሊ 20 ሽሕ ስደተኛታት ናብ ርዋንዳን ኡጋንዳን ንምስጓጎም ምስዘን ሃገራት ኣብ ገንዘባዊ ሓገዝ ዝተመርኮሰ ስምምዕ ተካይድ ከምዘላ ብተደጋጋሚ ክግለጽ ጸኒሑ'ዩ።
=============================


text:
ውሳኔ ባይቶ ሰብኣዊ መሰላት ውድብ ሕቡራት-ሃገራት ኣብ ልዕሊ ማፍያ ህግደፍ
ኩቡራት ኣንበብቲ መደብ ንሰላም፡ ብሕጽር ዝበለ ኣገባብ መረዳእታ ህዝብና ክርደኦን ክፈልጦም ኣለዎ ኢልና ዝሓሰብናዮ ካብቲ ነዊሕ ጹማቛት ጽሑፋት ሓጺር መረዳእታ ንኸይስልችወኩም መታት ብሕጽር ዝበለ ጽሑፍ ነቕርበልኩም።
እቲ ብባይቶ ሰብኣዊ መሰላት ናይ ውድብ ሕቡራት ሃገራት ኣብ ልዕሊ ማፍያ ህግደፍ ዝተወሰደ ውሳኔ ናብ ኩለን ውድብ ሕቡራት ሃገራት ዘጣቓለለ ማሕበራት እቲ ውሳኔ ተዋሂቡሎ። ናይዞም ውድብ ሕቡራት ሃገራት ዓቢ ታራ ዘለዎም ማሕበራውያን ማለት እቶም ሹዱሽተ ( Organization – ኦርጋኒዛሹን ) ኣካላት ናይ ውድብ ሕቡራት ሃገራት መሓውር እዮም። ንሳቶም ከኣ በዞም ሹድሽተ ኣካላት ሓቢሮም ጉባኤ ውድብ ሕቡራት ሃገራት ዝባሃሉ ኢዮም።
ንምፍላጦም መኖም ምዃኖም ኣዚዮም ኣገደስቲ ስለ ዝኾኑ ንኣፍልጦ ሓፈሻዊ መረዳእታ ንኽህልወና ሓጋዚ ስለ ዝኾነና ንሳቶም እዞም ዝስዕቡ ኢዮም፡-
- ናይ ውድብ ሕቡራት ሃገራት ሓፈሻዊ ጉባኤ ጀነራል ኣሰምፕሊ ( General Assembly )
- ዓለማዊ ናይ ሕጊ ቤት-ፍርዲ ኢንተርናሽናል ኮውርት ጃስቲስ ( International Court Justice )
- ቤት ምኽሪ ባይቶ ጸትታ ሰኩሪቲ ካውንስል ( The Security Counsil )
- ቤት-ምኽሪ ኤኮኖሚያዊ ማሕበራዊ ጉዳያትን፡ ኤኮኖሚ ሶሺያል ካውንስልን ( Economic Social Council )
- ቤት-ምኽሪ ባዓል ሓደራ ተወኪሉ ዝሰርሕን ዘተግብርን ትራንስፈር ሽፕ ካውንስል ( Transfer Chip Council )
- ቤት-ምኽሪ መዛግብን፡ ጽሕፈትን፡ ሰግረታሪያትን እዮም።
በዞም ኣብያተ ምኽርታት እዚኣቶም ተማሓላሊፉ ዝስራሕ መስርሕ ነንዝምልከቶም ጉዳዮም ኢሪኡን ኢውስኑን ኢሰርሑን። በብጉዳዮም ንናብናይ ገበናት ብዝተፋላለየ ሰብኣውነት መሰላት ኣብ ዝጋሃስሉ እዋን ናብዚኣቶም ኢዩ ዝማሓላለፍ። በዚ መሰረት በቲ ልሙን ኣሳራርሓን ተሞክሮን ናይ ባይቶ ሰብኣዊ መሰላት መስርሕ ኢካየድ።
ብቀትታ ናብ ባይቶ ጸትታ ኢኹን ናብ ኤኮኖሚያዊ ማሕበራዊ ጉዳያትን ካልኦትን ኣካላት ዝሓልፍ መስርሕ የለን። ኩሉ በብመስርሑን ብሕግን ብስነስርዓትን ዝኾነ ኣጋባብ ኢዩ ዝኸይድ።
ብዛዕባ እቲ ገበናት ኣንጻር ሰብኣውነት ምግሃስ መሰላት ኣብ ኤርትራ ከም ዝተፈጸመ ኣብ ጉዳይ ማፍያ ህግደፍ መስርሕ እንተወሲድና ካብዞም ኣብ ላዕሊ ተጠቒሶም ዘለዉ ሹዱሽተ ኣካላት ማኽበራውያን ውድብ ሕቡራት ሃገራት ካብዚኣቶም እቲ ናይ ቤት ምኽሪ ባይቶ ጸትታ ወይ ሰኩሪቲ ካውንስል ( The Security Counsil ) ኢዩ። ስለዚ ናይ ማፍያ ህግደፍ ገበን ምስ ጸትታ ዝታሓሓዝ ስለ ዝኾነ።
እቲ ኣብ ጀነቫ ዝሓለፈ ሪዞሎሹን ( Resolution ) ማለት ቢይን ወይ ውሳኔ ናይ ማፍያ ህግደፍ ክሲ ኣብ ዝመጽእ ዘሎ ወርሒ መስከረም ኣብቲ ኣብ ኒዩዎርክ ዝጋባእ ሓፈሻዊ ጉባኤ ናብ ጀነራል ኣሰምፕሊ ኢዩ ክቐርብ። ሓፈሻዊ ጉባኤ ናብተን ሹዱሽቲኤን ማኽበራውያን ውድብ ሕቡራት ሃገራት ክዝርጎሖ ኢዩ።
ኣብዚ ክርዳኣና ዘለዎ ሓደ ነገር ኣሎ ብሩህ ኮይኑ ከነስተውዕለሉ ይግባእ። ጉዳይ ማፍያ ህግፍደፍ ብሓድሽ መስርሕ ወይውን ሓድሽ ፋይላት ዝኽፈት ጉባኤ የለን፡ ኣብ ነፍሲ ወከፍ ኤርትራዊ ነዚ ጉዳይ እዚ ክርደኦ ኣለዎ።
እቲ ንመራሕቲ ህግደፍን ገበናቶምን ሳዕቤናቶምን ዝምልከት ኣብ መበል ሳላሳን ክልተን ኣኼባ ናይ ሰብኣዊ መሰላት ውድብ ሕቡራት ሃገራት ኣብ ዝሓለፈ ኣብ ጀነቫ ብኹለን ኣባላት ሃገራትን ብመርማሪት ኮምሽነርን ዝተወሰነን ዝጸደቀን ዝሓለፈን ጉዳይ ስለ ዝኾነ፡ እቲ ጉባኤ ኣብ ኒዩዎርክ ዝጋባእ፡ ነታ ጉዳይ ወይ ነታ ፋይል ብቐትታ ናብ ቤት ምኽሪ ባይቶ ጸትታ ሰኩሪቲ ካውንስል ኢዩ ነታ ጉዳይ ንኽመርሓ ዘማሓላልፋ።
ቤት ምኽሪ ባይቶ ጸትታ ሰኩሪቲ ካውንስል ነቲ ብኣባላት ባይቶ ውድብ ሕቡራት ሃገራትን ብመርማሪት ኮምሽንን ኣብ ጀነቫ ዝሓለፈ ጉዳይ ጸዲቑ ዝመጾ ውሳኔ በቲ ልሙድ ኣሳራርሑን ተግባርነቱን ከከምዘለዎ ኢዩ ዝቕብበሎን ዘጽድቖን ንትግባረ ዝመርሖን። ኣብዚ መስርሕ እዚ ንዝተፈላለያ ሃገራት ብኣብነት እንተወሲድና ናይ ሲድ-ኮሪያ ክረኤ ኢካኣል’ዩ ብኾምኡ ከኣ’ዩ እቲ መስርሕ ዝሳላሰል።
ብተወሳኺ ሓደ ካብቲ ኣብ ጀነቫ ዝሓለፈ ሪዞሎሹን Resolution ማለት ቢይን ወይ ውሳኔ ኣብ ጉዳይ ውሳነ ባይቶ ሰብኣዊ መሰላት ንቤት ፍርዲ ኣፍሪቃዊ ሕብረት ናይ ውድብ ሓድነት ኣፍሪቃ ገበናዊ ቤት-ፍርዲ ( African Union Court of Justice ) ከምኡውን ናይ ሮም ውዕል ( Rome Statute ) የሕሊፉ ኣሎ። ሃገራት ኣፍሪቃ እተን መብዛሕትኤን ዝኸተማሉ ውዕልን ዝተሰማማዓሉ ዓለም ለኻዊ ኣባል ኣፍሪቃዊ ማሕበራት ናይ ኣባልነት ኣወዳድባ ዘለወን ኢየን።
ሓደ ካብኡ፡-
- ኣብ ሕጋዊ ቤት-ፍርዲ ናይ ውድብ ሓድነት ኣፍሪቃን Africa Union court of Justice
- ብሮም ውዕል Rome Statute ዝፍለጥ ንሰብኣዊ መሰላት ዘኽብር ሕግን ቤት-ፍርድን ( International Criminal Court ICC ) ኢንተርናሽናል ክሪሚናል ኮውርት ኣይሲሲ ዘጠቓለለ ኢዩ።
ማፍያ ህግደፍ ኣብዚ ኣባልነት ናይዚ ማሕበር እዚ ከምዘይ ፈረሙን ኣባል ከምዘኮነን ተፈሊጡሎ።
ባይቶ ውድብ ሕቡራት ሃገራት ኣብ ኣፍሪቃ ዝግበሩ ግህሰት ሰብኣዊ መሰላት በዚ ትካል ኣቢሉ ኢዩ ንኽካታተልን ንኽሰርሕን ዝውስንን። ውዕል ሮም ( Rome Statute ) ብኢንተርናሽናል ክሪሚናል ኮውርት ኣይሲሲ( International Criminal Court ICC ) ዝፍለጥ ብዛዕባ መሰል ሰብኣውነት ዝምልከቱ ጥርዓናትን፡ ዝሰምዕ፡ ዝጣበቕ፡ ዝሕግግን፡ ንዳንነት ዝመርሕን፡ ኣባልነት ዝኸተማሉ ሃገራት ኣፍሪቃ ስምምዕን፡ ኣባታት ዘለዎ ሃገራት ዓለም ዝተሰማማዓሉን ኢዩ። እዚ ኸኣ ኣብ ወርሒ መስከረም 2002 ዓ.ም. ሕጋውነቱ ነዲፉን ኣጽዲቑን ዝሰርሕን ዝቖመ ትካል ኢዩ።
ማፍያ ህግደፍ ኣባልነት ስለዘይብሉ ስለዝኾነ እዩ ብቐትታ ብባይቶ ጸትታ ውድብ ሕቡራት ሃገራት ኣቢሉ ናብ ኣህጉራዊ ገበናት ቤት-ፍርዲ ኢንተርናሽናል ክሪሚናል ኮውርት ኣይሲሲ ገበናቶም ክማሓላለፍ ዝተገደደ።
ቤት ምኽሪ ባይቶ ጸትታ ሰኩሪቲ ካውንስል ኣብቲ ወርሒ መስከረም ኣብ ኒዩዎርክ ዝጋባእ ጉባኤ ነቲ ናይ ማፍያ ህግደፍ ጉዳይ ኣጽዲቑ ናብቲ ናይ ኣፍሪቃዊ ሕብረት ቤት-ፍርዲ ክመርሖን፡ ቤት-ፍርዲ ኣፍሪቃዊ ሕብረት ከኣ ብዑቱብ ክታሓዞን ማዓልኡ ከብጾሖን ምክትታል ዘይፍለዮ ናይ ባይቶ ጸትታ ውድብ ሕቡራት ሃገራት ዘለዎ ኢዩ።
ኣብዚ ክፍለጥ ዘለዎ ጉዳይ ብመሰረት እቲ መርማሪት ኮሚሽነርን፡ ባይቶ ሰብኣዊ መሰላትን ዘሕለፍዎ ውሳነ ኣብናይ ኒዮዎርክ ጉባኤ በታ መርማሪት ኮሚሽነርን ናይ ባይቶ ሰብኣዊ መሰላት እቲ ናይ ክልተ ዓመት ስርሓ ዓጺያ ወዲኣያ። ንልዕሊ ክልተ ዓመት ማንደት ወይ ትሰርሖ ሓላፍነት የብላን።
እቲ ምግሃስ ሰብኣዊ መሰላት ብመራሕቲ ህግደፍ ዝኸይድ ዘሎ ክሳብ ዘየቋረጸ፡ ክሳብ መወዳእታ እግሪ እግሮም እንዳኸደት እትከታተሎም ሓንቲ ማሕበር ኣላ። እታ ስፐሽያል ራፖርተስ (Special Reports ) ናይ ባይቶ ሰብኣዊ መሰላት ኢያ። እዛ ስፐሽያል ራፖርተስ እዚኣ ውሱን ግዜን ዕለንት ዓመትን ገደብ የብላን። እቲ ግህሰት ክሳብ ዘሎ እዛ ስፐሽያል ራፖርተስ ንፉልይ ማፍያ ህግደፍ ጉዳይ ክትከታተል ክትህሉ ኢያ። ምክትታልን ዘሕለፈቶ ጸብጻባትን ናብ ሰኩሪቲ ካውንስል ( The Security Counsil ) ኢያ ከተማሓላልፎ።


text:
ማእከላይ ባይቶ ሰዲህኤ 8ይ ምዱብ ኣኼባኡ ዛዚሙ ፈጻሚ ሽማግለ መሪጹWednesday, 20 September 2017 21:05 Written by ቤት ጽሕፈት ዜና ሰዲህኤ
8ይ ምዱብ ኣኼባ ማእከላይ ባይቶ ሰዲህኤ 5ይ ክፋልን መወዳእታን ኣኼባኡ ብ17 መስከረም ኣካይዱ ንሰልፊ መጻኢ ሓደ ዓመት እትመርሕ ፈጻሚት መሪጹ።
እዚ ኣኼባ ብዝለዓለ ደረጃ ካብ ዝተመያየጠሎም ኣጀንዳታ፡ ኣብ ኤርትራ ዲሞክራስያዊ ለውጢ ንምርግጋጽ ዝቃለሱ ዘለዉ ፖለቲካዊ ሓይልታት ብሓባር ዝሰርሕሉ መድረኽ ዝፍጠረሉ ኩነታት ዝምልከት ነይሩ። ኣብዚ እቲ ኣኼባ ነዚ ብዝምልከት ኣብ ዝሓለፈ ወርሒ ሰነ 2017 ብሰዲህኤ እማመ ካብ ዝዝርጋሕ ዝተራእየ ምዕብልና ብዝምልከት ተዘራሪቡ። ኣብዚ ምይይጡ ንመጻኢ እቲ ጉዳይ ከመይ ከም ዝተሓዝ ዘመልክት ቀጥዒ ኣውጺኡ፡ እታ ዝተመርጸት ሓዳስ ፈጻሚት ከኣ ከም ሓደ ኣገዳሲ ዛዕባ ንክከታተሎ ሓላፍነት ሂቡ። ብዘይካዚ ኣብቲ ናይ መወዳእታ ክፋል ኣኼባኡ ካብ ሓባራዊ ሽማግለ ኣብያተ-ጽሕፈት ገንዘባውን ማሕበራውን ኣብ ዝቐረበ መጽናዕቲ ተመያይጡ ኣገዳሲ መምርሕታት ሂቡ።
ኣብ መወዳእታ ናይዚ 5ይ ክፋል ኣኼባኡ ባይቶ 9 ዝኣባላታ ፈጻሚት መሪጹ። ኣቶ መንግስተኣብ ስመሮም ከኣ ዳግማይ ኣቦመንበር ኮይኑ ምስተመርጸ ሕጹያት ኣባላት ፈጻሚት ሽማግለ ኣቕሪቡ።
ኣብ ነፍሲ ወከፍ ሕጹይ በብሓደ ድምጺ ምስ ተዋህበ፡ ኩሎም ሕጹያት ብባይቶ ተቐባልነት ረኺቦም። ካብቶም 9 እቶም ክልተ ወ/ሮ ኣድያም ተፈራ ሓላፊት ቤት ጽሕፈት ጉዳይ ደቂ ኣንስትዮን ኣቶ ፍሰሃየ ሓጐስ ሓላፊ ቤት ጽሕፈት ማሕበራዊ ጉዳይን ሓደስቲ እዮም። ዝርዝር ናይቶም 9 ብኣቦመንበር ኣቶ መንግስተኣብ ኣስመሮም ጀሚርካ፡ ብቅደም ሰዓብ ፊደል ላቲን፡ ኣድያም ተፈራ ሓላፊት ቤት ጽሕፈት ጉዳይ ደቂ ኣንስትዮ፡ ደበሳይ በየነ ሓላፊ ቤት ጽሕፈት ዜና፡
ፍሰሃየ ሓጐስ ሓላፊ ቤት ጽሕፈት ማሕበራዊ ጉዳይ፡ እድሪስ እስማዒል ጸሓፊ ፈጻሚት፡ መድሃኔ ህብትዝጊ ሓላፊ ቤት ጽሕፈት ጉዳይ መንእሰያት፡ ረዘነ ተስፋጼን ሓላፊ ቤት ጽሕፈት ገንዘባዊ ጉዳይ፡ ተስፋይ ወልደሚካኤል (ደጊጋ) ሓላፊ ቤት ጽሕፈት ውደባዊ ጉዳያትን ወልደየሱስ ዓማር ሓላፊ ቤት ጽሕፈት ወጻኢ ጉዳያትን እዮም።
እዚ 8ይ ምዱብ ኣኼባ ማእከላይ ባይቶ ሰዲህኤ ቀዳማይን ካለኣይን ክፋላት ኣኼባኡ ኣብ 26ን 27ን ነሃሰ 2017 ከም ዘካየደ ዝፍለጥ እዩ። ኣብዚ ክፋላትዚ ናይ ኩለን ኣብያተ ጽሕፈት ፈጻሚት ሽማግለን ካለኦት ኣካላት ሰፍንን ዓመታዊ ጸብጻባት ሰሚዑ ምስ ተመያየጠ ዘጽዲቑ። ኣብ ናይ 9 መስከረም 2017 3ይ ክፋል ኣኼባኡ ድማ ኣብ ሰሜን ኣሜሪካ ናይ ሓደ ኣባል ባልነት ክሳብ መጻኢ ጉባአ ናይ ምንጥልጣል ውሳነ ብምቅዋም ዝተራእየ ዘይሃናጺ ምንቅስቓስ ዝምልከት ጸብጻብ ሰሚዑ ኣገደስቲ ውሳነታት ከኣ ወሲኑ።
ኣብቲ ብ10 መስከረም 2017 ዝተጋብአ 4ይ ክፋል ኣኼባ ከኣ ሰፊሕ ምይይጥ ኣካይዱ ንምሕዳስ ሰልፊ ብዝምልት ከተጽነዕ ብዝጸንሐት ሽማግለ ንዝቐረበሉ ሰነድ ኣጽዲቑ። ብዘይካዚ ኣብ ከክልተ ወርሒ ናብ ዝካየድ ፍሉይ ኣኼባ ባይቶ ንመስርሕ ምሕዳስ ዝምልከት ጸብጻባታ እተቕርብ ኮሚሽን መዚዙ። ኣብ ርእሲ’ሲ ኣብዚ ክፋል ኣኼባዚ ኣቶ ንዘርኣብሩኽ ገብረታትዮም ጠቕላላ ተቖጻጻሪ ሰልፊ ክኸውን መሪጽዎ።
ጨንፈር ፍራንክፎርትን ከባቢኣን ወርሓዊ ኣኼባኡ ኣካይዱ።Tuesday, 19 September 2017 17:36 Written by ሽማግለ ጨንፈር
ብዕለት 17.09.2017 ጨንፈር ፍራንክፎርትን ከባቢኡን ወርሓዊ ኣኼባኡ ኣካይዱ። ኣኼባ ብኣቦ መንበር ጨንፈር ንኣኼበኛታት እንቋዕ ደሓን መጻእኩም ብምባልን፡ ሰዓት ኣኽቢሮም ብምምጽኦም ብምምስጋንን እዩ ኣኼባ ተኸፊቱ። ናይቲ ኣኼባ ኣጀንዳታት ድማ ተገሊጹ። ዝነበሩ ኣጀንዳታት ድማ፡-
1 - እዋናዊ ሓበሬታታት ውሽጣውን ግዳማውን ንጥፈታት ሰልፍናን ደምበ ተቓውሞን ምልውዋጥ፤
2 - ገምጋም ፈስቲቫል ፍራንክፎርት 2017፤
3 - ኣበዓዕላ ሓደ መስከረም ምጅማር ብረታዊ ሰውራ ኤርትራ፤
ኣጀንዳታት ሓደ ብሓደ ተኣትዮም ድማ ሰፊሕ ምርድዳእ ተገይሩሎም። ኣብ ቀዳማይ ኣጀንዳ ድማ ሰልፍና ዘሳልጦ ዘሎ ናይ ሰልፊ ምሕዳስ መደባትን ጽፈት ውሽጣዊ ኣሰራርሓ ሰልፊን ብምንኣድን፡ እቲ ምስ ካልኦት ናይ ተቓውሞ ሓይልታት ንምልዛብ ዘውጽኦ እማመ ገለ ኣወንታዊ መልሲ ብምርካቡን ኣኼበኛ ትስፉው ምዃኑ ርእዩን። ከምኡ‘ውን ነቲ ብዛዕባ እቶም ኤርትራውያንን ኢትዮጵያውያንን ኣብ ኢጣልያ ግቡእ መሰል ናይ ወዲሰብ ተነፊጉዎም ኣብ ጽርግያ ተደርብዮም ንዘለዉ፡ መንግስቲ ኢጣልያ ኣቓልቦ ክገብረሉን ኣቦ መንበር ሰልፊ ናብ መንግስቲ ኢጣልያ ንዝጸሓፎ ኣብየቱታ ኣሞጒሱ። ኣብ‘ዚ እዋን‘ዚ ይካየድ ንዘሎ ኣኼባ ማእከላይ ባይቶ ሰልፍና ድማ ዕዉት ኮይኑ ንክወጽእ ትምኒቱ ገሊጹ።
ከምኡ‘ውን ብዛዕባ‘ቲ ብዕለት 10 መስከረም ኣምበሳደር ዶክቶር ዓንደብርሃን ኣብ ፍራንክፎርት ዝገበሮ ህዝባዊ ኣኼባ ኣኼበኛ ተዘራሪቡሉን ኣዎንታዊ ምንባሩ ገምጊሙን። ዶክቶር ዓንደብርሃን ብዛዕባ ኣሰታትፋ ኣብ ቃልስን፡ ብዛዕባ ሓድነት ተቓዋሚ ሓይልታትን፡ ከምኡ‘ውን ነቲ ምልካዊ ስርዓት ዘበላሽዎን ዝዘምቶን ዘሎ ሃብቲ ሃገር ተሓታትነት ንክህልዎ ካብ ሕጂ ክንሓስበሉን ከነጽንዖን ዘሎና ጉዳይ ምዃኑን ብዝርዝር መሃሪ ዝኾነ መግለጺታት ዝሃቦ፡ እቶም ኣብቲ ኣኼባኡ ዝተሳተፉ ኣባላት ጨንፈርና ብሰፊሑ ድሕሪ ምብራህ ኣኼበኛ ካብ ክግበር ዘለዎ ናይዚ እዋን ዕማም ምዃኑ ኣገምዚቡ። ኣብ ሕቶን መልስን ምስ ተኣትወ ድማ ንዝቐረበሉ ሕቶታት ዘዕግብ መልሲ ሂቡሉ። ከምዚ ዝኣመሰለ መሃሪ ኣኼባታት ድማ ብኩሎም መራሕቲ ሓይልታት ተቓውሞ ክልመድ ከም ዘለዎ ኣኼበኛ ተማሕጺኑ።
ብድሕሪ‘ዚ ድማ ኣብቲ ካልኣይ ኣጀንዳ ተኣትዩ፡ ፈስቲቫልና ናይ 2017 ልክዕ ከምቶም ካልኦት ዝሓለፉ ፈስቲቫላት ሰልፊ ንኩሎም ደለይቲ ፍትሒ ኣሳታፍን፡ መሃርን፡ መቀራረብን ምንባሩን፥ ናይ ሰልፍና ግሉጽነት ናይ ቃልስን ዕላማናን ኣሰራርሓናን ንህዝብና እነቃልሓሉን ብምንባሩ ኣኼበኛ ገምጊሙ። ንዝነበሩ ሕጽረታት ድማ ክንመሃረሎምን እናኣረምናዮም ክንከይድን ተላብዩ።
ኣብ መወዳእታ‘ውን ነቲ ኣበየኩርናዕ ዓለም ክካየድ ዝቐነየ በዓል ሓደ መስከረም ምጅማር ሰውራ ኤርትራ ብምጥቃስን፡ ታሪኽ ኣጀማምራ ሰውራና ድማ ብምትንታንን ኣኼበኛ ተዘራሪቡሉ። እዚ ዓመት መጸ ዝበዓል ዕለት‘ዚ ስርዓት ህግደፍ ንህዝቢ ንምድንጋር ብጓይላን ናይ ምትላል መደረታትን እኳ እንተሕለፉዎ፡ ንዝነበረ ናይ ህዝብና ዕላማን ብጽኑዕን ውፉይን ቃልሲ ዝመጸ ሃገራዊ ነጻነትን ጨውዮም፡ ንህዝቢ ዝኸፍአ ባርነት ከም ዘውረዱሉን፡ ሃገር ኣብ ናይ ህዝባ ቤት ማእሰርቲ ከም ዝተቐየረትን፡ በብተራ እናጠቕሱ ኣኼበኛታት ዘትዮም። ንሕና ደለይቲ ፍትሒ እምበኣር፡ እቲ እነብዕሎ ኣገባብ ኣበዓዕላ ካብቲ ናይ ህግደፋውያን ዝተፈለየ ኮይኑ፡ ነቲ ቀዳማይ ዕማም ሰውራ ህዝቢ ኤርትራ ናይ ሃገራዊ ነጻነት በዓል ብምምጓስን፡ ነቲ ተሪፉ ዘሎ ካልኣይ ዕማም ሓርነታዊ ቃልሲ ህዝብና ንምሕናኑን ንምርግጋጹን ድማ ሓይልና ኣወሃሂድና ነዛ ዕለት እዚኣ ከም መንጠሪ ክንጥቀመላ ከም ዘሎና ኣኼበኛ ኣስሚሩሉ። ኣብ መጠረስታ፣ ጉዳይ ሓተትቲ ዕቑባ ኤርትራውያንን ኣብዚ እዋን ጀርመናውያን ዝኽተልዎ ዘለዉ ኣገባብን ሓደስቲ ውሳኔታቶምን እውን ብሰፊሕ ተሓቢሩን ተዘትይሉን ኣኼባ ኣብ ሰዓቱ ተደምዲሙ።
ደምዳሚ መግለጺ 8ይ ምዱብ ኣኼባ ማእከላይ ባይቶ ሰዲህኤTuesday, 19 September 2017 03:13 Written by ማእከላይ ባይቶ ሰደህኤ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ)፡ ሓሙሽተ መዓልታት ዝወሰደ 8ይ ዓመታዊ ስሩዕ ኣኼባኡ ብ17 መስከረም 2017 ዛዚሙ። ማእከላይ ባይቶ ኣብዚ ተኸታታሊ ኣኼባታቱ ኣገዳስን እዋናውን ሓበሬታታት ብዛዕባ ኤርትራውን ከባብያውን ጕዳያት ብጽሞና ሰሚዑን ሚዛናቱ ኣንቢሩን። ቀጺሉ ከኣ ናይ ኩለን ኣብያተ-ጽሕፈት ፈጻሚ ሽማግለ ሰዲህኤ ጸብጻባት ብዝርዝር ሰሚዑ፡ ኣድላዪ ክትዓት፡ ምይይጥን ምትዕርራይን ድሕሪ ምግባር ከኣ ነቲ ጸብጻብ ከም ሕጋዊ ሰነድ ሰልፊ ኣጽዲቕዎ።
ኣኼባ፡ ቆላሕታ ካብ ዝሃቦም ዛዕባታት ሓደ፡ ህልዊ ኩነታት ኤርትራ ኮይኑ፡ ኣብዚ እዋን’ዚ ሃገርናን ህዝብናን ኣብ ትሕቲ መላኺ ጉጅለ ህግደፍ ዘሕልፍዎ ዘለዉ ኣሰቃቒ ሃለዋት፡ ህጹጽ ፍታሕ ዘድልዮ ሽግር ምዃኑ ኣስሚርሉ። ምስ’ዚ ብምትሕሓዝ፡ ኤርትራውያን ናይ ለውጢ ሓይልታትን ማሕበረ-ሰብ ዓለምን ነቲ ጉጅለ ህግደፍ ዕድመ ስልጣኑ ንምንዋሕ ሓቢእዎ ክኸይድ ዝጸንሐን ንህልውና ህዝብናን ልኡላውነት ሃገርናን ኣብ ሓደጋ ዘውድቕን ገበናት፡ ንምቅላዕ ዘካይድዎ ዘለዉ ቃልሲ ብምንኣድ ቃልሶም ብዝያዳ ከሕይሉ ጸዊዑ።
ብዘይካ’ዚ፡ ኣብ ዞባ ሰሜን ኣመሪካ ዝተራእየ ሰልፋዊ ኩነታት፡ መስርሕ ምሕዳስ ሰልፍን እማመ ሓባራዊ ስራሕ ፖለቲካዊ ውድባትን ዝርከብዎም ዛዕባታት ኣመልኪቱ ብሰፊሑ ተመያይጡ ውሳነታት እውን ኣሕሊፉ። በዚ መሰረት፡
ጉዳይ ዞባ ሰሜን ኣመሪካ ሰዲህኤ ዝምለከት
ማእከላይ ባይቶ ሰዲህኤ ኣብ’ዚ ኣኼባኡ ንመሪሕነት ዞባ ሰሜን ኣመሪካ ነበር ብዝምልከት ንኹሉ’ቲ ክኸይድ ዝጸንሐ መስርሕን መሪሕነት ሰልፊ ክወስዶ ዝጸንሐ ሕጋውን ቅዋማውን ኣራሚ ስጉምትታትን ዓሚቝ ምይይጥን ሚዛንን ድሕሪ ምግባር፡ ነዚ ዝስዕብ ውሳነታት ኣሕሊፉ።
1፡ ሽማግለ ዞባ ሰሜን ኣመሪካ ነበር፡ እተካይዶ ዘላ ኢደ ወነናዊ ምንቅስቓሳትን ተውጽኦም ዘላ መግለጺታትን፡ ንሰልፊ ዲሞክራሲ ህዝቢ ኤርትራ ይኹን ንትካላቱ ዘይምልከቱ ምዃኖም ኣረጋጊጹ።
2፡ ነቶም ንውሳኔታት ኣብ ካልኣይ ጕባኤ እተመርጸ ሕጋዊ መሪሕነትን ንመምርሒ ኣሰናዳኢት ሽማግለ ህጹጽ ጕባኤ ዞባ ሰሜን ኣመሪካን ተቐቢሎም ዝኸዱ ዘለዉ ኣባላት መሪሕነትን መሰረታትን’ቲ ዞባ ምስጋናኡ ገሊጹ።
3፡ ማእከላይ ባይቶ ንኹሎም ኣብ ዞባ ሰሜን ኣመሪካ ዝርከቡ ኣባላት ኣብቲ ተመዲቡ ዘሎ ህጹጽ ጕባኤ ዞባ ሰሜን ኣመሪካ ተሳቲፎም ርእይቶኦም ከቕርቡን ምስ’ታ ብሰልፊ ወጺኣ ዘላ ኣሰናዳኢት ሽማግለ ህጹጽ ዞባዊ ጉባአ ክተሓባበሩን ጸዊዑ።
መስርሕ ምሕዳስ ሰልፊ
ማእከላይ ባይቶ ሰዲህኤ፡ መስርሕ ምሕዳስ ሰልፊ ዘለዎ ዕዙዝ ኣገዳስነት ኣብ ግምት ብምእታው ኣብ 7ይ ምዱብ ኣኼባኡ ንድፊ መስርሕ ምሕዳስ ንኸተሰናድእ ናይ ዝመዘዛ ሽማግለ ጸብጻብ ብጽሞና ድሕሪ ምስማዕን ምምይያጥን ነዚ ዝስዕብ ውሳኔታት ኣሕሊፉ።
1፡ በታ ሽማግለ ንዝቐረበ ንድፊ ኣድላይ ምትዕርራይ ገይሩ ከም መወከሲ ሰነድ ኣጽዲቕዎ።
2፡ መስርሕ ምሕዳስ ንምትግባር ዝድለ ቅጥዕታትን መጽናዕትን ዘቕርብ ኮሚሽን መዚዙ።
3፡ ማእከላይ ባይቶ፡ ኣብ ከክልተ ወርሒ ፍሉይ ኣኼባታት እናጸውዐ፡ ንጸብጻባት ኮሚሽን መስርሕ ምሕዳስ ሰልፊ ክሰምዕን ዘድሊ ውሳኔታት ክወስድን ተሰማሚዑ።
ጉዳይ እማመ ሰዲህኤ ንሓባራዊ ስራሕ ፖለቲካዊ ውድባት ኤርትራ ዝምልከት
ብመንጽር እቲ ሓቢርካ ህጹጽ ፍታሕ ዘድልዮ ኤርትራዊ ኩነታት፡ ናይ ለውጢ ሓይልታት ከም’ቲ ትጽቢት ዝተነብረልና ክንከውን ዘይምኽኣልና ኣኼባ ተገንዚቡ። ካብ’ዚ ንምውጻእ ሰዲህኤ ኩሎም ናይ ለውጢ ሓይልታት ፍልልያቶም ኣመሓዲሮም፡ ኣብቲ ዘሰማምዖም ብሓባር ዝስለፍሉ ኩነታት ንምጥጣሕ ሓድሽ እማመ ዘተ ንሓባራዊ ስራሕ ተቓወምቲ ፖለቲካዊ ውድባት ምቕራቡ እዋናውን ኣገዳስን ምዃኑ ባይቶ ደጊሙ ኣረጋጊጹ። ካብ’ዚ ሓሊፉ፡ ኣብ’ቲ እማመ ዘለዎም ሃናጺ ርእይቶ ንዝሃቡን ክበርሃሎም ዝደልይዎ ሕቶታት ንዘቕረቡን ውድባት መጎሱ ድሕሪ ምግላጽ፡ ንፈጻሚ ሽማግለ ብንጽል ይኹን ኣብ ክሊ ጽላል ተወዲቦም ምስ ዝዋስኡ ኣካላት ተቓውሞ፡ ዕቱብን ቀጻልን ምክትታልን ርክባትን ክገብር መዚዝዎ ኣሎ። ምስ’ዚ ብምትሕሓዝ፡ ኩልና ኤርትራውያን ፖለቲካዊ ሰልፍታት፡ ውድባትን በርገሳውያን ማሕበራትን ዝሓለፈ ተመኩሮና መዚንና ሓድሽ ሓላፍነታዊ ኣተሓሳስባ ንከነዕኩኽ ኣዘኻኺሩ።
ማእከላይ ባይቶ ኣብ’ዚ ኣኼባኡ ብቀዋሚ ሽማግለ ኣብያተ-ጽሕፈት ገንዘባውን ማሕበራውን ጕዳያት፡ ንዝቐረበሉ ንድፊ መጽናዕቲ ብግቡእ ድሕሪ ምምርማር፡ ብፈጻሚ ሽማግለ ክትግበሩ ዘለዎም ጕዳያትን በታ ንድፊ ዘቕረበት ሽማግለ ክግበር ዘለዎ ተወሳኺ መጽናዕትታትን ኣነጺሩ።
8ይ ስሩዕ ኣኼባ ማእከላይ ባይቶ፡ ብመሰረት’ቲ ንሓፈሻዊ ኩነታት ሃገርናን ከባቢናን ብዝምልከት ዝበጽሖ ገምጋም፡ ረብሓ ህዝብና ምስ ርግኣት ከባቢና ዘለዎ ዘይነጻጸል ዝምድና ድሕሪ ምስማር፡ ስርዓት ህግዲፍ፡ ብዘይ ኣፍልጦ ህዝብን ቅዋማዊ መወከስን ንውልቀ ረብሓኡ ዝገብሮም ዘሎ ዝምድናታት ሓደገኛ ምዃኑ ደጊሙ ኣረጋጊጹ። ካብ’ዚ ብምብጋስ፡ ተቓወምቲ ውድባት ብሓባር ዝሰርሕሉ ባይታታት ከፈጥሩ፡ ሓይልታት ምክልኻል ኤርትራ ይኹን ኣብ ግዳም ዝርከቡ ተደናገጽቲ ናይ’ቲ ስርዓት ኣብ ጐድኒ ውጹዕ ህዝቦም ደው ክብሉ ይጽውዕ።
ኣኼባ ማእከላይ ባይቶ ሰደህኤ ኣብዚ 8ይ ስሩዕ ኣኼባኡ ብመሰረት ዓንቀጽ 6.1.6 ቅዋም ሰልፊ፡ ኣቦመንበር ማእከላይ ባይቶን ፈጻሚ ሽማግለን መሪጹ። ኣቦ መንበር ንዘቕረቦም ሕጹያት ድማ ሓደ ብሓደ ድምጺ ብምሃብ ብዲሞክራስያዊ ኣገባብ መሪጹ። ከምኡ’ውን ናይ ሰልፊ ጠቕላላ ተቖጻጻሪ (ኦዲተር) መሪጹ።
ቀጺሉ፡ ኣብ ኩሉ ኩርንዓት ዝርከቡ ኣባላት ሰልፊ ደሞክራሲ ህዝቢ ኤርትራ፡ ሰልፎም ንምሕያልን ካብ ዘጋጥምዎ ሓደጋታት ንምድሓንን ከካይድዎ ንዝጸንሑ ቃልስን ዘርኣይዎ ጽንዓትን ኣመጒሱ። ኣብ መጻኢ እውን ከም ወትሩ ኣብ ኩሉ ጽፍሕታት ዘለዉ ኣባላት ሰልፊ፡ ኣብ ቅዋም ሰልፎም ረጊጾም፡ ሕጋዊ ኣሰራርሓ ተኸቲሎም፡ ንሰልፎም ዘማዕብል ሓሳባትን ነቐፌታን ከቕርቡን ንቕድሚት ዘሰጉም ልሙድ ተወፋይነቶምን ልግሶምን ከበርክቱን ምሕጽንታኡ ኣቕሪቡ።
ኣብ ምዝዛም ኣኼባኡ ነቶም ብ18 መስከረም 2001፡ ቅድሚኡን ድሕሪኡን ካብ ውሽጢ ይኹን ካብ ግዳም ተጨውዮም፡ ኣብ ሕሱም ጭካኔ ዝፍጸምሉ ኣብያተ-ማእሰርቲ ተዳጒኖም ዝሳቐዩ ዘለዉን ኣብኡ ህይወቶም ዝሓለፉን ሓርበኛታት ሃገራውያን ዘኪሩ። ህዝቢ ኤርትራን ኣህጉራዊ ማሕበረሰብን ድማ፡ ኣብ ልዕሊ ምልካዊ ስርዓት ሓያል ተጽዕኖን መኸተን ክገብሩ ጸዋዒቱ ኣቕሪቡ።
ሓቢርና ንስራሕ ከነድምዕ፡ ሓቢርና ነድምጽ ከነስምዕ!
ክብርን ዘልኣለማዊ ዝኽርን ንስዉኣት ሃገር!
ማእከላይ ባይቶ ሰደህኤ
17 መስከረም 2017
EPDP Delegation in Denmark Urges Fraternal Parties to Promote Good Governance in AfricaTuesday, 19 September 2017 02:40 Written by EPDP Information Office
The delegation of the Eritrean People's Democratic Party (EPDP) at the congress of the Danish Social Democratic Party (DSDP) in Aalborg reminded fraternal parties on Sunday, 17 September, their moral responsibility to promote good governance in Africa and the rest of the developing countries instead of continuing with material support which used to end in the hands of repressive and corrupt rulers since the 1960s in Africa.
The EPDP delegation, consisting of Messrs. Tekle Melekin and Amanuel Beraki, both leadership members, were attending the DSDP Congress in Aalborg, northern Denmark along with 800 DSDP delegates and 75 representatives of invited parties and movements from Europe and many other parts of the globe.
Opened on 16 September, the congress was addressed a good number of Danish mayors, prominent guest speakers and DSDP leaders, including party leader Ms Mette Frederiksen. The main focus of their presentations were European and global issues including migration and refugees; the challenge to social justice by the rise of right-wing movements; problems of multiculturalism as integration showed clear signs of failure.
Following a separate session for DSDP delegates to finalize certain internal party issues, a plenary assembly on 17 September provided the opportunity to more presentations on global issues and discussing them as challenges to peace, social justice and well-being of peoples everywhere. It was at this point that the EPDP delegation found an opportune moment to raise the burning issue of bad governance in Africa and many other countries, and to blame European social democrats to be at the forefront of the struggle against repression and corruption in post-independence Africa.
The EPDP delegation also continued holding side-talks and establishing contacts with as many as possible of the participating parties. It shared with them party documents, including a written EPDP statement to the DSPD Congress.
The statement, among other things, reaffirmed EPDP's resolve "to promote the lofty principles of peace, social justice and solidarity in the global agenda of the Progressive Alliance," and explained the sad situation of Eritreans at home and those in forced exile.
Furthermore, the EPDP statement underlined the urgency of political change in Eritrea which can only be achieved by Eritreans supported by fraternal parties like those attending DSDP congress in Aalborg. The statement concluded with these words: "Our urgent message to you all is the call to support in a concrete manner the promotion of human rights, democracy and the rule of law in Eritrea through empowering non-state political and civil society actors that are opposed, like our party, to the dictatorship in our country".
መግለጺ ጨንፈር ኖርወይ ሰልፊ ደሞክራሲ ህዝቢ ኤርትራTuesday, 19 September 2017 02:37 Written by ጨንፈር ኖርወይ
ጨንፈር ኖርወይ ሰልፊ ደሞክራሲ ህዝቢ ኤርትራ ካብ ምስረታ ሰልፊ ኣትሒዙ ዝቖመን፣ ገዳይምን ሓደስትን፣ ደቂ ተባዕትዮን ደቂ ኣንስትዮን፣ ዓበይትን መንእሰያትን ዝሓቆፈ፣ ዕላማታት ሰልፊ ንምዕዋትን መደባት ሰልፊ ንምትግባርን ዓቅሙ ዘፍቐዶ ከበርክት ዝጸንሐን ዘሎን ሓደ ካብ ዓንድታት ሰልፊ እዩ።
ኩልና ኣባላት ናይዚ ጨንፈር እውን ንመትከላት ሰልፊ እንከላኸልን፣ ብመሰረት ዕላማታት ሰልፊ ንረብሓ ህዝብና እንቀሳቐስን፣ ብቅዋምን ካልኦት ሰልፊ ዝወስዶም መርገጺታትን ተማእዚዝና ንጡፍ ተራና እንዓምምን፣ ንፖለቲካዊ ፕሮግራምን፣ ቅዋም ሰልፍን፣ ንዘይገሃስ መሰላት ህዝቢ ኤርትራ ክነኽበር፣ ደሞክራስያዊት ኤርትራ ንምህናጽን ንምዕቃብን፣ ስልጣን ንህዝቢ ንምርካብን፣ ካብ ውልቃዊ ረብሓታት ነጻ ብዝኾነ መንገዲ ክንዓምም፣ ከምኡውን ሓድነት ሰልፊ ብግቡእ ንኽሕሎን ኣንጻር ሰልፊ ንዝውርወር ፈናጣሒ ወይ ሓደገኛ ሳዕቤን ዘለዎ ወስታታት ክንምክትን ጸኒሕናን ኣሎናን። ስለዚ ንሕና ኣባላት ጨንፈር ኖርወይ ሎምውን ከም ትማሊ ነቲ ብመሪሕነትና ዝተወስደ ሕጋዊ ውሳኔታት ኩሉ ንድግፎ፣ ወትሩ ድማ ኣብ ጎኒ ሕጋዊ መርሕነትና ደው ምስበልና ኢና።
ነዚ መግለጺዚ ክነውጽእ ዝደረኸና ክልተ ምኽንያታት ኮይኑ፣
1ይ፣ ገለ ካብ ኣባላት መሪሕነት ዞባ ሰሜን ኣመሪካ ነበር ምስ ገለ ሰዓብቶም ብሽፋን ሓድነት ሰልፊ ንሓድነት ሰልፊ ዝፈታትን ተግባራት ከካይዱ ጸኒሑም። ኣብ ጉባኤታት ሰልፍና ብድምጺ ኩሉ ኣባል ሰልፊ ዝጸደቐ፣ ንኹሉ መሰላትናን ግቡኣትናን ዘነጽር፣ ቁዋም እንዳሃለወና፣ ገለ ኣባላት ሰልፊ ዝኾኑ ውልቀሰባት ብጽሑፋቶምን ብመደረኦምን፣ ኣብ ፈይስቡክ/facebook/, ፓልቶክ paltalk/, መርበብ ሓበረታን web sites, ብምጥቃምን ሕቡእ ምስጢራዊ ኣኼባታት ብምክያድን ነቲ ኣብ 2ይ ጉባኤ ሰልፊ ብሕጋውን ደሞክራስያውን ኣገባብ ዝተመርጸ መሪሕነት ሰልፊ ከም ካብ ሕጊ ወጻኢ ዝመሪሕን፣ ዓቅምን ብቅዓትን ዝሓጸሮ መሪሕነትን ገሮም ብምግላጽ፣ ብሰንኪ እዚ መሪሕነትዚ ሓድነት ሰልፊ ኣብ ሓደጋ ወሪዱ ከምዘሎ ከተምብሁ ጸኒሖም። እቲ ካብ ምስጢራዊ ኣኼባታቶም ዝዘዓገ ሓበረታ ዘነጽሮ ሓቅነት እንተሎ ድማ እቲ ብጻይ መስፍን ሓጎስ ከም ምኽሪ ኣምሲሉ እንተ ጥዒሙኩምን እንተ ዘይጠዓመኩምን ቢሉ ቅዲ ሰልፊ ናጽነት ዘለዎ መርዛም ፖሊቲካዊ ውዲታት ከሺኑ ከምዘኾለሶም እዩ።
2ይ፣ ንኣብ 23-25 መጋቢት 2017 ኣብ ከተማ ፍራንክፎርት ዝተኻየደ ናይ መላእ ኣባላት ሰልፊ ዞባ ኤውሮጳ ኮንፈረንስ ዋላኳ ኣባላት ጨንፈር ኖርወይ ኩልና ወይ ብብዝሒ ክንሳተፍ እንተዘይኪኢልና፣ መልእኽትናን ሪኢቶናን ግን በቲ ኣባል ጨንፈርና ብምዃን ወኪልና ዝኾነ፣ ኣባል ፈጻሚት ኣካልን ገርና ምሉእ ሪኢቶና ብጹሑፍ ብምሳዳድ ተሳትፎና ኣረጋጊጽና ኢና። ድሕሪ ምዝዛም ናይቲ ኮንፈረንስውን ኣብ 30 ሚያዝያም 2017 ኣኼባ ብምክያድ ምሉእ ጸብጻብን ሓበረታን ናይቲ ኮንፈረንስ ካብቲ ዝወከልናዮ ኣባልና ሰሚዕና፣ ንኹሉ ናይቲ ኮንፈረንስ ውሳኔታትን ለበዋታትን ምሉእ ብምሉኡ ተቀቢልናዮ፣ ንትግባረኡ እውን ድልውነትና ኣረጋጊጽና ኢና። ክሳብ ገንዘባዊ ወፈያውን ገርና ኢና። እቲ ሓቂ እዚ እንክንሱ ግን ሓደ ኣባል ካብዚ ሓድነት ሰልፊ ብምምኽናይ እንተ ሰሊጥሉ ኣብ መንጎ መርሕነትን ኣባላትን ሰልፊ ናይ ምፍልላይ ጋግ ክፈጥር ህርድግ ዝብል ዘሎ ጉጅለ፣ ኣብ ሓደ ካብቶም 8ተ ሕቡኣት ምስጢራውያን ኣኼባታቱ፣ ንብኩራት ኣካላዊ ተሳትፎና ጨንፈርና ኣብ ዝተጠቅሰ ኮንፈረንስ ካብ ምስ መሪሕነት ሰልፊ ዘሎና ዘይዕግበት ዝነቀለ ናይ እምቢታ ስጉምቲ ከምዝኾነ ክገልጽ ተሰሚዑ። እዚ ሓቅነት ዝጎደሎ ኣገላልጻዚ ነቶም ንጨንፈር ኖርወይ ብቀረባ ንዘይፈልጡ ኣደናጊርካ ኣብቲ ኣዕናዊ መደቦም ንምኽሳቦም ዝተገብረ ፍሹል ፈተነ እዩ ነይሩ።
ብወገና ኣብ ዝተጠቅሰ ኮፈረንስ ካብሓደ ሰብ ንላዕሊ ክንውክል ዘይምኽኣልና ብናይ መነባብሮን ስራሕን ምኽንያታት ተዓንቂፍና እንተዘይኮይኑ ካልእ ዝኾነ ምኽንያት ኣይነበሮን። ንመሪሕነት ሰልፍና እንተኾነ ግን ከም ሕጋዊ መሪሕነትና ንፈልጦ፣ ብኡ ድማ ንምራሕ። ንመሪሕነት ሰልፍናውን ክሳብ ሕጂ ኣብ ፈቀዶ ፓልቶካትን፣ ፈይስቡክን፣ መርበብ ሓበረታታትን ብኣካል ቀሪቦም ኮነ ብጽሑፋቶም ንሓድነት ሰልፍና ኣብ ዝሃሲ ወስታታት ተዋፊሩ ኣይረኸብናዮን። ኣብ ክንድኡ ኣብ ዞባ ሰሜን ኣሜሪካ ንዝተኸስተ ኣሻቃሊ ኩነታት፣ መሪሕነት ሰልፊ ልዝብን ምርድዳእ በዘለዎን፣ ሕጋዊ ብዝኾነን፣ መትከላውነት ብዝተኸተለን ኣገባብ ክፈትሖ እንዳጸዓረ እንከሎ፣ ኣባላት ሽማገለ ዞባ ሰሜን ኣመሪካ ነበርን ገለ ሰዓብቶምን ግን ብዘይዕርፍቲ ፓልቶክ፣ ፈይስቡክ፣ መርበብ ሓበረታታትን ካልእ ኣገባባትን ተጠቂሞም ንደገ ክዘርውዎን ዘይሚዛኑ ከውህብዎን ጸኒሖም።
ካብዚ ግንዛቤዚ ብጉባኤ ሰልፍና ዝተመርጸ መርሕነት ሰልፍና ሕጋዊ መርሕነትና ምዃኑ ደጊምና እዳኣረጋገጽና፣ ኣብ ጎድኒ መሪሕነትና ከምዘሎና ነዘኻኽር። ንኹሉ እቲ መሪሕነት ሰልፊ ዝወሰዶ ውሳኔታትውን ንድግፎን ንቅበልን። ንትግባረኡ ድማ ድልዋት ኢና።
ገለ ኣባላት ሽማገለ ዞባ ሰሜን ኣመሪካ ነበርን ውሑዳት ንጡፋት ሰዓብቶምን ድማ ካብ ጸቢብነት ተገላጊሎም፣ ንድሕነት መላእ ህዝብን ሃገርን ከም ቀንዲ ዕላማ ሰሪዖም ክቃለሱ፣ ንልዕልና ሕጊ ድሚ ብምእዙዝነቶም ነቲ ኣብ ጉባኤና ዝጸደቀ ቁዋምናን ኣብ ጉባኤ ዝተመርጸ መሪሕነትናን ከረጋግጹ ንጽውዕ።
ዓወት ንደሞክራስያዊ ቃልሲ!
ክብርን ሞገስን ንስዉኣትና!
ጨንፈር ኖርወይ፣ 17 መስከረም 2017
ጨንፈር ኖርወይ ስሩዕ ጨንፈራዊ ኣኼባ ኣቃኒዑTuesday, 19 September 2017 02:34 Written by ወኪል ቤት ጽሕፈት ዜና ሰልፊ ደሞክራሲ ህዝቢ ኤርትራ ጨንፈር ኖርወይ
ሰልፊ ደሞክራሲ ህዝቢ ኤርትራ ጨንፈር ኖርወይ ብዕለት 17 መስከረም 2017 ብርክት ዝበሉ ኣባላት ጨንፈር ዝተረኽቡሉ ስሩዕ ጨንፈራዊ ኣኼባ ኣካይዱ። ኣብዚ ኣብ ሰዓታት ናይ ድሕሪ ፋዱስ ኣብ ከተማ ኦስሎ ዝተኻየደ ኣኼባ ሓያለይ ኣባላት ጨንፈር ተረኺቦም፣ ኣብ ዝተሰርዐ ናይ ዕለቱ ኣጀንዳታት ርሱን ክትዓት ኣካይዶም። ካብ ዘድሃበሎም እዋናውያን ኣጀንዳታት ሃለዋት ሰልፊ ብሓፈሻ፣ ህይወት ጨንፈር ድማ ብፍላይ ዝብል ኮይኑ ሰፊሕ ምይይጥ ኣካይዶምሉ።
ተጋባእቲ ኣኼባ ንህይወት ጨንፈር ብዝምልከት ኣብ ዘካየድዎ ምይይጥ፣ ጨንፈር ካብ ዝምስረት ክሳብ ሕጂ ብመሰረት ኣብ ፖለቲካዊ መደብ ዕዮን ቅዋምን ሰልፊ ዝሰፈረ መትከላት ሰልፊ ንድሕነት ሃገርን ህዝብን፣ መልካዊ ስርዓት ብደሞክራስያዊ ስርዓት ኣብ ምትካእን ዓቅሙ ዘፍቅዶ ኣበርክቶ ከበርክት ከም ዝጸንሐ ገምጊሙ። እንተኾነ ጉዳይ ሃገር ንኹሉ ህዝብን ንነፍሲ ወከፍ ዜጋን ብምዕረ ዝምልከቶን ዝብጸሖን ጉዳይ ስለዝኾነ፣ ካብዚ ተረድኦዚ ነቂሉ ነፍሲ ወከፍ ዜጋ ኣብ ዝካየድ ዘሎ ሃገራዊ ሓርነታዊ ቃልሲ ብዝተሓተ ደረጃውን እንተኾነ እጃሙ ከበርክት፣ ህዝባዊ ጻዊዕቱ ከሕይል ከምዘለዎ ተሰማሚዑ። ብዘይካዚውን ኣብ ዝቅጽል ዘሎ ውርሒ ናብ ዝካየድ 7ይ ስሩዕ ዓመታዊ ጉባኤ ጨንፈሩ፣ ካቢ ሕጂ ምድላዋት ክገብር ከምዘለዎን፣ ብዕቱብ ክስረሓሉ ከምዘለዎን ኣኼበኛታት ተሰማሚዖም።
ኣብ ህይወት ሰልፊ ኣትዮም እውን ሽማገለ ዞባ ሰሜን ኣመሪካ ነበርን ገለ ሰዓብቶምን ክወስድዎ ዝጸንሑ ዘይሕጋውን ዘይቅዋማውን ስጉምትታት ንነፍሲ ወከፉ በቢሓደ ብምርኣይ ኩሉ ብጥሕሰት ቅዋም ሰልፍናን መምሪሕነታት ሕጋዊ መሪሕነታት ክካየድ ዝጸንሐ ካፋል ናይቲ ኣብ ምፍንጫል መቃልስቲ ኣሕዋት ዝመርሕ ሓደገኛን መርዛምን ክፋል ፖለቲካ ኤርትራ ምዃኑ መዚኖም። ኮይኑ ግን ኣብ ሓደ ሰልፊ ንሃሉ ኣይንሃሉ ብዘየገድስ ኩሉ ሃገራዊ ሓላፍነት ተሸኪሙ ንድሕነት መላእ ህዝብን ሃገርን ዝነጥፍ ኣካል ከም ኣካል ሰልፊ ከምእንርእዮ ዘየወላልውል መርገጺ ጨንፈር ከምዝኾነ ኣነጺሮም። እንተኾነ ግን ምፍንጫል ንረብሓ መላኺ ስርዓት ኢሰያስ እንተዘይኮይኑ፣ ንረብሓ ህዝብን ንረብሓ ደምበ ተቃውሞን ከምዘይኮነ ካብ ሕሉፍ ተመኩሮ ቃልስና ተገንዚቦም፣ መሪሕነት ዞባ ሽማገለ ኣመሪካ ነበርን መኻይድቶም ዝኾኑ ገለ ኣባላትን ኣብ ፍይስቡካትን፣ መርበብ ሓበረታታትን፣ መደበራት ፓልቶክን፣ ዘየርብሕ ናይ ምፍንጫል ነጋሪት ካብ ምድሳቅ ክቁጠቡ ጸዊዕም።
መርሕነት ሰልፍውን ብዝረአ ዘሎ ናይ ውልቀ ሰባት ታህዲድ ከይተሰናበደ ከምቲ ናይ ቅድሚ ሕጂ ቅዋም ስለፊ ተኸቲሉ ክመርሑን፣ ንዝኾነ ኩነታት ብመሰረት ቁዋምና ክውጅህዎን ኣኼበኝእታት ተላብዮም።
ዓወት ንደሞክራስያዊ ቃልሲ! ክብርን ሞገስን ንስዉኣትና!!!
ወኪል ቤት ጽሕፈት ዜና ሰልፊ ደሞክራሲ ህዝቢ ኤርትራ ጨንፈር ኖርወይ
EPDP Central Council Ends 8th Regular Meeting; Elects Executive Committee for One-Year TermMonday, 18 September 2017 23:11 Written by EPDP Information Office
The 8th regular meeting of the EPDP Central Council held the 5th session of its 8th regular meeting on Sunday, 17 September, and, among other things, elected its executive committee to lead the party for the next 12 months.
The top agenda item discussed in the meeting was the EPDP proposal for an extensive dialogue in the Eritrean opposition camp with the aim of fining a working formula for joint action by all political forces struggling for democratic change in Eritrea. The meeting heard reports on what has so far expired since the proposal was issued last June. The Council agreed on the modalities of contacting all concerned bodies and mandated the newly elected executive committee to follow the matter as high priority task. Also discussed on the Sunday meeting and given appropriate guidelines was a report submitted by a standing committee for financial matters and social services.
At the end of this final session, the 8th regular meeting elected a 9-member executive committee for a one-year term. Mr. Menghesteab Asmerom was re-elected with acclamation and asked to present his candidates for the executive offices.
Each of his candidates was voted one after the other and all had obtained the approval of the Central Council. Two of his executive team are new: namely, Ms Adiam Teferra, head of the EPDP Office for Women's Affairs, and Mr. Fissehaye Hagos, head of the EPDP Office for Social Affairs. Starting with Chairman Menghesteab Asmerom, the newly elected and re-elected EPDP Executive Committee members are, in alphabetical order: Adiam Teferra, for Women's Office; Debessai Beyene, Information Office;
Fissehaye Hagos, Social Affairs Office; Idris Ismail, Executive Committee Secretary; Medhanie Habtezghi, for Youth Office; Rezene Tesfazion for Finance Office; Tesfai Woldemichael (Degiga) for Organizational Office, and Woldeyesus Ammar, for Foreign Office.
It is to be recalled that the 8th Regular Meeting of the Council held its first and second session on 26 and 27 August 2017 during which it reviewed and adopted annual reports of the nine executive offices and other organs of the party. On the third session convened on 9 September deliberated on reports from North America and adopted appropriate decisions to address the destructive move by elements who refused to accept a Central Council decision to suspend one of its members till the next party congress.
The fourth session held on 10 September discussed and adopted a Party Renewal document and formed a new Commission for Party Renewal which is expected to report to the Council at its extraordinary meetings to be held every two months. Also decided in that session was election of Mr Zerabruk Gebre-Tatewos as the new Auditor General.
18 መስከረም፡- መዓልቲ ዝኽሪ ናይ ኲሎም ተጨውዮም ድሃይ ዘጥፍኡ ደቂ ሃገር ኢያ!Monday, 18 September 2017 13:46 Written by ቤት ጽሕፈት ዜና ሰዲህኤ
ባሕቲ መስከረም፣ መዓልቲ ናጽነት፣ መዓልቲ ስዉኣት... ካብተን ህዝቢ ኤርትራ ዓመት-ዓመት ብክብ ዝበለ ክብርን ፍናንን ዝዝክረንን ዘብዕለንን መዓልታት ኢየን።
18 መስከረም ግን ፍሉይ ትርጉምን ስምዒትን ዘሎዋ መዓልቲ ኢያ። ደንበ ተቓወምቲ ምልኪ (ደንበ ደለይቲ ፍትሒ) ብከቢድ ትካዜ እንዝክራ መዓልቲ ኢያ። ድሕሪ ማእሰርቲ ኣባላት ጒጅለ 15ን፡ ምዕጻው ነጻ ጋዜታታትን፡ ጥልማን መብጽዓታት ሰውራናን ባህግታት ህዝብናን ንኹሉ ዜጋ ዝያዳ ግሉጽ ኰይኑ።
ብሓጺሩ፡ 18 መስከረም መዓልቲ ዝኽሪ ናይ ኲሎም እቶም ብኣማእት ዝቝጸሩ፡ ድሕሪ ናጽነት ሃገር ብናይ ውሽጢ ጸላኢ ተጨውዮም ድሃይ ዘይመለሱን ብዘይ ፍትሒ እተዳጐኑን ጀጋኑ መላእ ህዝቢ ኤርትራ ኢዮም። ቀጻሊ ዝኽሪ ይግብኦም። ክሳዕ ፍትሒ ዝረኽቡ ኣብ ጐኖም ከም ዘሎና እነረጋግጸላ መዓልቲ ትኹን።
መሪሕነታዊ ልኡኽ ሰዲህኤ ኣብ ኣልቦርግ ጉባአ ደንማርክ ማሕበራዊ ደሞክራስያዊ ሰልፊ ተሳቲፉMonday, 18 September 2017 08:54 Written by ቤት ጽሕፈት ዜና ሰዲህኤ
መሪሕነታዊ ልኡኽ ሰልፊ ዲሞክራሲ ህዝቢ ኤርትራ (ሰዲህኤ) ኣብ ሰሜናዊ ደንማርክ ኣልቦርግ ብ16 መስከረም 2017 ኣብ ዝተኸፍተ ጉባአ ደንማርክ ማሕበራዊ ደሞክራስያዊ ሰልፊ (ደማዲሰ) ተሳቲፉ። ኣባላት እቲ ልኡኽ፡ ኣባላት ማእከላይ ባይቶ ሰዲህኤ ኣቶ ተኽለ መለኪንን ኣቶ ኣማኑኤል በራኽን እዮም።
ኣብቲ ናይ መጀመርያ መዓልቲ ጉባአ፡ ልኡኽ ሰዲህኤ ብኣቶ መንግስተኣብ ኣስመሮም ኣቦመንበር ሰልፊ ዲሞክራሲ ህዝቢ ኤርትራ ናብ ኣደመንበር ደማዲሰ ወይዘሮ መተ ፍረደሪክሰን ዝተለእኸ መልእኽቲ፡ ናብ ናይቲ ሰልፊ ዓለም-ለኻዊ ሰክረተር ኣቶ ሲሞን ረደር ቶምሰን ኣረኪቡ። ትሕዝቶ’ቲ መልእኽቲ ንኣባላት እቲ ልኡኽ ሰዲህኤ ዘላሊ፡ ንተሳትፎ ሰዲህኤ ኣብቲ ጉባአ ዘመጉስን ነቲ በቲ ተሳትፎ ዝተረኽበ ርክብ ኣቢልካ ብዛዕባ ክልተኣዊ ዝምድና ኣሕዋት ሰልፍታት ዝርርብ ናይ ምግብራ ዕድል ምፍጣሩ ዝንእድን እዩ። ክልቲአን ኣሓት ሰልፍታት ኣብ 2013 ኣብ ሊያፕዚግ ጀርመን ኣባላት መስራቲ ጉባአ ገስጋሲ ምሕዝነት እየን ነይረን።
ኣቦመንበር ሰልፊ ደሞክራሲ ህዝቢ ኤርትራ ኣብቲ መልእኽቱ ብዛዕባ ምህዳም ኤርትራውያን ካብ ሃገሮምን ኩነታት ስደተኛታትን ኣብ ዝጠቐሶ እቲ እንኮ ግብራዊ መፍትሒ ነቲ ኣብ ኤርትራ ዘሎ ጨቋኒ ስዓት ምውጋድ ምዃኑ ጠቒሱ። እዚ ከኣ ብደሞክራስያዊ ኣገባብ ንኣውንታዊ ለውጢ ይቃለሱ ንዘለዉ ኤርትራውያን ብምሕያል ዝካየድ ምዃኑ ጠቒሱ።
ልኡኽ ሰዲህኤ ምስ ኮሚሽነር ሕብረት ኤውሮጳን ልኡኽ ግንባር ፖሊሳርዮን
ኣብቲ ቀዳማይ መዓልቲ ጉባአ፡ መኽፈቲ ስነስርዓትን ምይይጥ ብዛዕባ ንደንማርክ ማሕበራዊ ደሞክራስያዊ ሰልፊ ኣብዚ እዋንዚ ዘጋጥሞ ዘሎ ብደሆታትን ብዝምልከት ጽዑቕ ርክባት ተኻይዱ። ኣብ ናይ ድሕሪ ቀትሪ ርክብ ድማ እቲ ጉባአ ብዛዕባ ጉዳይ ስደተኛታት ኣብ ኤውሮጳን ካልእ ኩርነዓት ዓለምን ብዝምልከት ተመያይጡ። እዚ ጉባአኡ ዘካየደ ሰልፊ ምስቲ ንጉዳይ ስደተኛታት ዝምልከት ማሕበራዊ ኩነታት ኣብ ዝምልከት ኣብ ዝተፈላለያ ሃገራት የጋጥም ምስ ዘሎ ብደሆታት ይሰማማዕ እዩ።
ልኡኽ ሰዲህኤ ምስ ኣቶ ፓውል ኒየልሶን ደንማርካዊ ናይ ቅድም ሚኒስተርን ኣብዚ እዋን’ዚ ኮሚሽነር ሕብረት ኤውሮጳን ተራኺቡ ብዛዕባ መግለጺ ሰዲህኤ ተዘራሪቡ። ኣባላት ልኡኽ ሰዲህኤ ኣቶ ተኽለ መለኪንን ኣቶ ኣማኑኤል በራኽን ምስ ልኡኽ ግንባር ፖሊሳርዮ ምዕራዊ ሳህራ’ውን ሓጺር እሂንምሂን ኣካይዶም።
ብ17 መስከረም 2017 ኣብ 2ይ መዓልቲ ጉባአ፡ ደንማርክ ማሕበራዊ ደሞክራስያዊ ሰልፊ፡ ልኡኽ ሰዲህኤ ብዛዕባ መግለጺ ሰልፉ ምስ ተሳተፍቲ ጉባአ ሓሳብ ንሓሳብ ተለዋዊጡን ምስ ብዙሓት ኣባላት ገስጋሲ ምሕዝነት ዝኾኑ ልኡኻት ርክባት ኣካይዱን።
8ይ ኣኼባ ማእከላይ ባይቶ፡ ሓድሽ ፈጻሚ ሽማግለ ብምምራጽ ኣኼባኡ ዛዚሙSunday, 17 September 2017 23:41 Written by ቤት ጽሕፈት ዜና ሰዲህኤ
ማእከላይ ባይቶ ሰልፊ ዲሞክራሲ ህዝቢ ኤርትራ (ሰዲህኤ) ኣብ ናይ ሎሚ ዕለት 17 መስከረም 2017 ኣኼባኡ ብዛዕባ’ቲ ምስ ተቓወምቲ ውድባት ኤርትራ ንምልዛብ ብማእከላይ ባይቶ ዝተገብረ መጸዋዕታን ዝተዋህበ መልስታትን ኣብ መጻኢ ክካየድ ዘለዎ መደባትን ተመልኪቱ። ቀጺሉ፡ ካብ ቀዋሚ ሽማግለ ቤት ጽሕፈት ገንዘባውን ማሕበራውን ጕዳያት ዝቐረበ መጽናዕትን ለበዋታትን ሰሚዑ።
ኣብ መወዳእታ ድማ፡ ኣቦ መንበርን ሸሞንተ ሓለፍቲ ኣብያተ-ጽሕፈታትን ዝርከብዎ ፈጻሚ ሽማግለ ብዲሞክራስያዊ ኣገባብ መሪጹ። ደምዳሚ መግለጺ ኣብ ዝስዕብ ቀረባ መዓለታት ክወጽእ ኢዩ።